Mäkkýše

**Mäkkýše** sú [kmeň](http://sk.wikipedia.org/wiki/Kme%C5%88_(taxon%C3%B3mia)) [špirálovcov](http://sk.wikipedia.org/wiki/%C5%A0pir%C3%A1lovce). Je to druhý najpočetnejší kmeň [živočíšnej](http://sk.wikipedia.org/wiki/%C5%BDivo%C4%8D%C3%ADchy) ríše – dodnes je popísaných asi 120 000 [druhov](http://sk.wikipedia.org/wiki/Druh_(taxon%C3%B3mia)), no v strednej Európe ich žije iba asi 300. Zoologická špecializácia na mäkkýše sa nazýva [malakológia](http://sk.wikipedia.org/wiki/Malakol%C3%B3gia).

Sú to [prvoúste](http://sk.wikipedia.org/wiki/Prvo%C3%BAstovce) živočíchy bez vnútornej [kostry](http://sk.wikipedia.org/wiki/Oporn%C3%A1_s%C3%BAstava), preto ich zaraďujeme medzi [bezstavovce](http://sk.wikipedia.org/wiki/Bezstavovce). Majú už druhotnú telovú dutinu a na rozdiel od mnohých iných bezstavovcov nikdy nie sú [článkované](http://sk.wikipedia.org/wiki/%C4%8Cl%C3%A1nkovanie). Ich telo sa obyčajne skladá z [hlavy](http://sk.wikipedia.org/wiki/Hlava) (ktorá ale môže byť redukovaná), vnútornostného vaku a [svalnatej](http://sk.wikipedia.org/wiki/Sval) nohy (tiež môže podliehať redukcii, alebo môže byť značne pozmenená). Majú záhyb [pokožky](http://sk.wikipedia.org/wiki/Poko%C5%BEka) - [plášť](http://sk.wikipedia.org/wiki/Pl%C3%A1%C5%A1%C5%A5), ktorý niekedy produkuje pevnú schránku zloženú najmä z [anorganickej](http://sk.wikipedia.org/wiki/Anorganick%C3%A1_l%C3%A1tka) hmoty (hlavne z [uhličitanu vápenatého](http://sk.wikipedia.org/wiki/Uhli%C4%8Ditan_v%C3%A1penat%C3%BD)). Žijú v [sladkých](http://sk.wikipedia.org/wiki/Sladk%C3%A1_voda) aj [slaných vodách](http://sk.wikipedia.org/wiki/More) a tiež na suchej zemi. Sú [bylinožravé](http://sk.wikipedia.org/wiki/Bylino%C5%BEravec) aj [dravé](http://sk.wikipedia.org/wiki/Dravec). Množstvo mäkkýšov má veľký [hospodársky](http://sk.wikipedia.org/wiki/Hospod%C3%A1rstvo) význam, pretože predstavujú doplnok [potravy](http://sk.wikipedia.org/wiki/Potrava). Významný je aj lov a pestovanie [perál](http://sk.wikipedia.org/wiki/Perla).