Predmet OZD - PREPRAVA ĽAHKO SKAZITEĽNÉHO TOVARU , doplniť do zošita, prečítať a naučiť sa! Online výučba 17.3.2021 o 12:30 hod.

**PREPRAVA ĽAHKO SKAZITEĽNÉHO TOVARU**

***Ľahko skaziteľný tovar je tovar, ktorý počas prepravy vyžaduje osobitnú ochranu pred vplyvom tepla alebo chladu***.

Ľahko skaziteľný tovar sa prepravuje v závislosti od druhu a svojich vlastností podľa vzdialenosti prepravy a ročného obdobia vo vozňoch so stálou vnútornou teplotou (***vozne izotermické a chladiace***).

Chladený alebo zmrazený tovar musí byť podaný na prepravu len vo vozňoch s chladiacim zariadením alebo v izotermických vozňoch.

Ak ľahko skaziteľný tovar vyžaduje počas prepravy *chladenie, vetranie, vykurovanie* alebo inú ochranu pred vplyvom tepla alebo chladu, je odosielateľ povinný dodať potrebné ochranné prostriedky (mokrý ľad, slamu, plsť, papier a pod.). *Tieto vo vozni umiestni a zabezpečí odosielateľ*. Druh, počet a hmotnosť ochranných prostriedkov odosielateľ zapíše do nákladného listu. Pri tovare, ktorý vyžaduje chladenie, je odosielateľ povinný pred nakládkou chladiaci vozeň predchladiť.

Ľahko skaziteľný tovar, ktorý *vyžaduje vetranie*, sa musí *vo vozni uložiť tak, aby bolo umožnené prúdenie vzduchu medzi jednotlivými kusmi*. *Odosielateľ je povinný otvoriť okienka, vetracie otvory a pootvoriť dvere, pokiaľ to záklesné háky dovoľujú*. Záklesné háky musia byť zabezpečené drôtom o priemere 4 mm. Ak vetracie otvory vozňa nie sú zamrežované, zabezpečí ich odosielateľ drôtenou sieťou, ktorá musí byť upevnená zvnútra. Voľný priestor medzi pootvorenými dverami a stenou vozňa zabezpečí odosielateľ dobre upevnenou sieťou, ktorú musí upevniť zvnútra tak, aby sa tým zabránilo trúseniu alebo odcudzeniu počas prepravy.