Predmet **OZD** – Prosím o doplnenie učiva do zošita OZD, téma: **ZISŤOVANIE HMOTNOSTI ZÁSIELKY** a **HRANICA ZAŤAŽENIA VOZŇA, PREŤAŽENIE**, prečítajte si učivo a naučte sa!

**ZISŤOVANIE HMOTNOSTI ZÁSIELKY**

***Odosielateľ je povinný*** uviesť do stĺpca **21** NL „**Hmotnosť udaná odosielateľom**“ ***nákladného listu (NL) hmotnosť tovaru pre účely uzatvorenia prepravnej zmluvy.***

Ak odosielateľ požiada o zistenie hmotnosti dopravcu a v stanici odchodu je **koľajová váha** a prevádzkové pomery to dovoľujú, môže byť v stanici odchodu zistená hmotnosť zásielky nakladanej na všeobecnej nakládkovej a vykládkovej koľaji (VNVK).

Za zistenie hmotnosti účtuje dopravca poplatok podľa tarify.

Dopravca je oprávnený preskúšať správnosť hmotnosti zásielky uvedenej odosielateľom v nákladnom liste.

Hmotnosť uvedená odosielateľom v nákladnom liste sa považuje za správnu pre výpočet dovozného, ak výsledok preskúšania hmotnosti nie je vyšší o viac ako 2 % oproti hmotnosti uvedenej odosielateľom v nákladnom liste.

Ak sa preskúšaním zistilo prekročenie hmotnosti o viac ako 2 %, dopravca okrem rozdielu dovozného zo stanice odchodu až do stanice príchodu **vyúčtuje odosielateľovi čiastku za ohrozenie bezpečnosti prevádzky**.

V ***stanici príchodu dopravca nezisťuje hmotnosť zásielky***. Ak prijímateľ požiada o preskúšanie hmotnosti zásielky a ak to prevádzkové pomery dopravcu dovoľujú a dopravca pre danú zásielku neuzatvoril s prepravcom osobitnú zmluvu o uznaní hmotnosti vozňových zásielok, dopravca v stanici príchodu môže jeho žiadosti vyhovieť. Za tento úkon účtuje poplatok podľa tarify.

**V stanici príchodu je však dopravca povinný preskúšať hmotnosť zásielky, ktorá došla**

**- v poškodenom vozni,**

**- vo vozni s porušenými plombami** alebo

**- na otvorenom vozni so stopami straty tovaru počas prepravy**

a tiež vo všetkých prípadoch, keď je to potrebné na zistenie stavu zásielky.

V prípade, že je medzi dopravcom a prijímateľom uzatvorená osobitná zmluva o uznaní hmotnosti vozňových zásielok, je povinnosť dopravcu preskúšať hmotnosť zásielky splnená, ak bola hmotnosť zásielky v stanici príchodu zistená na základe takejto uzatvorenej zmluvy o uznaní hmotnosti vozňových zásielok.

Osobitnou zmluvou o uznaní hmotnosti vozňových zásielok medzi dopravcom a prepravcom sa môže dohodnúť, že za podmienok určených dopravcom bude dopravca uznávať hmotnosť vozňovej zásielky zistenej prepravcom na certifikovanej koľajovej váhe na účely dohodnuté v tejto zmluve.

Dopravca môže pre prepravcu zisťovať hmotnosť zásielky aj v stanici na ceste, a to na základe osobitnej zmluvy uzatvorenej s prepravcom. Dopravca môže podľa zmluvy zisťovať hmotnosť zásielky v stanici na ceste, len ak mu to dovoľujú jeho prevádzkové pomery.

**HRANICA ZAŤAŽENIA VOZŇA, PREŤAŽENIE**

**Tovar sa môže do vozňa naložiť** v takom množstve, aby jeho **hmotnosť neprekročila najvyššiu prípustnú nakladaciu hmotnosť** platnú pre danú traťovú triedu**, hranicu zaťaženia vozňa,** prípadne **hmotnostné obmedzenia platné pre prepravnú cestu. Najvyššia prípustná nakladacia hmotnosť** je vyznačená **v záťažovej tabuľke vozňa, údajom hmotnosti pod orámovanými písmenami A, B, C, D.**

Na žiadosť odosielateľa stanica odchodu oznámi hmotnostné obmedzenia pre príslušnú prepravu. Za dodržanie hmotnostných obmedzení zodpovedá odosielateľ.

Ak dopravca zistí pred uzatvorením prepravnej zmluvy, že odosielateľ prekročil najvyššiu prípustnú nakladaciu hmotnosť platnú pre danú traťovú triedu, najväčšiu vyznačenú hranicu zaťaženia vozňa alebo iné hmotnostné a objemové obmedzenia, **neuzatvorí prepravnú zmluvu a požiada odosielateľa o odstránenie chyby.**

Ak dopravca zistí po uzatvorení prepravnej zmluvy, že:

hmotnosť nákladu prevyšuje hodnotu nakladacej hmotnosti platnej pre danú traťovú triedu, ale neprevyšuje hranicu zaťaženia vozňa, dopravca **doúčtuje čiastku za ohrozenie bezpečnosti železničnej prevádzky vo výške 166,00 EUR;**

- hmotnosť nákladu prevyšuje hranicu zaťaženia vozňa:

a) o 5% a menej, u vozňov s hmotnosťou na nápravu do 20 ton

b) o 10% a menej, u vozňov s hmotnosťou na nápravu nad 20 ton,

-na vozni sa musí **vykonať úprava nákladu** a **dopravca doúčtuje za ohrozenie bezpečnosti** železničnej prevádzky čiastku vo **výške 332,00** EUR a oprávnené náklady súvisiace s úpravou nákladu;

- hmotnosť **nákladu prevyšuje hranicu zaťaženia vozňa**:

a) o viac ako 5% u vozňov s hmotnosťou na nápravu do 20 ton

b) o viac ako 10% u vozňov s hmotnosťou na nápravu nad 20 ton,

- **celý náklad z vozňa sa preloží a dopravca doúčtuje za ohrozenie bezpečnosti železničnej prevádzky čiastku vo výške 664,00 EUR** a oprávnené náklady súvisiace s prekládkou tovaru a opätovným zaradením vozňa do prevádzky.

Ak dopravca nemôže prepraviť vozňovú zásielku do stanice príchodu, ale ak mu to prevádzkové možnosti a povaha tovaru dovoľujú, môže vyložiť časť vozňovej zásielky prekračujúcu toto obmedzenie. Na prepravu vyloženého preťaženia vyhotoví nákladný list a odosielateľovi vyúčtuje dovozné a poplatky podľa tarify, na základe **všeobecnej zápisnice**.

Ak povaha tovaru nedovoľuje odoslanie preťaženia s hlavnou zásielkou, dopravca postupuje ako **pri prepravnej prekážke z dôvodu chyby z nesprávneho nakladania.**

Ak odosielateľ navrhne, aby sa preťaženie vrátilo do stanice odchodu alebo prepravilo do pôvodnej, prípadne inej stanice príchodu, dopravca na základe písomného návrhu odosielateľa vyhotoví nákladný list. Za hmotnosť vyloženého preťaženia sa účtuje prepravné podľa tarify z pôvodnej stanice odchodu do novej stanice príchodu.

*Od času zistenia do odstránenia chyby účtuje dopravca poplatok za zdržanie vozňa, prípadne iné poplatky podľa tarify*.

Čiastku za ohrozenie bezpečnosti prevádzky, oprávnené náklady súvisiace s úpravou alebo prekládkou nákladu a prepravné vyúčtuje dopravca odosielateľovi.

*Ak dôjde k* ***poškodeniu vozňa v dôsledku preťaženia****, odosielateľ je povinný* ***uhradiť dopravcovi náklady spojené s odstránením poškodenia*** *vozňa a s jeho opätovným zaradením do prevádzky*.