Predmet **OZD** – III. K Prosím o doplnenie poznámok do zošita OZD, resp. vytlačiť učivo, prečítať a naučiť sa tému:

**UZATVORENIE PREPRAVNEJ ZMLUVY**

**A PREVZATIE ZÁSIELKY NA PREPRAVU**

***Dopravca uzatvorí s odosielateľom prepravnú zmluvu buď v elektronickej forme, alebo v papierovej forme*.**

**Uzatvorenie prepravnej zmluvy v elektronickej forme:**

Dopravca uzatvorí s odosielateľom prepravnú zmluvu v elektronickej forme len za podmienky, že dopravca pridelil odosielateľovi prístup na Zákaznícky portál ISP za účelom uzatvárania a realizácie prepravnej zmluvy.

Odosielateľ doručí dopravcovi návrh prepravnej zmluvy vo forme ***elektronického nákladného listu*** spôsobom uvedeným v používateľskej príručke.

Dopravca môže, ale nemusí akceptovať tento elektronický nákladný list.

Ak dopravca elektronický nákladný list akceptuje, potvrdí ho spôsobom uvedeným v používateľskej príručke.

Prepravná zmluva je uzatvorená momentom jej potvrdenia zo strany dopravcu.

**Uzatvorenie prepravnej zmluvy v papierovej forme:**

Uzatvorenie prepravnej zmluvy v papierovej forme je možné len v obsadenej stanici.

***Odosielateľ predloží dopravcovi riadne vyplnený papierový nákladný list***, pričom svoj súhlas s obsahom nákladného listu potvrdí odosielateľ v stĺpci 1 „Odosielateľ“ nákladného listu nasledovne:

Odosielateľ:

- právnická osoba registrovaná v obchodnom registri: čitateľným podpisom s menom a priezviskom osoby oprávnenej konať za túto právnickú osobu podľa výpisu z obchodného registra alebo na základe poverenia, ku ktorému pripojí odtlačok pečiatky,

- fyzická osoba podnikajúca na základe živnostenského oprávnenia: čitateľným podpisom s menom a priezviskom fyzickej osoby - podnikateľa alebo jeho zástupcu, ku ktorému pripojí odtlačok pečiatky,

- fyzická osoba: čitateľným podpisom s menom a priezviskom tejto fyzickej osoby

Osoba podpisujúca nákladný list je povinná na požiadanie dopravcu preukázať svoju totožnosť dokladom totožnosti (občianskym preukazom alebo pasom).

Za predloženie papierového nákladného listu dopravca vyúčtuje odosielateľovi poplatok podľa tarify.

Dopravca môže, ale nemusí akceptovať tento papierový nákladný list.

Ak dopravca predložený papierový nákladný list akceptuje, do papierového nákladného listu uvedie:

- do stĺpca 32 “Dátum uzatvorenia prepr. zmluvy“ – dátum uzatvorenia prepravnej zmluvy,

- do stĺpca 34 „Identifikácia zásielky“ – pridelené podacie číslo,

- do stĺpca 33 „Uzatvorenie prepr. zmluvy za Železničnú spoločnosť Cargo Slovakia, a.s.“ –

podpis.

**Prepravná zmluva je uzatvorená momentom jej podpísania zo strany dopravcu.**

***Po uzatvorení prepravnej zmluvy je odosielateľ povinný odovzdať dopravcovi zásielku na prepravu nasledovne:***

**V obsadenej stanici** je **odosielateľ povinný odovzdať dopravcovi zásielku** na prepravu **najneskôr do 3 hodín po uzatvorení prepravnej zmluvy**, inak prepravná zmluva zaniká.

Dopravca je oprávnený po uzatvorení prepravnej zmluvy odmietnuť prevzatie zásielky na prepravu, ak odosielateľ poruší ustanovenia Ž PP/N. Ak odosielateľ zistené chyby neodstráni do 3 hodín od uzatvorenia prepravnej zmluvy, dopravca mu stanoví dodatočný čas (dátum a čas). Ak odosielateľ zistené chyby neodstráni a neodovzdá zásielku na prepravu v dodatočnom čase, prepravná zmluva po uplynutí tohto času zaniká.

**V neobsadenej stanici** je odosielateľ povinný odovzdať dopravcovi zásielku na prepravu v čase začiatku prevádzkovej doby. Ak zásielku nie je možné prevziať na prepravu v čase začiatku prevádzkovej doby (pre neprítomnosť odosielateľa alebo pri porušení ustanovenia Ž PP/N), dopravca stanoví dodatočný čas (dátum a čas), ktorým je začiatok nasledujúcej prevádzkovej doby. Ak odosielateľ zistené chyby neodstráni a neodovzdá zásielku dopravcovi v dodatočnom čase, prepravná zmluva po uplynutí tohto času zaniká.

Dopravca potvrdí prevzatie zásielky na prepravu bezodkladne po prevzatí zásielky:

a) pri elektronickom nákladnom liste vo svojom informačnom systéme spôsobom uvedeným v používateľskej príručke;

b) pri papierovom nákladnom liste v obsadenej stanici doplnením času prevzatia do stĺpca 25 „Prevzatie zásielky“ a podpisu do stĺpca 26 „Prevzatie zásielky za Železničnú spoločnosť Cargo Slovakia, a.s.“ papierového nákladného listu a v neobsadenej stanici vydaním Potvrdenia podľa vzoru v Prílohe 2 Ž PP/N.

**Dôkazom o uzatvorení prepravnej zmluvy a prevzatí zásielky na prepravu je**:

- pri prepravnej zmluve uzatvorenej v elektronickej forme elektronický nákladný list sprístupnený odosielateľovi.

- pri prepravnej zmluve uzatvorenej v papierovej forme papierový nákladný list, pričom dopravca priamo v obsadenej stanici vydá odosielateľovi jeden jeho list – Druhopis. V prípade, že odosielateľ požiada o zaslanie Druhopisu poštou, dopravca vyúčtuje odosielateľovi poplatok podľa tarify.