**Zánik Veľkej Moravy**

### Veľká Morava (pre obdobie po roku [874](https://sk.wikipedia.org/wiki/874) nazývaná aj Veľkomoravská ríša alebo Svätoplukova ríša medzi rokmi [833](https://sk.wikipedia.org/wiki/833) a začiatkom [10. stor.](https://sk.wikipedia.org/wiki/10._storo%C4%8Die) (asi [907](https://sk.wikipedia.org/wiki/907)). Jeho centrálne územie zodpovedalo dnešnej [Morave](https://sk.wikipedia.org/wiki/Morava_(regi%C3%B3n)) a [Slovensku](https://sk.wikipedia.org/wiki/Slovensko) spolu so susediacim severným a stredným [Maďarskom](https://sk.wikipedia.org/wiki/Ma%C4%8Farsko). Bol to prvý väčší [slovanský](https://sk.wikipedia.org/wiki/Slovania) štát vôbec. Najmä dnešné [Slovensko](https://sk.wikipedia.org/wiki/Slovensko), ale aj dnešné [Česko](https://sk.wikipedia.org/wiki/%C4%8Cesko) (tým, že sa dnešná Morava stala v roku [1019](https://sk.wikipedia.org/wiki/1019) súčasťou [Českého kniežatstva](https://sk.wikipedia.org/w/index.php?title=%C4%8Cesk%C3%A9_knie%C5%BEatstvo&action=edit&redlink=1), ju považujú za včasného predchodcu svojej štátnosti. Mojmír I. V roku 833 vyhnal Mojmír I., vládnuci v Moravskom kniežatstve, svojho „suseda“ Pribinu z Nitrianskeho kniežatstva a spojil tak obe kniežatstvá. Tak vznikla tzv. Veľká Morava. O Pribinovom osude pozri [Blatenské kniežatstvo](https://sk.wikipedia.org/wiki/Blatensk%C3%A9_knie%C5%BEatstvo). Nitrianske kniežatstvo sa stalo lénnym kniežatstvom, v ktorom vládli nástupcovia na trón vládnuceho rodu [Mojmírovcov](https://sk.wikipedia.org/wiki/Mojm%C3%ADrovci).

O vláde Mojmíra I. (833 – 846) je toho známe veľmi málo. Dôležitá je vari len správa [Bavorského geografa](https://sk.wikipedia.org/wiki/Bavorsk%C3%BD_geograf), ktorý k roku 843 alebo 850 v opise území severne od Dunaja udáva, že Slovania v dnešnom Slovensku majú 30, v dnešnej Morave 11, v Čechách 15 a v Bulharsku 5 hradov. Archeologické nálezy tieto čísla približne potvrdili.

### Rastislav

Problémy Veľkej Morave vznikli po roku [843](https://sk.wikipedia.org/wiki/843), keď sa [Ľudovít Nemec](https://sk.wikipedia.org/wiki/%C4%BDudov%C3%ADt_Nemec) stal kráľom novo založenej Východofranskej ríše a rozhodol sa, že sa začne miešať do záležitostí svojich východných susedov. Roku 846 násilím dosadil za vládcu Veľkej Moravy Rastislava (846 – 870, Rastic, Rasticlao, Rastislaus), Mojmírovho synovca narodeného na Slovensku. Potom sa stále snažil ovplyvňovať veľkomoravskú politiku. Okolo roku 850 sa ale Rastislav zbavil Ľudovítovho vplyvu, podporoval Ľudovítových nepriateľov vo východofranskej politike a vykázal bavorských kňazov z Veľkej Moravy. Súčasne Rastislav pripojil k svojmu štátu územie medzi [Dunajom](https://sk.wikipedia.org/wiki/Dunaj) a [Dyjou](https://sk.wikipedia.org/wiki/Dyje) (podľa iných prameňov sa to stalo už roku [791](https://sk.wikipedia.org/wiki/791)). Roku [855](https://sk.wikipedia.org/wiki/855) toho mal Ľudovít napokon plné zuby, zaútočil na Veľkú Moravu pri [Devíne](https://sk.wikipedia.org/wiki/Dev%C3%ADn), kde však bol porazený.

Koncom [50. rokov 9. stor.](https://sk.wikipedia.org/wiki/50._roky_9._storo%C4%8Dia) sa [Svätopluk](https://sk.wikipedia.org/wiki/Sv%C3%A4topluk_I._(Ve%C4%BEk%C3%A1_Morava)) (Sventopulk, Zventapu, Zwentibald, Zuendibolch, Suatopluk), synovec Rastislavov, stal kniežaťom Nitrianskeho kniežatstva (od roku 867 potom lénnym kniežaťom).

Roku [858](https://sk.wikipedia.org/wiki/858) sa Rastislav spolčil s [Karolmanom](https://sk.wikipedia.org/wiki/Karolman) (Karlmann), [grófom](https://sk.wikipedia.org/wiki/Gr%C3%B3f) [Východnej Marky](https://sk.wikipedia.org/w/index.php?title=V%C3%BDchodn%C3%A1_marka&action=edit&redlink=1) a synom Ľudovíta Nemca. Dostal za to územie [Pilišských](https://sk.wikipedia.org/wiki/Pili%C5%A1) vrchov v dnešnom Maďarsku. Okolo roku 861 bojoval Karolman, podporovaný Rastislavom, proti Ľudovítovi Nemcovi podporovanému Pribinom (pozri [Blatenské kniežatstvo](https://sk.wikipedia.org/wiki/Blatensk%C3%A9_knie%C5%BEatstvo)). Pri tom Pribina prišiel o život. Karolmana porazili roku 863.

Približne v rovnakom čase ([861](https://sk.wikipedia.org/wiki/861)) sa Rastislav rozhodol, že definitívne skoncuje s východofranským vplyvom na Veľkej Morave. Obrátil sa preto na [pápeža](https://sk.wikipedia.org/wiki/P%C3%A1pe%C5%BE) v Ríme s prosbou o učiteľov, ktorí by mohli vychovať lokálnych kňazov (podľa niektorých prameňov chcel biskupa), aby sa znížil Východofransky vplyv v jeho ríši. Pápež nereagoval. Byzantskí kňazi, ktorí už dávno boli takisto činní na Veľkej Morave, navrhli Rastislavovi, aby sa s rovnakou prosbou jednoducho obrátil na [byzantského](https://sk.wikipedia.org/wiki/Byzantsk%C3%A1_r%C3%AD%C5%A1a) cisára [Michala III.](https://sk.wikipedia.org/wiki/Michal_III._(Byzantsk%C3%A1_r%C3%AD%C5%A1a)) Rastislav tak urobil roku 861 alebo 862. Michal III., ktorý sa tejto príležitosti v predvečer vznikajúcej východnej [schizmy](https://sk.wikipedia.org/wiki/Schizma) rád chopil, poslal asi roku 863 Rastislavovi [Cyrila](https://sk.wikipedia.org/wiki/Kon%C5%A1tant%C3%ADn_Filozof) a [Metoda](https://sk.wikipedia.org/wiki/Metod).

Súčasne sa roku [862](https://sk.wikipedia.org/wiki/862) po prvýkrát v Karpatskej kotline objavili kočovní [starí Maďari](https://sk.wikipedia.org/wiki/Star%C3%AD_Ma%C4%8Fari) ktorí vtedy podnikali spoza Karpát sporadické lúpežné výpravy do Európy. Druhýkrát prišli roku [881](https://sk.wikipedia.org/wiki/881). V týchto dvoch výpravách ich porazila Východo franská ríša. Roku 889 prišli tretíkrát. Tentoraz vyplienili Veľkú Moravu a Východofranskú ríšu. Roku 892 si však už Východní Frankovia najali starých Maďarov proti Veľkej Morave (pozri ďalej). Starí Maďari sa usadili v dnešnom Maďarsku až v rokoch [896](https://sk.wikipedia.org/wiki/896) resp. 901, definitívne roku [955](https://sk.wikipedia.org/wiki/955) (pozri aj [Uhorsko](https://sk.wikipedia.org/wiki/Uhorsko)).

O dva roky neskôr (864) Rastislava, obkľúčeného v jeho hrade [Devín](https://sk.wikipedia.org/wiki/Dev%C3%ADn), východo franské vojsko dočasne prinútilo uznať východ franskú zvrchovanosť. Toto je aj prvá písomná zmienka o Devíne v dnešnej Bratislave. O rok neskôr však už bol Rastislav znova nepriateľom Ľudovíta Nemca.

### Svätopluk I.

[Svätopluk](https://sk.wikipedia.org/wiki/Sv%C3%A4topluk_I._(Ve%C4%BEk%C3%A1_Morava)) (871 – 894; Sväntopulk, Zventapu, Zwentibald, Zuendibolch, Suatopluk) musel odraziť ďalšie franské útoky (871, 872). Roku 874 uzavreli vyslanci Svätopluka s Ľudovítom Nemcom Forchheimský mier. Odvtedy začal Svätopluk k Veľkej Morave pripájať rozsiahle územia (Čechy a Lužice 890, Sliezsko 880, Vislansko 874, Maďarsko 881/884 – pozri ďalej). Za Svätopluka dosiahla Morava svoj najväčší rozsah. Často sa preto označuje aj ako Veľkomoravská ríša. V 70. rokoch 9. stor. Svätopluk reorganizoval veľkomoravskú spoločnosť, ako aj vojsko. Jeho model potom neskôr použili aj štáty [Čechy](https://sk.wikipedia.org/wiki/%C4%8Cechy), [Poľsko](https://sk.wikipedia.org/wiki/Po%C4%BEsko) a [Uhorsko](https://sk.wikipedia.org/wiki/Uhorsko). Práve ich veľkomoravské korene sú to, čo tieto štáty spájalo po celý [stredovek](https://sk.wikipedia.org/wiki/Stredovek).

Roku 880 došlo k prvému pokusu rozdeliť ríšu na [diecézy](https://sk.wikipedia.org/wiki/Diec%C3%A9za_(biskupstvo)). Jediné známe biskupstvo (podliehalo arcibiskupovi Metodovi) vzniklo v [Nitre](https://sk.wikipedia.org/wiki/Nitra). V tom istom roku vyhlásil pápež Veľkú Moravu za [léno](https://sk.wikipedia.org/wiki/L%C3%A9no) [Svätej stolice](https://sk.wikipedia.org/wiki/Sv%C3%A4t%C3%A1_stolica), čo znamenalo, že ríša bola postavená na roveň s Východofranskou ríšou. Samotný Svätopluk sa tým stal de jure [kráľom](https://sk.wikipedia.org/wiki/Kr%C3%A1%C4%BE) (hoci ho občas aj predtým označovali ako „rex“). Asi o rok neskôr bol v Nitre založený prvý kláštor dnešného Slovenska.

Roku [882](https://sk.wikipedia.org/wiki/882) vpochodoval Svätopluk ako spojenec [Karola III.](https://sk.wikipedia.org/w/index.php?title=Karol_III._(V%C3%BDchodfransk%C3%A1_r%C3%AD%C5%A1a)&action=edit&redlink=1) do Východnej Marky a vyhnal odtiaľ grófov Viliama a Engelšalka. Títo utiekli k ich spojencovi v [Panónii](https://sk.wikipedia.org/wiki/Pan%C3%B3nia) [Arnulfovi Korutánskemu](https://sk.wikipedia.org/wiki/Arnulf_Korut%C3%A1nsky), ktorý potom presvedčil [Bulharsko](https://sk.wikipedia.org/wiki/Bulharsko), aby si vydobylo späť územia, ktoré v predošlom roku v dnešnom východnom Maďarsku dobyl Svätopluk. Svätopluk však Bulharov porazil a v rokoch 883 a 884 dokonca pripojil k Veľkej Morave [Panóniu](https://sk.wikipedia.org/wiki/Pan%C3%B3nia), čiže územie Arnulfa Koruránskeho. Toto dobytie mu v lete roku 884 potvrdil Karol III. na vrchu Chuomberg pri [Viedenskom lese](https://sk.wikipedia.org/w/index.php?title=Viedensk%C3%BD_les&action=edit&redlink=1). Zároveň bol znova vyjednaný trvalý mier medzi Východofranskou ríšou a Veľkomoravskou ríšou. Arnulf Korutánsky pri týchto rokovaniach získal [Bavorsko](https://sk.wikipedia.org/wiki/Bavorsko) a istý slovanský knieža [Braslav](https://sk.wikipedia.org/wiki/Braslav_(S%C3%A1via)) získal územie medzi [Drávou](https://sk.wikipedia.org/wiki/Dr%C3%A1va) a [Sávou](https://sk.wikipedia.org/wiki/S%C3%A1va_(rieka)). Roku [885](https://sk.wikipedia.org/wiki/885) potom Svätopluk uzavrel aj mier s Arnulfom Korutánskym, a to jednak preto, že už bolo jasné, že sa Arnulf stane novým východofranským kráľom (887) a Svätopluk bol krstným otcom Arnulfovho nemanželského syna [Zwentibolda](https://sk.wikipedia.org/w/index.php?title=Zwentibold_(kr%C3%A1%C4%BE)&action=edit&redlink=1) (Zuentibolda, čiže Svätopluka), neskoršieho kráľa [Lotrinska](https://sk.wikipedia.org/wiki/Lotrinsko). Prostredníctvom Zuentibolda sa mimochodom dostal aj dnešný [slovenský znak](https://sk.wikipedia.org/wiki/%C5%A0t%C3%A1tny_znak_Slovenska) (ktorý priniesli Cyril a Metod na Slovensko) do Lotrinska ako tzv. [lotrinský kríž](https://sk.wikipedia.org/w/index.php?title=Lotrinsk%C3%BD_kr%C3%AD%C5%BE&action=edit&redlink=1). Napriek mieru vznikli v rokoch 888 – 889 medzi Arnulfom Korutánskym a Svätoplukom konflikty kvôli Panónii.

Roku [888](https://sk.wikipedia.org/wiki/888) zomrel [Bořivoj I.](https://sk.wikipedia.org/wiki/Bo%C5%99ivoj_I.), knieža Čiech, a Svätopluk sa stal aj panovníkom Čiech v mene neplnoletých Bořivojových synov. Roku [890](https://sk.wikipedia.org/wiki/890) uznal Arnulf Korutánsky na "Omuntesperch"u (dnes [Amandhegy - Pannonhalma](https://sk.wikipedia.org/w/index.php?title=Amandhegy-Pannonhalma&action=edit&redlink=1) alebo [Omuntesdorf](https://sk.wikipedia.org/w/index.php?title=Omuntesdorf&action=edit&redlink=1)) mierom, ktorý dlho nevydržal, Svätoplukovu nadvládu nad Čechami. Svätopluk nato pripojil k svojej ríši aj Lužice. V júli 892 vznikol nový veľký konflikt, pri ktorom Arnulf poslal proti Svätoplukovi bavorské, franské a švábske vojská, ako aj vojská Braslava. Keď sa ukázalo, že tieto vojská nestačia, najal si Arnulf aj staromaďarské vojská. Napriek tomu však Veľká Morava všetky tieto vojská porazila. Konflikty s Arnulfom znova vypukli v rokoch 892 a 893.

**Mojmír II.** V roku [894](https://sk.wikipedia.org/wiki/894) zomrel Svätopluk. S ním sa skončilo aj vrcholné obdobie jeho ríše. Východní Frankovia ([Nemci](https://sk.wikipedia.org/wiki/Nemci)) boli radi, že sa zbavili svojho najväčšieho protivníka. Svätopluk ešte na smrteľnej posteli vyzýval Veľkomoravanov, aby s Nemcami neboli v mieri, ale ďalej proti nim bojovali. Jeho syn [Mojmír II.](https://sk.wikipedia.org/wiki/Mojm%C3%ADr_II.) sa stal novým panovníkom a jeho druhý syn [Svätopluk II.](https://sk.wikipedia.org/wiki/Sv%C3%A4topluk_II.)dostal do léna Nitrianske kniežatstvo. O rok neskôr vypukol medzi oboma bratmi spor, ktorý následne oslabil celú Veľkú Moravu. Svätopluka II. pri tom podporovalo Bavorsko. Spory medzi oboma bratmi vznikli čiastočne pod vplyvom bavorského grófa menom [Aribo](https://sk.wikipedia.org/w/index.php?title=Aribo&action=edit&redlink=1)(n) a jeho syna [Isanricha](https://sk.wikipedia.org/w/index.php?title=Isanrich&action=edit&redlink=1), ktorí sa často zdržiavali na veľkomoravskom kniežacom dvore. Podľa niektorých zdrojov mal Svätopluk aj tretieho syna, ktorý sa volal [Predslav](https://sk.wikipedia.org/wiki/Predslav) (Predeslaus), a ktorý dostal léna oblasť Bratislavy. Podľa novších názorov Predslav tiež dal Bratislave jej bývalé nemecké meno (Brezalauspurc, neskôr Pressburg, čiže vlastne \*Predslavburg = Predslavov hrad) – pozri aj dolu rok 907. Roku [897](https://sk.wikipedia.org/wiki/897) Svätopluk II. navštívil Arnulfa Korutánskeho vo [Wormse](https://sk.wikipedia.org/wiki/Worms_(mesto_v_Nemecku)) a stal sa jeho spojencom. V roku 898 Mojmír II. zaútočil na Svätopluka II., ale Arnulf poslal bavorské vojská, ktoré potom Mojmíra II. dočasne porazili.

Po Svätoplukovej smrti Veľká Morava stratila predtým pripojené územia. V roku [894](https://sk.wikipedia.org/wiki/894) sa Mojmír II. po plieneniach staromaďarských jazdcov vzdal územia Panónie v prospech Arnulfa Korutánskeho. V roku [895](https://sk.wikipedia.org/wiki/895) sa pri prvej príležitosti od Veľkej Moravy odtrhli Čechy a stali sa vazalom Arnulfa Korutánskeho. Čechy teda boli súčasťou Veľkej Moravy len 4 až 7 rokov (888/890 – 894/895) a prešli svojim vlastným vývojom. V roku [896](https://sk.wikipedia.org/wiki/896) dobyli [starí Maďari](https://sk.wikipedia.org/wiki/Star%C3%AD_Ma%C4%8Fari), ktorí práve definitívne prešli cez [Karpaty](https://sk.wikipedia.org/wiki/Karpaty) do dnešného Maďarska, veľkomoravské územia horného Potisia a podnikli odtiaľ veľkú lúpežnú výpravu proti [Lombardsku](https://sk.wikipedia.org/wiki/Lombardsko). Podporovali ich pri tom buď bavorské alebo veľkomoravské vojská. Na jar v roku 900 sa starí Maďari už nevrátili do Potisia, ale usadili sa v Panónii severne od [Balatonu](https://sk.wikipedia.org/wiki/Balaton).

V roku [898](https://sk.wikipedia.org/wiki/898) sa Mojmír II. obrátil s prosbou na pápeža v [Ríme](https://sk.wikipedia.org/wiki/R%C3%ADm), aby znova posilnil cirkevnú nezávislosť veľkomoravskej provincie, keďže sa po smrti arcibiskupa Metoda (pozri dolu) a strate [Wichinga](https://sk.wikipedia.org/wiki/Wiching) prvého biskupa v Nitre, Veľká Morava opäť dostala do vplyvu bavorského kléru. V zime na prelome rokov 898/899 potom Bavori, rozhorčení touto prosbou, vyplienili Veľkú Moravu a po odchode Bavorov Mojmír II. obkľúčil Svätopluka II., ktorého Bavori podporovali, v dnes neznámom hrade. Bavori sa vrátili, oslobodili Svätopluka II. a vzali ho do Bavorska.

Roku [899](https://sk.wikipedia.org/wiki/899) na základe prosby Mojmíra II. prišli na Veľkú Moravu pápežovi vyslanci a vysvätili štyroch miestnych biskupov a jedného arcibiskupa. O týchto osobách vieme len to, že jedna z nich mala sídlo v Nitre.

Hoci ešte v lete v roku [900](https://sk.wikipedia.org/wiki/900) Veľká Morava plienila spolu so staromaďarskými kmeňmi Bavorsko, uzavrela voči spoločnému nepriateľovi – Maďarom – Východo franská ríša ([Ľudovít Dieťa](https://sk.wikipedia.org/wiki/%C4%BDudov%C3%ADt_Die%C5%A5a)) a Veľkomoravská ríša (Mojmír II.) mierovú zmluvu. Tento mier ukončil aj konflikty medzi Veľkou Moravou a východo franským vazalským štátom Čechami, trvajúci od roku 895.

V roku [902](https://sk.wikipedia.org/wiki/902) zaútočili starí Maďari prvýkrát na centrálne územie Veľkej Moravy, boli však porazení. O dva roky neskôr, v roku [904](https://sk.wikipedia.org/wiki/904) zas bavorské vojská zastavili starých Maďarov západne od [Viedenského lesa](https://sk.wikipedia.org/w/index.php?title=Viedensk%C3%BD_les&action=edit&redlink=1). Pri nasledujúcich rokovaniach [Bavori](https://sk.wikipedia.org/wiki/Bavori) zabili staromaďarského kmeňového náčelníka menom Kusala, čo jednak malo za následok strašnú staromaďarskú pomstu a jednak posilnilo pozíciu iného staromaďarského náčelníka – [Arpáda](https://sk.wikipedia.org/wiki/Arp%C3%A1d), zakladateľa dynastie [Arpádovcov](https://sk.wikipedia.org/wiki/Arp%C3%A1dovci).

 