**Výkladový slohový postup**

Výkladový slohový postup rozoberá a vysvetľuje vzťahy (vývinové, funkčné a príčinné) medzi predmetmi či javmi alebo vnútri predmetov a javov. Objasňuje dôvody javov a vzťahy medzi javmi z rozličných hľadísk. Výkladový text je sieť logicky spätých myšlienok, preto ich poradie **nie je možné meniť** (súdržnosť a nadväznosť textu).

Frekventovanými útvarmi VSP sú:

* **Výklad**, ktorý je **objektívnym** slohovým útvarom; autor stojí nad textom, obyčajne využíva neosobné vyjadrovanie alebo *autorský plurál;* základom je **analýza** javov, predmetov, vzťahov a pod.
* **Úvaha**, ktorá je **subjektívnym**  slohovým útvarom; uplatňuje sa v nej subjektívny názor autora; základom je **interpretácia** známych faktov.

|  |
| --- |
| Výkladový slohový postup   * Analýza a vysvetlenie logicko-príčinných súvislostí * Základné útvary:   -**výklad:** základom je analýza  -**úvaha:** základom je interpretácia |

**Postupy a formy logického myslenia vo VSP**

Výsledky vedeckého skúmania vedci komunikujú vo vedeckých dielach, odborníci vo vedeckých článkoch, študenti v odborných prácach – ich komunikovanie musí mať jasnú a zrozumiteľnú podobu využívajúcu princípy logiky. **Logické myslenie** má svoje zákony (napr. výrok musí byť overiteľný), **postupy** (induktívne alebo deduktívne) a **formy**(napr. analýza a syntéza). Jednotlivé postupy a formy logického myslenia sú vzájomne prepojené, napr. nemôžeme analyzovať jav bez porovnávania jeho znakov, nemôžeme zovšeobecňovať bez opisu alebo klasifikácie znakov a vlastností, prípadne bez ich rozčlenenia podľa úrovne (*kategorizácie).*

|  |
| --- |
| Postupy a formy logického myslenia   * Indukcia, syntéza * Zovšeobecnenie * Dedukcia, analýza * Komparácia * Uvedenie príkladu * Triedenie, klasifikácia * Analógia * Objasňovanie príkladmi * Interpretácia * Argumentácia |

**Indukcia**

**Indukcia** (opak dedukcie) je myšlienkový postup, pri ktorom postupujeme od jednotlivostí k zovšeobecneniu, od známych vecí k neznámym, od konkrétnych javov k abstrakcii. celku) alebo zovšeobecnenie. Závery indukcie nebývajú vždy presné a jednoznačné.

Napr. po preskúmaní viacerých vlastností tohto druhu prídavných mien, mohol autor zhrnúť: *Vzťahové prídavné mená pomenúvajú príznaky vecí so zreteľom na istú mimojazykovú skutočnosť.* ***Sú vždy odvodené a nemožno ich stupňovať. (****Lingvistický slovník)*

|  |
| --- |
| **Činnosť pri indukcii (pokynové slovesá):** spájať, zovšeobecňovať, usporiadať, zostavovať, vytvárať reťazce, vyvodiť závery. Napr. **vytvorte** synonymický rad k slovu *milý.* |

**Zovšeobecnenie**

**Zovšeobecnenie (generalizácia)** je myšlienkový postup, pri ktorom na základe opakujúcich sa znakov a vlastností predmetov vytvárame pojmy, ale aj formulujeme výrok, ktorý platí pre celú triedu predmetov. Prechádzame od tvrdenia o časti prvkov triedy k tvrdeniu o celej triede.

Napr. pri výklade učebného celku *Slovné druhy* postupne prechádzame od *podstatných mien* k *citoslovciam* a na záver definujeme pojem *slovné druhy*.

|  |
| --- |
| **Činnosť pri zovšeobecňovaní (pokynové slovesá):** zovšeobecňovať, definovať.  Napr. Vysvetlite vzťah uvedených spisovateľov k zemianstvu a na základe toho **zovšeobecnite** postoj slovenských realistov k téme zemianstva. |

**Dedukcia**

**Dedukcia** (opak indukcie) je myšlienkový postup od všeobecného k jednotlivému, od abstraktného ku konkrétnemu, od neznámeho k známemu. Zakončením môže byť analýza / **rozbor** (myšlienkový postup, ktorý rozčleňuje celok na jednotlivé časti) alebo vyslovenie predpokladov či premís ( výrok, z ktorého vyplýva v úsudku nový výrok či záver). Závery dedukcie sú presnejšie ako závery indukcie.

Napr. pri výklade učebného celku *Slovné druhy* v úvode definujeme pojem *slovné druhy* a postupne charakterizujeme jednotlivé slovné druhy.

|  |
| --- |
| **Činnosť pri dedukcii (pokynové slovesá):** odvodzovať, vyvodzovať, rozčleňovať, analyzovať, rozlišovať, vyvodiť závery.  Napr. **Posúďte** miesto opisu a charakteristiky v troch dielach J. Gregora-Tajovského. |