**Všeobecná deklarácia ľudských práv**

Všeobecná deklarácia ľudských práv je [deklarácia](https://sk.wikipedia.org/w/index.php?title=Deklar%C3%A1cia&action=edit&redlink=1) prijatá [Valným zhromaždením](https://sk.wikipedia.org/wiki/Valn%C3%A9_zhroma%C5%BEdenie_OSN) [Organizácie Spojených národov](https://sk.wikipedia.org/wiki/OSN) (A/RES/217, [10. december](https://sk.wikipedia.org/wiki/10._december) [1948](https://sk.wikipedia.org/wiki/1948)), ktorá vymenúva a opisuje základné [ľudské práva](https://sk.wikipedia.org/wiki/%C4%BDudsk%C3%A9_pr%C3%A1va). Autorom návrhu je [John Peters Humphrey](https://sk.wikipedia.org/w/index.php?title=John_Peters_Humphrey&action=edit&redlink=1) z [Kanady](https://sk.wikipedia.org/wiki/Kanada), s výpomocou [Eleanor Rooseveltovej](https://sk.wikipedia.org/wiki/Eleanor_Roosevelt) z [USA](https://sk.wikipedia.org/wiki/USA), [René Cassina](https://sk.wikipedia.org/wiki/Ren%C3%A9_Cassin) z [Francúzska](https://sk.wikipedia.org/wiki/Franc%C3%BAzsko), [Zhang Pengchuna](https://sk.wikipedia.org/w/index.php?title=Zhang_Pengchun&action=edit&redlink=1) z [Číny](https://sk.wikipedia.org/wiki/%C4%8C%C3%ADna) a ďalších. Deklarácia vymenúva základné [ľudské práva](https://sk.wikipedia.org/wiki/%C4%BDudsk%C3%A9_pr%C3%A1va), akými sú [rovnosť](https://sk.wikipedia.org/wiki/Rovnos%C5%A5_(politika_a_pr%C3%A1vo)) ľudí, náboženská sloboda, odmena za vykonanú prácu, právo na odpočinok, právo na bezplatné základné vzdelanie. Potvrdzuje nezrušiteľnosť a nescudziteľnosť práv všetkých členov ľudskej spoločnosti. Sú v nej zahrnuté všetky tri generácie [ľudských](https://sk.wikipedia.org/wiki/%C4%BDudsk%C3%A9_pr%C3%A1va) a [občianskych](https://sk.wikipedia.org/wiki/Ob%C4%8Dianske_pr%C3%A1va) práv.

Všeobecná deklarácia ľudských práv nie je záväzným dokumentom, slúži len ako vzor pre vytvorenie [právnych noriem](https://sk.wikipedia.org/wiki/Pr%C3%A1vna_norma) na ochranu ľudských práv.

Všeobecná deklarácia ľudských práv je prvým medzinárodným dokumentom, ktorý chráni [ľudské práva](https://sk.wikipedia.org/wiki/%C4%BDudsk%C3%A9_pr%C3%A1va). Tvorba deklarácie trvala približne dva roky, pričom oficiálne schválená bola [Valným zhromaždením OSN](https://sk.wikipedia.org/wiki/Valn%C3%A9_zhroma%C5%BEdenie_OSN) dňa [10. decembra](https://sk.wikipedia.org/wiki/10._decembra) [1948](https://sk.wikipedia.org/wiki/1948) v [Paríži](https://sk.wikipedia.org/wiki/Par%C3%AD%C5%BE). Jej vznik a konečná podoba boli nepochybne ovplyvnené udalosťami [druhej svetovej vojny](https://sk.wikipedia.org/wiki/Druh%C3%A1_svetov%C3%A1_vojna) a obrovským rozsahom [nacistických](https://sk.wikipedia.org/wiki/Nacizmus) zločinov. Ďalším dôvodom, pre ktorý sa Všeobecná deklarácia ľudských práv stala pre [OSN](https://sk.wikipedia.org/wiki/OSN) prioritou, bol fakt, že [Charta Organizácie Spojených národov](https://sk.wikipedia.org/wiki/Charta_OSN), ustanovená v roku [1945](https://sk.wikipedia.org/wiki/1945), sa iba všeobecne dotýkala témy [ľudských práv](https://sk.wikipedia.org/wiki/%C4%BDudsk%C3%A9_pr%C3%A1va). Preto sa začali práce na deklarácii, ktorá mala odvtedy strážiť slobodu a česť občanov sveta. Vypracovanie konceptu mal na starosti Kanaďan [John Peters Humphrey](https://sk.wikipedia.org/w/index.php?title=John_Peters_Humphrey&action=edit&redlink=1), pričom veľkú úlohu pri propagácii dokumentu zohrala [Eleanor Rooseveltová](https://sk.wikipedia.org/wiki/Eleanor_Rooseveltov%C3%A1). V [Spojených štátoch](https://sk.wikipedia.org/wiki/USA) bola Deklarácia prijatá jednohlasne. Ďalším krokom bolo oslovenie ostatných [členských štátov OSN](https://sk.wikipedia.org/wiki/Zoznam_%C4%8Dlensk%C3%BDch_%C5%A1t%C3%A1tov_OSN).

Deklarácia bola prijatá v [Paríži](https://sk.wikipedia.org/wiki/Par%C3%AD%C5%BE) dňa **10. decembra 1948**, kedy 48 štátov hlasovalo za prijatie dokumentu, zatiaľ čo osem štátov sa hlasovania zdržalo, medzi nimi aj [Česko-Slovensko](https://sk.wikipedia.org/wiki/%C4%8Cesko-Slovensko). Najväčším nedostatkom deklarácie bolo to, že bola ustanovená ako [rezolúcia](https://sk.wikipedia.org/w/index.php?title=Rezol%C3%BAcia&action=edit&redlink=1), nemala teda právnu povahu. Čo sa týka záväznosti, resp. pôsobnosti, deklarácia má v súčasnosti charakter zvykového práva a nie je záväzným [medzinárodným právom](https://sk.wikipedia.org/wiki/Medzin%C3%A1rodn%C3%A9_pr%C3%A1vo), hoci v roku [1966](https://sk.wikipedia.org/wiki/1966) boli na základe tohto dokumentu prijaté viaceré medzinárodné dokumenty a v nasledujúcich rokoch k nim pribudli ďalšie.