**Český herec Lubomír Lipský**

Praha 2. októbra (TASR) - Vo veku 92 rokov zomrel dnes český herec Lubomír Lipský. Odohral stovky rolí, do povedomia divákov sa zapísal napríklad ako dedo Potůček v seriáli Tři chlapi v chalupě. Účinkoval v mnohých filmových komédiách. Informoval o tom spravodajský server Novinky.cz.  
  
S bratom Oldřichom, neskorším významným režisérom, založili v Pelhřimove Dramatické štúdio mladých, kde v roku 1935 v Strakonickom dudákovi stál Lubomír prvý raz na javisku. V roku 1945 bol jedným zo zakladateľov Divadla satiry. Od 50. rokov bol členom súboru Mestských divadiel pražských, v roku 1996 začal hrať v Divadle ABC, občas účinkoval aj v divadle Na Jezerce.  
  
Lubomír Lipský študoval divadelnú vedu a estetiku na Filozofickej fakulte Karlovej univerzity v Prahe. Od detstva sa zaujímal aj o hudbu, hral na klavíri, saxofóne i pozaune a hral v jazzovom orchestri.

Pred kamerou stál po prvý raz v roku 1946, keď si spolu s bratom zahrali vo vojnovom filme V horách duní. Od tých čias stvárnil množstvo postáv vo filmoch, v rozprávkach a televíznych seriáloch. Hral napríklad vo filmoch Císařův pekař a pekařův císař, Byl jednou jeden kráľ, Čest a sláva. Brat Oldřich ho obsadil do životnej úlohy dobráckeho učiteľa literatúry v paródii na brakové detektívky Čtyři vraždy stačí, drahoušku. Popri menších úlohách v komédiách Zabil jsem Einsteina, pánové, alebo Cirkus v cirkuse mu brat ponúkol hlavnú úlohu i v rodinnej komédii Šest medvědů s Cibulkou, alebo Ať žijí duchové.  
  
Prvú televíznu komickú scénku zahral už na Vianoce 1953, v roku začiatku vysielania televízie. Pravidelne sa objavoval v silvestrovských estrádach a rôznych zábavných reláciách. Hral v televíznych seriáloch Tři chlapi v chalupě, Hříšní lidé města pražského, Pán Tau, Kameňák a iných.  
Televízny záznam predstavenia Charlieho teta z roku 1969 patrí k legendárnym reláciám Československej televízie. O rok neskôr Lipský zažiaril v televíznom seriáli Fantom operety. V poslednom období ho bolo vidieť napríklad v televíznom filme Tri plus 1 s Miroslavom Donutilom (2005) a v televíznom seriáli Hraběnky (2007).  