**Škola plus s.r.o., Sabinovská 145, 080 01 Prešov**

**Krok za krokom pri tvorbe programov výchovy a vzdelávania**

Mgr. Miroslava Petríková

Centrum voľného času

Gelnica

**Úvod**

Centrum voľného času v Gelnici organizuje a zabezpečuje výchovno-vzdelávaciu, záujmovú, rekreačnú a športovú činnosť pre deti a mládež v okrese Gelnica počas celého kalendárneho roka, vrátane školských prázdnin. Naša práca v CVČ sa zameriava na:

1. Pravidelnú záujmovú činnosť v záujmových kluboch, krúžkoch   
2. Príležitostnú činnosť - organizácia podujatí, predmetových olympiád, športových súťaží,

exkurzií a výletov   
3. Prázdninovú činnosť - tábory, športové a iné podujatia pre verejnosť  
4. Individuálnu prácu - talenty, postihnuté deti   
5. Metodickú, informačnú a koordinačnú prácu v oblasti voľnočasových aktivít

V Centre voľného času pracujem ako vedúca oddelenia vzdelávacích aktivít. Vediem jazykové záujmové útvary: anglický a nemecký jazyk pre deti z materských škôl, základnej školy a gymnázia v meste Gelnica a tento rok aj pre dospelých. Pre deti materských škôl a 1. stupňa ZŠ je anglický záujmový útvar v CVČ prvou skúsenosťou s týmto jazykom, preto tu prebieha vyučovanie hravou formou (obrázky, učebnica Busy Bee, hry, súťaže, pracovné listy, obrázkové knihy). Deti 2. stupňa ZŠ začali s výučbou anglického jazyka na 1. stupni ZŠ. V našich záujmových útvaroch si zdokonaľujú svoje základné vedomosti z jazyka. Podľa *Spoločného európskeho referenčného rámca* (Common European Framework of Reference for Languages: Learning, Teaching, Assessment (Cambridge, 2001) v našich záujmových útvaroch prebieha vyučovanie anglického jazyka na úrovni A1 a A2.

**Kľúčové kompetencie dieťaťa:**

1. **Komunikačné jazykové kompetencie**

A1

* koná použitím konkrétnych gramatických prostriedkov
* používa známe každodenné výrazy, najzákladnejšie slovné spojenia a jednoduché vety a rozumie im
* predstaví seba a iných
* porozumie jednoduchým otázkam a odpovedá na ne
* jednoducho opíše seba a svoju rodinu a kamarátov
* dohovorí sa jednoduchým spôsobom s využívaním prevažne verbálnych, ale aj neverbálnych komunikačných prostriedkov v kontexte každodennej komunikácie

a vyjadrenia svojich osobných záujmov.

A2

* vie komunikovať o osvojených témach prostredníctvom naučených slovných spojení a výrazov

**Ako rozvíjame tieto kompetencie:** každé stretnutie ZÚ začíname slovným opakovaním naučených fráz, pokynov, používame výlučne anglický jazyk, pokyny počas hodiny zadávame iba v anglickom jazyku (aj v MŠ), často do výučby zaraďujeme prácu s obrázkami, ich opis pomocou jednoduchých viet.

1. **Jazykové kompetencie**

A1

* používa iba najzákladnejší rozsah jednoduchých slov a výrazov týkajúcich sa jeho osoby a záujmov
* používa základný repertoár slovnej zásoby, slov a slovných spojení
* ovláda výslovnosť obmedzeného repertoáru naučenej slovnej zásoby
* odpíše známe slová, krátke slovné spojenia a vety
* vyhláskuje svoje meno, adresu

A2

* používa vymedzený repertoár naučených krátkych slovných spojení a výrazov pokrývajúcich predvídateľné základné komunikačné situácie
* používa niektoré jednoduché gramatické štruktúry cudzieho jazyka, aj keď sa niekedy dopúšťa základných chýb, ale je mu rozumieť

**Ako rozvíjame tieto kompetencie:** výučba anglického jazyka v materských škôlkach a u začiatočníkov na 1. stupni ZŠ je založená na osvojovaní slovnej zásoby pomocou obrázkových kartičiek a ich častom opakovaní, používame obrázkové pracovné listy, obrázkové testy, názorných pomôcky. Postupne zavádzame opis slov a samostatné písanie slovnej zásoby.

1. **Sociolingválne kompetencie**

A1

* nadviaže základnú spoločenskú komunikáciu
* pozdraví sa, rozlúči, predstaví sa, poďakuje

A2

* komunikuje pomocou základných funkcií jazyka, akými sú napr. výmena

informácií, žiadostí

* jednoducho vyjadruje vlastných názorov a postojov, pozvanie, ospravedlnenie
* udržiava a rozvíja základnú spoločenskú komunikáciu prostredníctvom jednoduchých bežných výrazov

**Ako rozvíjame tieto kompetencie:** používame základné pozdravy a bežné frázy ako pravidelnú súčasť každého stretnutia ZÚ. Pri starších deťoch trénujeme komunikáciu v dialógoch, simulovaných situáciách: varíme a pijeme čaj o piatej, riešime menší konflikt, blahoželáme... Zmeriavame sa prevažne na konverzáciu.

1. **Pragmatické kompetencie**

A1

* spája písmená
* spája slová pomocou spojovacích výrazov napr. „a“, „alebo

A2

* sformuluje svoje myšlienky v súlade s vyžadovanou stratégiou (zámer, téma, logická následnosť)
* funkčne využíva základné jazykové prostriedky na získavanie informácií, na jednoduché vyjadrenie odmietnutia, túžby, zámeru, uspokojenia, záujmu, prekvapenia, rozčarovania, strachu
* vytvorí jednoduchý text za účelom výmeny informácií
* použije jednoduché výrazové prostriedky na začatie, udržanie a ukončenie krátkeho rozhovoru
* používa najfrekventovanejšie konektory na spájanie jednoduchých viet potrebných na vyrozprávanie alebo opis príbehu v logickom časovom slede

**Ako rozvíjame tieto kompetencie:** riadeným dialógom s učiteľom nacvičujeme jazykové prostriedky, frázy na začatie, pokračovanie a ukončenie rozhovoru

Keďže Centrum voľného času nie je výlučne vzdelávacou inštitúciou, ale plní aj výchovnú funkciu

vzdelávacieho procesu, vyučovanie cudzích jazykov v CVČ prebieha prevažne hravou formou a

učebnica, ktorú používame obsahuje malý počet aktivít, v priebehu školského roka máme teda priestor

na rozvíjanie ďalších kompetencií dieťaťa:

1. **Kompetencia „Učiť sa učiť“**

* prejavuje samostatnosť vo vypracovaní úloh
* prejavuje záujem o nové informácie
* vyhľadáva nové informácie (aj s použitím IKT, slovníkov)
* kriticky hodnotí svoje výsledky

**Ako rozvíjame tieto kompetencie:** učíme sa samostatne používať knižný aj internetový slovník, práca na obrázkových projektoch s jednoduchým anglickým popisom, používame reálne materiály: zahraničné letáky, mapy, programy kín, bulletiny na získanie potrebnej informácie.

1. **Sociálne kompetencie**

* efektívne spolupracuje s deťmi v ZÚ
* rešpektuje úlohy skupiny
* uvedomuje si potreby ostatných detí

**Ako rozvíjame tieto kompetencie:** pracujeme vo dvojiciach alebo menších skupinách, stretávame sa a spolupracujeme s inými deťmi CVČ (rómske deti a deti z detských domovov) na podujatiach v CVČ.

1. **Kultúrne kompetencie**

* rozlišuje a rešpektuje zvyky iných kultúr
* je otvorený podieľať sa na kultúrnych podujatiach v CVČ
* ovláda základy kultúrneho správania aj k cudzincom (pozdrav, podanie ruky)

**Ako rozvíjame tieto kompetencie:** spolu s deťmi organizujeme podujatia ako Halloween, anglický

Ježiško – Santa, veľkonočné podujatia, Anglické reálie v obrazoch atď. vždy s dôrazom na podobnosti

alebo odlišnosti anglických/amerických a slovenských tradícií.

**Výchovná osnova pre vzdelávaciu oblasť výchovy**

|  |  |  |  |
| --- | --- | --- | --- |
| **Výchovno-vzdelávací cieľ** | **Obsah** | **Metódy, formy** | **Počet hodín** |
| Vzbudiť záujem o anglický jazyk a kultúru skorým začiatkom vyučovania anglického jazyka | práca s tematickými okruhmi vychádzajúcimi zo záujmu dieťaťa, z detského sveta, hry, používanie hračiek, vyučovanie v známom prostredí materskej školy, počúvanie a spev podľa hudobnej nahrávky | tematické okruhy vychádzajúce zo záujmu dieťaťa, z detského sveta, hra, napodobňovanie, spev, kreslenie, omaľovánka, obrázok, pracovný list, hračky, spev | 40 |
| Získať nové poznatky a informácie z  rôznych zdrojov | Práca s informačnými zdrojmi, IKT, encyklopédiou, slovníkmi, komunikácia s učiteľom | vyhľadávanie, vyhodnocovanie, počítač, encyklopédia, slovník, elektronický slovník, zahraničné letáky, brožúry | 10 |
| Rozvíjať získané poznatky | Precvičovanie slovnej zásoby ústne aj písomne, opakovanie zábavnou formou, práca s cvičeniami v pracovných listoch | Preklad, jazykolam, hra, cvičenie,  otázky-odpovede v cudzom jazyku, obrázkové kartičky | 30 |
| Učiť sa učiť, učiť sa efektívnemu učeniu sa | Učenie sa vizuálnymi pomôckami, audio-technikou, práca s počítačom a internetom, učenie sa hrou | vizuálne pomôcky, obrázkové kartičky, audio-technika, internet, ukážka predmetov a názorných pomôcok | 20 |
| Získať vzťah k celoživotnému vzdelávaniu | Kreatívne a zážitkové vyučovanie, didaktické hry a súťaže, používanie netradičných foriem učenia a hier | didaktická hra, súťaž, učenie sa v prírode, hra, hra na stanovištiach, skupinová práca | 30 |
| Spolupracovať v skupine | Spolupráca vo dvojiciach a skupinách, striedanie dvojíc, práca na spoločnom výsledku práce, organizovanie podujatí | Spolupráca, diskusia, rozhovor, práca a hry vo dvojiciach | 10 |
| Tvoriť jednoduché projekty | Práca na jednoduchých projektoch podľa tematického okruhu | projektová práca, ukážka príkladu projektu, prezentácia, povzbudenie | 10 |
| Rozvíjať interkultúrne učenie sa | Porovnávanie vlastnej krajiny a krajiny cieľového jazyka a krajiny, nácvik pozdravov, zdvorilostných fráz, prehľad sviatkov, jedál | Diskusia, porovnávanie, interkultúrne učenie, projekt, powerpointová prezentácia, kultúrne podujatie | 10 |
| Nacvičiť dôslednú a správnu výslovnosť v rámci prebranej slovnej zásoby a úrovne jazyka | Nácvik hlások v kontexte, napodobňovanie audio-nahrávky, napodobňovanie výslovnosti učiteľa | hlasová ukážka, napodobňovanie  počúvanie s porozumením, piesne, básne, CD, DVD | 20 |
| Nacvičiť čítanie s porozumením | Čítanie s porozumením, odhadovanie významu slov z kontextu | čítanie s porozumením, skimming  odhad významu, preklad, rozprávka | 15 |
| Osvojiť si nové slová a slovné spojenia podľa tematických okruhov a vybranej učebnice anglického jazyka | Práca so slovnou zásobou v kontexte, práca so slovníkom, nácvik rôznych spôsobov učenia sa slovnej zásoby, práca s obrázkovými kartičkami, zapisovanie slovnej zásoby do slovníčka | ukážka, obrázkové kartičky, slovník,  preklad, cvičenia v pracovnom zošite | 20 |
| Ovládať základné gramatické javy podľa úrovne jazyka | Práca s abecedou, tvorba krátkych viet - slovosled, gramatické cvičenia na: podstatné mená – j. č. a mn. č., zámená, číslovky 1-100, predložky, spojky, slovesný čas prítomný | vysvetľovanie, demonštrácia,  precvičovanie, doplňovanie,  cvičenie, pracovný list | 15 |
| Nacvičiť jednoduché počúvanie  s porozumením | Komunikácia so žiakmi v anglickom jazyku, počúvanie nahraných pokynov, pesničiek, didaktické hry | počúvanie s porozumením,  audio technika, piesne, básne,  riekanky | 15 |
| Slovne reagovať na pokyny a otázky  učiteľa a svojich spolužiakov | Komunikácia učiteľ-žiak, žiak-žiak v angličtine, ústne cvičenia, hry | komunikácia, pokyny, komunikačné a pohybové hry | 30 |
| Nacvičiť písomnú formu anglického jazyka | Písomné cvičenia, prepis textu, diktáty | písanie, odpisovanie, písomné cvičenia, doplňovačky | 20 |

**Výkonový štandard**

**Dieťa po absolvovaní jazykového záujmového útvaru dokáže:**

* identifikovať v počutom texte známe slová, najzákladnejšie slovné spojenia, veľmi jednoduché vety a porozumieť im,
* porozumieť a riadiť sa jednoduchými pokynmi k práci na vyučovacej hodine a porozumieť jednoduchým otázkam na známe témy,
* v písomnom texte vyhľadať a porozumieť známym slovám a slovným spojeniam, zapamätať si jednoduché slová a vety na známe témy,
* prečítať a porozumieť krátkym jednoduchým textom napr. zjednodušená rozprávka, pohľadnica,
* pýtať sa jednoduché otázky v oblasti každodenného života,
* odpovedať na jednoduché otázky v oblasti každodenného života, napr. o sebe, o svojej rodine,
* používať čísla, údaje o čase, opísať seba, svoj domov, školu,
* dohovoriť sa jednoduchým spôsobom s kamarátom v krátkom dialógu na známe témy,
* správne odpísať slová a krátke vety, napísať krátky text na známu tému,
* používať knižný a internetový slovník,
* zapájať sa do skupinových úloh, hier, komunikovať s kamarátmi pri hre,
* pomôcť pri organizácii kultúrneho podujatia, zapísať účastníkov, podať rekvizity, kultúrne sa správať.

**Hodnotenie**

Členovia záujmových útvarov CVČ prichádzajú do záujmových útvarov na báze dobrovoľnosti a ich práca alebo činnosť sa neklasifikuje známkou. Vyhodnotením činnosti je ústna pochvala, označenie písomnej práce a úlohy smajlíkom a zaradenie hry, kreatívnej úlohy za odmenu po splnenej práci. Deti dostávajú diplom prípadne certifikát o úspešnom absolvovaní krúžku anglického jazyka na konci školského roka a odmenou je aj účasť na záverečnej prezentácii aktivít Centra voľného času Majáles alebo Juniáles, kde sa predstavujú spevom anglických piesní.

**Použitá literatúra:**

1. Spoločný európsky referenčný rámec pre jazyky učenie sa, vyučovanie, hodnotenie.

Slovenský preklad 2006. ŠPÚ Bratislava. ISBN 80-85756-93-5, 252 s., s.120

1. Cameron, L. 2009. Teaching Languages to Young Learners. CUP, ISBN 978-0-521-77434-5
2. Výchovný program v praxi 1, Dr. Josef Raabe Slovensko s.r.o., ISBN 978-80-89182-40-4
3. https://www.minedu.sk/data/att/7502.pdf

Štátny pedagogický ústav, Štátny vzdelávací program pre 1. stupeň základnej školy v Slovenskej republike ISCED 1- Primárne vzdelávanie