**Recenzia knihy Konec lidské evoluce, Život v závěrečném veku**

**Samuel Nalevanko, 2FBb**

Táto kniha ma zaujala hlavne preto, že autor aj v knihe zameranej na biológiu, dokáže veci ako evolúcia prirovnať fyzikálnom základom (kapitola Život jako kosmický imperativ), o ktorých ako študent odboru fyzika-biológia čítam veľmi rád.

Po prečítaní prelúdia ma táto kniha zaujala ešte viac, pretože autor v ňom popisuje ako je nutné pri evolúcii mierne opustiť zmýšľanie o večnosti a nesmrteľnosti a vyrovnať sa s tým ako s určitým nevyhnutným faktom. Vďaka takýmto trefne napísaným myšlienkam som sa tešil ako bude kniha ďalej rozoberaná.

Začiatok kapitoly Život jako kosmický imperativ autor rozoberá pojem entropia, ktorý popisuje ako sa prírodné javy prirodzene menia a prirovnáva ho príkladom, ktoré sa bežne dejú okolo ľudí, aby čitateľ lepšie pochopil o čom autor pojednáva. „Je to tá tendencia, akú vykazujú knihy v knižnici alebo stohy papierov na písacom stole; obdobou chaotického tepelného pohybu by v tomto prípade bolo prekladanie predmetov sem a tam, pričom by sme sa nenamáhali dávať ich tam, kam patria.“ (E. Schrödinger)

Miestami mi vadili nezmyselne vhodené rovnice, ktoré nemali veľmi exaktné vysvetlenie ako by sa očakávalo, a teda spôsobovali len zmätenie čitateľa. Zo začiatku ma táto kapitola nadchla, avšak počas čítania som svoj názor často menil. Kapitola začala byť chaotická a autor kombinoval odborné slová s veľmi jednoduchými príkladmi, čo na mňa pôsobilo ako keby autor zliepal poznatky z viacerých kníh do jednej vety a sám veľmi nerozumel o čom píše (napr. 4. Zákon nejvyšší: maximální produkce entropie).

Nakoniec neľutujem, že som túto kapitolu prečítal dokonca a nepreskočil rovno na nasledujúcu s myšlienkou, že o nič nebudem okrátený. pretože autor veľmi zaujímavo popísal evolúciu, ktorá prebiehala niekoľko miliárd rokov do jediného kalendárneho mesiaca, a teda uvedomenie ako rýchlo napredujeme, keď len posledná pol minúta predstavuje éru písaného slova je fascinujúce.

Druhá kapitola s názvom Evolučná jedinečnosť človeka sa zaujíma o vývoj človeka ako zvieraťa a začína vtipným biologickým prirovnaním iracionálneho človeka racionálnemu chrobákovi, ktorý si len váľa svoju guľôčku hnoja. Práve v tej iracionalite je ukrytá jedinečnosť človeka, o ktorej autor ďalej pojednáva. Najväčší úspech človeka pripisuje jeho ruke, bez ktorej by nikdy nezískal svoje dominantné postavenie.

Čo bolo skôr, ruka alebo mozog? Podmienilo odpojenie ruky od zeme a bipedálna chôdza vývoj mozgu ako ho poznáme dnes? Alebo bol mozog ten, kto ruku od zeme odpojil? Dokáže potlačenie emócií vytvoriť intelektuálny triumf ľudstva? Ide ľudstvo len po Hedonickom bicykli za tzv. „lepším zajtrajškom“? Aj takéto otázky predkladá autor čitateľovi, aby sa počas čítania zamýšľal nad evolúciou ľudstva nie len po fyzickej, ale aj emočnej a kultúrnej stránke, a ako práve emócie pozmenili dráhu ľudstva.

„Nakoniec ostane len jediný druh, geneticky modifikovaný človek, a podobne ako meníme softvéry v našich počítačoch, budeme meniť aj naše gény.“ Tretia kapitola začína zaujímavou myšlienkou, že napredujeme do technologickej doby, v ktorej ľudstvo ako ho poznáme dnes zanikne a svet ovládnu kríženci počítačov a ľudí, pričom zanikne druh Homo sapiens.

V tretej kapitole sú taktiež predkladané zaujímavé fakty, napr. že len menej ako 50% Američanov vie, že Zem obehne okolo Slnka raz za rok a len 9% vie čo je to molekula, čomu sa dá len ťažko uveriť. Veľmi zaujímavo sú rozobrané viaceré pohľady na zlepšujúcu sa technológiu, či už v zlom alebo dobrom slova zmysle, a čo všetko bráni, resp. prospieva zániku ľudstva.

Celkovo by som túto knihu odporúčal každému čitateľovi, kvôli zaujímavo položeným domnienkam a predpokladom, akým sa bude ľudská evolúcia v najbližších rokoch uberať, a taktiež pre uvedomenie že sa nedostávame do života v záverečnom veku, ale už v ňom dávno sme.