**Kooperatívne vyučovanie**

**Kooperatívna metóda-Rozhodni sa-Bc. Dominika Kirilová- motivačná fáza**

* Rozdelím žiakov do jednotlivých skupín (po 4 skupiny). Potom žiakom rozdám 2 sady kartičiek. Žiaci pracujú spoločne v skupinách. V prvej sade kartičiek majú žiaci znázornené jednotlivé obrázky planét slnečnej sústavy. Ich úlohou je zoradiť planéty tak, ako za sebou nasledujú. (1.Merkúr 2. Venuša 3.Zem 4. Mars 5. Jupiter 6. Saturn 7. Urán 8. Neptún 9.Pluto)
* Potom rozdám žiakom  druhú sadu kartičiek, kde budú mať napísané pojmy a definície. Úlohou žiaka bude priradiť správny pojem k definícii.(Napr. Slnko je hviezda, okolo ktorej obieha naša planéta Zem, alebo Venuša je po Slnku a Mesiaci najjasnejšie teleso na oblohe). Žiaci si navzájom pomáhajú a radia sa medzi sebou. Na záver požiadam jedného žiaka so skupiny, aby mi svoje výsledky odprezentoval. Prípadne ak žiak nesprávne priradil pojem, žiaci sa navzájom opravia.
* **Cieľ:** Cieľom tejto metódy je precvičenie praktických a psychomotorických zručností.

**Kooperatívna metóda – Okrúhly stôl- Bc. Veronika Švecová-expozičná fáza**

* Okrúhly stôl je kooperatívna metóda, pri ktorej skupina pracuje s hárkom papiera a farebnými ceruzkami alebo perami. Každý žiak v skupine má vlastnú farbu.

Priebeh:

1. Žiaci sa rozdelia do štvoríc (tak, aby sedeli okolo jednej lavice)
2. V tichosti si všetci prečítajú tému z učebnice *Zem vo vesmíre*
3. Po zatvorení učebníc jeden žiak zo skupiny napíše informáciu, o ktorej čítal v učebnici. Môže to byť veta, myšlienka, názor alebo len pojem. Podá papier spolužiakovi naľavo od neho.
4. Spolužiak inou farbou rozvinie myšlienku (informáciu) napísanú na papieri alebo pripíše vlastný postreh z textu. Papier podá ďalšiemu žiakovi v skupine, ktorý má opäť pero alebo ceruzku inej farby.
5. Žiaci si papier posúvajú, kým vedia, čo písať.
6. Víťazná skupina je tá, pri ktorej sa papier otočí okolo stola v najväčšom počte. Žiaci však nesmú odbočiť od témy, o ktorej čítali.

To, že žiaci využívajú ceruzky rôznych farieb ich vizuálne núti prispievať myšlienkami rovnakým dielom. Učiteľovi to zároveň umožní rozlíšiť mieru príspevku každého žiaka. 

* Táto aktivita rozvíja kritické myslenie žiakov, pretože uvažujú o príspevkoch svojich spolužiakov a snažia sa ich prehĺbiť. Ak sa táto aktivita opakuje na viacerých hodinách, pomáha zlepšovať čítanie s porozumením.
* Na konci aktivity odmeníme víťazný tím (plusovými bodmi, motivačnou jednotkou...) a vyzveme niektoré skupiny, aby prezentovali svoje poznatky z prečítaného učiva.

**Kooperatívna metóda –Skladačka**-**Bc. Alexandra Petrušová-expozičná fáza**

* **Cieľ**: Žiaci sa naučia tímovej práci, zodpovednosti, vysvetľovaniu, analyzovať myšlienky a pojmy.
* **Opis**: Aktivita predstavuje tímovú prácu v rámci kooperatívnej skupiny, pričom každý z tímu sa stáva expertom pre určitý obsah učiva (Slnečná sústava a stavba Zeme).

1. Vytvoríme domovské kooperatívne skupiny.

2. Pridelíme jednotlivým členom čísla podľa toho, ktorú časť textu (Slnečná sústava a stavba Zeme) učiva majú prečítať, naštudovať a vysvetliť ostatným. (žiakovi č.1 pridelíme prvú časť textu, žiakovi č.2 –druhú časť textu, žiakovi č.3 – tretiu časť textu a žiakovi č.4 pridelíme 4. časť textu.)

3. Vytvoríme externé skupiny z členov, ktorí majú rovnaké časti textu. Po individuálnom prečítaní musia obsah textu prediskutovať s partnermi, aby sa uistili, či textu dobre rozumejú. V poslednej fáze sa dohodnú ako najlepšie naučiť text ostatných, keď sa vrátia do pôvodných skupín.

4. Vytvoríme pôvodné domovské skupiny. Každý z jej členov, ktorý nadobudol „externú“ znalosť o určenej časti učiva (podľa poradia častí v texte), podáva súhrn a vysvetľuje učivo. Cieľom je, aby sa všetci jej členovia naučili celé učivo.

5. Preveríme zvládnutie učiva rôznymi formami (písomnou skúškou, ústnou odpoveďou, prezentáciou ...).

* Pochválime všetkých žiakov za prácu a snahu. Spoločne si zopakujeme čo sme sa nové naučili. Povieme si ako sa nám pracovalo, ako sme sa pri práci cítili. Aké je to byť „expertom“.

**Kooperatívna metóda-Prestieranie-Bc. Rebeka Segečová-fixačná metóda**

* Rozdelím žiakov do skupín. Každá skupina dostane špeciálne upravený pracovný list. Žiaci budú pracovať v 4 členných skupinách. Pracovný list bude pozostávať z piatich polí-štyri vonkajšie a jedno vnútorné.
* Zadám žiakom otázky a úlohy ktoré musia písomne vypracovať-

1.Čo si predstavíte pod pojmom Slnečná sústava?

2.Popíšte stavbu Slnka.

3.Zistite ktorej planéte hovoríme večernica a popíšte ju.

4:Nakresli stavbu Zeme a popíš.

* **Samostatná práca**: Každý člen skupiny si dôkladne premyslí odpovede na otázky a riešenie úlohy. Následne bez akejkoľvek pomoci ostatných, každý člen skupiny vypracuje zadanú úlohu. Riešenie zapíše do svojho osobného poľa umiestneného po vonkajšom okraji pracovného listu.
* **Práca v skupine:** Žiaci si po poradí predstavia svoje odpovede a riešenie úlohy. Žiak č. 1 porozpráva čo si k téme poznačil. Všetci ostatní členovia v skupine ho pozorne počúvajú. Následne žiak č.2 zrekapituluje vypočuté vlastnosti vlastnými slovami, urobí zhrnutie. Ak všetci členovia skupiny s jeho interpretovaním súhlasia, zapíše ho žiak č.2 do  stredu pracovného hárku. Následne žiak č.2 predstaví svoje myšlienky skupine, žiak č.3 ich zhrnie a zapíše do hárku.
* **Práca v pléne:** Každá skupina prezentuje postupne svoje výsledky, a to slovne, prípadne za pomoci pracovného listu.
* **Reflexia:** zhodnotenie zo strany žiaka ako aj učiteľa.

**Metóda kooperatívneho učenia** **„Rotujúci prehľad“ – diskusia**-**Bc. Štefan Rácz, DiS.-fixačná fáza**

* **Priebeh:** Vytvorím 3 stanovištia, v každom stanovišti bude jedna otázka na veľkom papieri.  Žiakov rozdelím do troch skupín po päť. Toľko mám pripravených aj otázok na veľkých papieroch. Každá skupina má pridelenú otázku a premiestni sa k papieru s ich otázkou k svojmu stanovišťu (ako pomôcku v jednotlivých stanovištiach majú k dispozícii množstvo kníh a materiálu). Počas niekoľkých minút spoločne diskutujú o otázke a napíšu výsledky diskusie na veľký papier. Na znamenie sa jednotlivé skupiny premiestnia k ďalšiemu najbližšiemu papieru - stanovišťu, prečítajú si nielen otázku, ale aj informáciu, ktorú tam napísala predchádzajúca skupina. Opäť diskutujú už nielen o otázke, ale aj o informáciách napísaných inou skupinou žiakov a nakoniec pridajú svoje vlastné informácie alebo poznámky. Žiaci na môj pokyn menia pozície a striedajú sa dovtedy, kým sa skupiny nevrátia k svojim pôvodným papierom, stanovištiam. Na veľkých papieroch boli tieto otázky, úlohy:

1.Prečo Slnko vychádza a zapadá?

2.Čo si predstavujete pod pojmom slnečná sústava?

3. Ako by mala vyzerať planéta, na ktorej by ste chceli žiť? (môžu aj nakresliť aj popísať)

* Počas práce sa všetci žiaci postupne môžu vystriedať pri všetkých úlohách, otázkach. Žiaci aktivujú svoje doterajšie vedomosti, ktoré o téme majú. Tým, že diskutujú o téme s ostatnými v skupine, majú možnosť počúvať názory druhých a kriticky premýšľať nad tým, čo povedali. Pri rozhodovaní o tom, čo napíšu na papier, musia syntetizovať informácie z rôznych zdrojov (nielen informácie z kníh, ale aj z diskusie  v skupine).  Pri premiestňovaní sa na iné stanovište musia analyzovať to, čo napísali žiaci pred nimi, zhodnotiť ich myšlienky a pripojiť k nim svoje vlastné.
* **Všeobecný cieľ aktivity:**  Aktivovať pôvodné vedomosti žiakov, prepojiť informácie z iných zdrojov a vedieť analyzovať informácie predstavené  inými žiakmi.