**Divadelná hra**

Naštudovanie divadelného diela do podoby **divadelnej hry** (inscenácie) sa nazýva **inscenovanie.** **Inscenáciou nazývame premenu literárneho diela (dramatického, hudobno-dramatického al. scenára) na divadelnú alebo televíznu hru.**

Na realizácii sa podieľajú: dramaturg, režisér, herci, výtvarník scény, hudobný skladateľ, zvukári, kostyméri, osvetľovači...   
   
Divadelná hra sa realizuje na špeciálne upravenom priestore – **javisku.**  
Neoficiálne uvedenie divadelnej hry pre novinárov a pozvaných hostí – **predpremiéra**  
Prvé uvedenie divadelnej hry – **premiéra**  
Druhé uvedenie divadelnej hry – **repríza**  
Posledné uvedenie divadelnej hry – **derniéra**

**Kompozícia drámy**

1. **Vonkajšia stavba drámy (súvis s javiskovou realizáciou)**  
   1.**dejstvá –**časti hry oddelené spúšťaním opony, zväčša medzi dejstvami býva prestávka  
   2. **scény** – zmena dekorácií, osvetlenia i hercov na javisku  
   3. **výstupy** – zmena postáv  
     
   **b) Vnútorná stavba drámy (dramatický dej)**  
   1. úvod - expozícia  
   2. zauzlenie – kolízia  
   3. vyvrcholenie – kríza  
   4. obrat deja – peripetia  
   5. rozuzlenie – katastrofa

- **dejstvo – akt** (lat.actus) je uzavretá časť dramatického diela, existujú aj jednoaktovky

- menšími kompozičnými jednotkami sú výstupy, dialógy, monológy...

- **výstup\_** - výjav, časť dejstva alebo scény. Je vymedzený časovo – príchodom alebo odchodom konajúcich postáv

* - v hre sa môže nachádzať aj prológ a epilóg:
* PROLÓG = samostatný vstupný celok, úvod, predslov, vstupná scéna. Neviaže sa bezprostredne na dej.
* EPILÓG = dohra. Záverečný dejový celok vyjadrujúci zmysel dramatického diela. Záverečný príhovor k divákovi, v ktorom je vyslovené poučenie z deja.
* Prológ a epilóg nie sú bežné v modernej dráme

**Klasické dramatické žánre**

**TRAGÉDIA** – najstarší dram. žáner, hlavným znakom je boj jednotlivca, prípadne skupiny s nepriateľskými silami. Hlavný hrdina je výnimočný, no napriek tomu nie je schopný zvíťaziť nad nepriateľmi alebo zdolať nepriazeň osudu a musí na záver zahynúť. Ústrednou postavou je nadpriemerný človek, ktorý ide odvážne za svojím cieľom. Základom tragickosti je konflikt medzi výnimočnou osobnosťou a vládnucimi spoločenskými silami alebo protivníkom. Má záväznú kompozíciu, obyčajne 5 dejstiev, dodržiava sa jednota miesta, času a deja.

**KOMÉDIA** – podstatou je komickosť, s cieľom vyvolať smiech u diváka. Postava nevie, že je smiešna. Ak sa komickosť zakladá na charaktere postáv = charakterová komika, ak na grotesknosti situácie = situačná komika

* v komédii má veľký význam náhoda – pomáha pri vytváraní konfliktov a zauzľuje dej
* komickosť sa môže zakladať na kontraste (protikladoch), napr. úsilie a cieľ úsilia
* hrdinom je bezvýznamný, malicherný človek, ktorý sa postaví proti niečomu, jeho boj je smiešny a končí neúspechom, nik si neublíži, len sa zosmiešni.
* predstavuje každodenný život
* v slovenskej lit. J.Chalupka, J.Záborský, J.Palárik a I.Stodola

**Súčasné dramatické žánre**

**ČINOHRA** = hra s vážnym obsahom, stvárňuje vážne životné situácie, najčastejšie sociálnu a spoločenskú tematiku... opis duševných stavov postáv, nekončí smrťou hl. postavy (nemusí). Postavy sú bežní ľudia z normálneho života.

**VESELOHRA** = novodobá komédia. Nadväzuje na komédiu, zakladá sa na humore, ktorý sa realizuje prostredníctvom žartu a situačnej komiky. Je to miernejšia komédia, postavy vo veselohre vedia o sebe, že sú smiešne a často to využívajú, aby si zo seba „strieľali“. V centre pozornosti je jednoduchý človek, ktorý sa dostáva do smiešnej situácie bez vlastného pričinenia.

**FRAŠKA** = (fr. farce = žart) druh komédie, v ktorej prevláda situačná komika a nadsázka. Základnou vlastnosťou je humor, obyčajne rieši problémy, ktoré samy o sebe vyvolávajú smiech u diváka. Štýl je nízky, miestami až vulgárny, dôraz sa kladie na repliku. V reči postáv je veľa komických prvkov, napr. slovná hračka, vtip, nadávky, expresívne slová a nespisovné výrazové prostriedky. Máva rýchly dej, často je to jednoaktovka.

**GROTESKA =** žáner založený na prelínaní nezlučiteľných prvkov alebo javov. Charakterizuje ju preexponovanosť na základe zveličených kontrastov. Filmová groteska vznikla v ére nemého filmu (Chaplin, Laurel a Hardy,), často využíva gag.

**GAG *(***angl. gag = improvizácia) je prostriedok situačnej komiky, je založený na neočakávanom zvrate vyplývajúcom zo situácie.

**KABARET** = zábavné divadlo humoristicko-satirického charakteru, zložené zvyčajne z malých foriem. Na jeho príprave sa podieľajú viacerí autori a hudobní skladatelia, jednotlivé čísla uvádza konferenciér, vznikol koncom  19.stor v Paríži

**ESTRÁDA** = zábavné divadlo podobné kabaretu, organizuje sa pri slávnostných príležitostiach, skladá sa z viacerých žánrov, ktoré stmeľuje konferenciér.

**BÁBKOVÁ HRA** = žáner určený najmä detskému príjemcovi. Na javisku namiesto hercov vystupujú bábky, čiže neživé predmety sa oživujú (animácia).

**HUDOBNÉ ŽÁNRE**

**OPERA** = hudobno-dramatický žáner, ktorý spája hudbu, poéziu a herecké umenie do celku. Slovesný text sa realizuje spevom s hudobným sprievodom, v opere sa nachádzajú árie (časti pre jeden hlas). Podľa obsahu sa delí na vážnu alebo veľkú, komickú, vážnu s komickými scénami a hudobnú drámu.

**OPERETA** = hudobno-dram.žáner veselohernej povahy, v ktorom sa striedajú spev s dialógom bez hudobného sprievodu. Konflikty sa vyostrujú prostredníctvom hudby. Obyčajne má veselý charakter a humorné ladenie. Vznikla vo Fr. v 18.stor.

**MUZIKÁL** = žáner hudobného divadla, ktorý je symbiózou slovesného textu, hudby, spevu a tanca. Vznikol v Amerike na zač. 20.stor. , obyčajne sa zaoberá sociálnymi rozpormi spoločnosti, ide o syntetický žáner, napr. *My Fair Lady*(komédia), *West Side Story* (tragédia), u nás *Na skle maľované*