**Ján Palárik - Zmierenie alebo Dobrodružstvo pri obžinkoch (úryvok)**

Výstup 5. /úryvok/:

**ĽUDOVÍT** (v netrpezlivosti k Miluši): Upozorniť musím osvietenosť vašu, že je pán Lajoš veľký Maďar; pri slovenskej konverzácii sa mu iste zívať bude ako rybe na suchom.

**ROHON** (k Miluši): Igaz, drága Erzsikém! Oh, be illenék egy pár magyar szó piros szép szájában! *Pravda je, drahá moja Eržika. Ach, ako by pristalo niekoľko maďarských slov do jej pekných červených úst.*

**MILUŠA:** Ha, ha, ha! Prepáčte, páni, že sa vám smiať musím. Či neviete, že ste tuná v slovenskom kraji?; Maďarská reč je pekná na rovinách dolnozemských, ale tu pod Tatrami krásne zneje reč slovenská a krásne sa rozlieha spev slovenský. A keby ste boli ozaj rodení Maďari, to bych vás iste vedela prijať po maďarsky; ale keď viem, že ste oba Slováci ako repa —

**ĽUDOVÍT** (stranou k Rohonovi): Ez hallatlan dolog, barátom! *To je neslýchaná vec, priateľ môj!*

**ROHON** (stranou k Ľudovítovi): Veru hallatlan, *neslýchaná* ale tak mi zo srdca hovorí. (K Miluši.) Követem alásan, drága grófno! *Ponížene prosím, drahá grófka. Každý, kto sa v Uhrách narodí a uhorský chlieb je, je Uhor.*

**MILUŠA**: Istotne, ale nie každý je Maďar. Čudujem sa vám, Lajoško, že ste sa ešte nenaučili v školách tento rozdiel. Tak dobre sú Slováci Uhri, ako i Maďari, ktorí si tu nemajú väčšie právo osobovať. A ten chlieb uhorský — ha, ha, ha — vari mi ho Maďari vyrábajú? Práve sa mi končí žatva a dnes budem sláviť obžinky; uvidíte, aký je úprimný a dobrosrdečný ten ľud slovenský, z ktorého lona i vy pochádzate; len sa ho nemusíte tak odriekať, páni, a tak opúšťať úbohých krajanov svojich.

**ĽUDOVÍT** (stranou k Rohonovi): Ez szörnyüség. *To je hrôza. aká to panslávka!*

**1. Zaraďte ukážku k literárnemu druhu a žánru.**

**2. Ktoré tvrdenie o hre, z ktorej je ukážka pochádza, je pravdivé?**

(A) Predstavuje prostredie slovenského malomesta, v ktorom autor odhaľuje smiešne

stránky životného štýlu predstaviteľov mesta.

(B) V hre autor odhaľuje nemravný život panských vrstiev, ich národnú ľahostajnosť a

opovrhovanie ľudom.

(C) Autor v hre vyslovuje svoj politický program zbližovania ľudí a národov na

demokratickom a humanistickom princípe.

(D) Námet hry tvorí láska ľudí, ktorým rodičia bránia z majetkových dôvodov a z urazenej

hrdosti.

**3. Spoločnou charakteristickou črtou diel Jána Palárika je:**

(A) reťaz komických scén vyplývajúcich zo zámeny postáv,

(B) využitie fantastických rozprávkových motívov, ktorými zobrazuje sociálnopolitické

pomery v Uhorsku,

(C) vykreslenie veselého života ľudí na dedine,

(D) zobrazenie zážitkov zo života slovenského ľudu, ktorými chce autor predovšetkým pobaviť čitateľa.

**4. Autor v hre ústami Miluše predostrel politický program, ktorý vyznával. Čo sa v ňom žiadalo?**

(A) samostatný štát pre Slovákov

(B) spoločenské a národné zblíženie šľachty a ľudu a slovenského a maďarského národa

(C) samostatný štát pre Maďarov

(D) väčšie práva a lepšie spoločenské uplatnenie pre ľud

**5. Postava baróna Ľudovíta Kostrovického v diele predstavuje:**

(A) upadajúce zemianstvo

(B) slovenské meštianstvo, ktoré sa pomaďarčuje

(C) postavu národne uvedomelú, ktorá svojimi názormi ovplyvňuje iné postavy

(D) odnárodnenú šľachtu, ktorá napokon nájde cestu k ľudu

**6. V hre sa v úvode učiteľ Orieška pri národných obyčajoch odvoláva na dielo istého**

**predstaviteľa slovenskej literatúry. Ktoré dielo a autor to sú?**

(A) Svätopluk – Ján Hollý (B) Slovenská gramatika – Ľudovít Štúr

(C) Národnie spievanky – Ján Hollý (D) Národnie spievanky – Ján Kollár

**7. Aká udalosť sa bude na panstve sláviť? Bližšie ju popíšte.**

**8. Istá postava do svojej reči mieša skomoleniny slov z cudzích jazykov (maďarčiny, nemčiny atď.) O koho ide?**

(A) barón Kostrovický (B) komorná Capková

(C) Pišta (D) Rohon

**9. Ku ktorej fáze vnútornej kompozície patrí ukážka?**

(A) expozícia (B) kolízia

(C) kríza (D) katastrofa

**10. Ako sa nazýva text v zátvorkách a načo slúži?**

**11. Čo je v tomto diele zdrojom komickosti?**

**12. Ktorá z postáv sa v príbehu najviac vyvíja?**

**13. Odôvodnite názov diela, z ktorého je ukážka. Na základe prečítaného textu vydedukujte obidve významové roviny názvu diela.**

**14. Aká je hlavná myšlienka diela, z ktorého ukážka pochádza?**

**15. Čo prekážalo barónovi Kostrovickému na krásnej žničke?**

**16. Čo mala Eržika oblečené, keď si získala srdce baróna Kostrovického?**

**17. Prečo učiteľ Orieška nesúhlasil, aby si barón Kostrovický zobral za ženu jeho dcéru?**

**18. Vyhľadajte, čo znamená označenie panslávka, ktoré použil barón Kostrovický vo svojej reči.**

**19. Priraďte k jednotlivým replikám hovoriaceho:**

....aby si Slováci i Maďari sväté práva spoločnej svojej krajiny uhorskej spojenými silami bránili, národnosti svoje vzájomne ctili, národnej vzdelanostia osvety — bez ktorej blaho vlasti ani myslieť sa nedá — jeden druhému úprimne dopriali, a aby žiadnej nenávisti, žiadneho sváru medzi nami nebolo, iba chválitebného pudu emulácie — ku predu! Toto je politicko-národné vyznanie moje a mojej dcéry, osvietený pane! \_\_\_\_\_\_\_\_\_\_\_\_\_\_\_\_\_\_\_\_

.....Zmierenie, zmierenie! — Pán učiteľ. Ja som sa bol posiaľ odriekal toho poctivého ľudu, z ktorého lona i ja pochádzam; lež odterajška už i ja chcem byť úprimným jeho priateľom.

\_\_\_\_\_\_\_\_\_\_\_\_\_\_\_\_\_\_\_\_\_\_

.....A keď neskôr poznajú aj iné potreby ľudu nášho slovenského, keď sa presvedčia, že národná vzdelanosť Slovákov nemôže byť spoločnej našej vlasti uhorskej na škodu, ba že ona iba v duchovnom povýšení všetkých jej občanov rozkvitnúť môže, veď sa oni potom ani od reči a literatúry slovenskej odťahovať nebudú. \_\_\_\_\_\_\_\_\_\_\_\_\_\_\_\_\_\_\_\_\_\_\_