**Svetová medzivojnová literatúra**

***Romain Rolland***

**- francúzsky prozaik, nositeľ Nobelovej ceny za celoživotné dielo, veľký humanista a pacifista**

***Peter a Lucia***

**Literárne obdobie:**

medzivojnová literatúra

**ŽÁNER:**

- novela (postavy sa nevyvíjajú)

- protivojnové dielo **o tragickej láske dvoch mladých ľudí** na pozadí udalostí 1. svetovej vojny

**PRIESTOR:**

územie Paríža

**ČAS:**

počas 1. svetovej vojny: 30. január – 29. marec 1918 (Veľký piatok)

**Téma:**

Láska dvoch ľudí na pozadí ničivej vojny. Autor chcel poukázať na život vo vojne, na utrpenie, ničivé dôsledky vojny a jej samotnú nezmyselnosť.

**Idea:**

**Láska vo vojne nemá perspektívu a zomiera (láska a jej zmysel ako ostrý protiklad nezmyselnej vojny)**

**HRDINOVIA:**

- mladý ľudia vo veku 18 rokov

- Peter je **chlapec zo zámožnej meštianskej rodiny**, citlivý a dobrý (väčší idealista ako Lucia), **melancholik a pesimista**, ma staršieho brata Filipa, ktorého vojna veľmi zmení, **Petrova rodina má pasívny postoj k vojne**, matka ju berie ako povinnosť

- Lucia žije s matkou, ktorá je tehotná, je **výtvarne nadaná**, ale **pre nedostatok peňazí nemôže študovať**, preto si zarába reprodukovaním obrazov slávnych maliarov a obrázky predáva v malých obchodíkoch (nie sú veľmi dobré, keďže jej chýbajú skúsenosti a nástroje), je **duševne vyspelejšia ako Peter**, lebo bola životom prinútená správať sa samostatne a zarobiť si na živobytie, **realistka** (vidí svet taký, aký je)

**- Petra a Luciu spája túžba užívať si prítomnosť a nevidieť budúcnosť, obaja cítia pomaly koniec svojich životov, nedúfajú v spoločnú budúcnosť, len si ju fiktívne plánujú a predstavujú... úplne odvrátia tvar od reality, prestávajú sa zaujímať o dianie vo svete a žijú jeden pre druhého**

**Jazykové prostriedky:**

**-** v novele je málo dialógu, prevažujú opisy a úvahy, úvahy sa týkajú najmä nezmyselnosti vojny

- autor používa veľa otázok a zvolaní, opakuje celé vety alebo začiatky viet na zdôraznenie myšlienky

**Dejová línia:**

- Peter a Lucia sa stretnú v metre, Peter je povolaný na front, no po zbombardovaní továrne, v ktorej pracuje Luciina matka, si už bez Lucie nedokáže predstaviť svoj život, ich láska ale končí na Veľký piatok v r. 1918, keď zomierajú pri bombardovaní Paríža pod troskami chrámu (chceli si tam sľúbiť vernosť) → *vojna sa nezastaví ani pred Bohom*

**DEJ:**

Peter nastupuje do vagóna podzemnej železnice. Bombardovanie stanice si už ani nevšíma, no jeho pozornosť upúta silueta mladej dievčiny. Hneď na prvý pohľad sa do nej zaľúbi. Keď vybuchne bomba na stanici, všetci vo vagóne sa pritisnú k sebe a zrazu sa Peter s dievčaťom chytia za ruky. Asi dve stanice sa takto držia, no na ďalšej už dievča vystupuje. Peter odchádza domov, cestu si ani neuvedomuje, lebo v myšlienkach je stále pri dievčati.

Jeho otec je úradníkom, plne dôveruje štátu, matka je vzorná kresťanka. Obaja sú milujúcimi rodičmi. Peter ma o 6 rokov staršieho brata, Filipa, ktorého už povolali na vojnu. Pred vojnou bol Filip plný ideálov a snov, ale vojna ho veľmi zmenila. Filip ovplyvnil Petrov postoj k vojne.

Peter sa raz prechádzal po Seinskom nábreží a znovu ju zbadal, vychádzala z múzea a v ruke držala skicár. Neváhal ani chvíľu a utekal jej ústrety. Ich pohľady sa stretli a nastal začiatok ich krásnej, no krátkej lásky.

O týždeň neskôr sa stretávajú v Luxemburskej záhrade a prihovoril sa jej. Zistil, že sa volá Lucia, ponáhľala sa na električku, kým na ňu čakala, boli spolu. Neskôr sa začali stretávať pravidelne.

Lucia bola maliarka. Maľovať obrazy podľa fotografií, k tomu ju prinútila vojna, aby mala s matkou z čoho žiť. Jej matka pracuje v muničnej továrni, čo sa Petrovi vôbec nepáči. Luciin otec bol chudobný, jej matka pochádzala z meštianskej rodiny. Vzali sa aj napriek nesúhlasu jej rodičov. No onedlho Luciin otec zomiera a tak matka ostáva sama s Luciou, ktorá je ešte dieťa.

Lucia chce od života trochu šťastia. O vojne sa nikdy nerozprávajú, aj keď vedia, že ich o pol roka osud rozdelí, lebo Petra povolali tiež k vojne. Peter jej chce pomôcť, no Lucia odmieta jeho pomoc. Napokon jej Peter navrhne, nech ho aspoň namaľuje. Lucia spočiatku odmieta, lebo jemu sa jej obrazy nepáčia, no po dlhšom prehováraní nakoniec súhlasí. Dohodnú sa, že Peter príde k nej domov, keď bude matka v práci aj cez noc. Napätie medzi nimi by sa dalo krájať, postupne si začnú prezerať fotografie a napätie opadáva. Kým ho maľuje, rozpráva mu o svojej rodine. Už je veľa hodín a Peter odchádza domov.

Onedlho prichádza na dovolenku domov Petrov brat Filip. Filip si všimol Petrovu zmenu, no nevedel prísť na koreň veci. Až raz večer zbadal Petra s Luciou, ktorý sa držali za ruky.

Raz v noci, keď sa prechádzali po meste, prekvapila ich neďaleká explózia a vtedy sa spýtal Peter Lucie, kedy môže byť jej. No Lucia chcela počkať do Veľkého piatku. V ten večer sa zasnúbili. V jedno poludnie sa vybrali do Chavillských lesov. Pokojne si ľahli do trávy, no zrazu Lucia zvážnela. Trápilo ju, že si jej matka našla milenca a čakala s ním dieťa.

Jedného dňa sa Peter zišiel so svojimi 4 spolužiakmi u jedného z nich. Rozprávali sa o politike a vojne, tak ako veľakrát predtým, no Petra to teraz vôbec nezaujímalo. V myšlienkach blúdil pri Lucii. Stretávali sa u nej doma a plánovali si spoločnú budúcnosť, hoci obaja vedeli, že sa to nikdy nestane skutočnosťou. Celé hodiny si plánovali, ako budú mať zariadený byt.

Prišlo obdobie Veľkého piatku a oni sa rozhodli, že pôjdu do Chrámu sv. Gerváza. Držali sa za ruky, objímali sa, bozkávali a zrazu zaznela explózia. Tesne predtým mala Lucia vidinu rusovlasého dievčatka, ktoré sa tvárilo vystrašene. Ale nevenovala jej pozornosť. Lucia sa pritúlila k Petrovi, objali sa a v tom sa na nich zrútil mohutný pilier a obaja zahynuli. Zahynuli v spoločnom objatí.