**Druhy opisu:**

**1.statický opis**

**Príklad:** Lekno biele je trváca vodná bylina. Má dlhé podzemné stonky. Zo stoniek vyrastajú nápadné veľké listy a biele kvety. Kvety majú veľkosť približne 10 – 20 centimetrov. Kvet lekna má štyri kališné listy, ktoré sú na rube zelené a na lícnej strane biele. Korunné lupienky sú usporiadané v špirále a zmenšujú sa smerom k stredu.

**Znaky**: - predmetom opisu je vec

-opisujú sa jej vlastnosti a znaky

-menné vyjadrovanie

**Štýl: odborný, hovorový**

**2.dynamický opis**

**Príklad:** Pekný väčší umytý zemiak ***rozkrojte*** po šírke na polovicu. Jemné kvapôčky ***utrite*** čistou handričkou. Na plôšku zemiaka fixkou ***načrtnite*** obrys tvaru pečiatky. Ostrým nožom ***vyrežte*** pečiatku podľa nakresleného obrysu. Pred pečiatkovaním ceruzkou ***načrtnite*** na výkres jemné vodiace čiary alebo jemnú sieť.

**Znaky: -**opis nejakej činnosti

-vymenúva v logickej časovej a príčinnej následnosti jednotlivé úkony

**Štýl : odborný, hovorový**

**3.objektívny opis**

**Príklad:** Nervové riadenie činnosti organizmu Anatomickou a funkčnou jednotkou nervovej sústavy je nervová bunka – neurón. Nervová bunka sa skladá z tela bunky a jej výbežkov. U stavovcov zabezpečujú príjem vzruchov dostredivé výbežky – dendrity. Odstredivé vlákno – neurit – vedie vzruch z bunky ďalej. Je chránené obalom, myelínovou pošvou, ktorá je na rozdiel od sivého tela bunky biela. Na myelínovej pošve sa nachádzajú Ranvierove zárezy. Neurit sa na konci vetví a k dendritu ďalšieho neurónu sa pripája gombíkovitými spojmi – synapsiami. V týchto miestach sprostredkúvajú prenos vzruchu mediátory (napr. acetylcholín, noradrenalín).

**Znaky-** zachytáva znaky a vlastnosti opisovaného predmetu

-využíva neutrálnu lexiku

**Štýl: odborný**

**4.subjektívny opis**

**Príklad:** Pri pohľade na obraz Ľudovíta Fullu Madona s anjelmi som si ako prvé uvedomil: vidím Madonu, ale slovenskú… Fullova Madona je pevná, vysoká – majestátna, až sa mi nechce veriť, že vidím matku konkrétneho dieťaťa. Podľa oblečenia je to žena ľudu – ale nad jej hlavou a hlavou dieťaťa sa črtá veniec… Gloriola? Je tam len Ona. Jej tvár je pokojná, sústredená – nepózuje, stojí. Stojí pevne na rodnej zemi, ale nie náhodou stojí pred kostolíkom, ktorý svojou veľkosťou (alebo skôr malosťou) vytvára priestorovú hĺbku obrazu. Predsa len tam ešte ktosi je… Na pokoj dieťatka dohliadajú anjelíci, sú prekvapujúco v pózach, aké vidíme na výjavoch o narodení Ježiša. Pohľad matky smeruje do diaľky a k zemi a dieťa obracia hlávku, aby svojím bystrým pohľadom lepšie videlo dopredu… Neviem si predstaviť farebnejší obraz matky, ktorý by napriek výbuchu farieb nerušil hýrivosťou, bohatstvom komponentov. Zvláštne! Žlté, červené a oranžové farby vo mne nevzbudzujú pocity aktivity, vzruchu, ale naopak mieru a radosti.

**Znaky:-** autor opisuje predmet zo svojho hľadiska

-expresívne prostriedky

**Štýl: umelecký**

**5.jednoduchý opis**

**Príklad:**        Do triedy preniká slnečné žiarenie z ľavej strany cez 8 veľkých a 8 malých okien. Na oknách nie sú žiadne žalúzie, a ani záclony. Po celej pravej strane triedy sú skrine a poličky, v ktorých sú vyukladané časopisy. V triede sa nachádza katedra na ľavej strane, 19 stolíkov a 38 stoličiek za školskými lavicami. Okrem toho je v triede ešte aj veľká nástenná tabuľa. Farba triedy je bielo-zelená.  V učebni sú na stenách obrazy (slov. znak, školský poriadok, informačné tabule a i.), umývadlo a odpadkový kôš .

**Znaky:-** jednoducho vymenúva znaky, vlastnosti predmetu

-radí ich voľne za sebou

**Štýl: hovorový**

**6.umelecký opis**

**Príklad:** Prešli po temeni kopca. Pod nimi ležal rybník, na pohľad vyzeral ako rieka, taký bol dlhý a krivolaký. V polovici sa cezeň klenul most a od mosta až po dolný koniec, kde ho oddeľoval od tmavobelasého zálivu pás jantárových pieskovcových vŕškov, odrážali sa vo vode najrozmanitejšie farebné odtiene – najjemnejšie odtiene šafranu, ruží a éterickej zelene a ďalšie nepostihnuteľné, neurčité farebné tóniny, ktoré ešte nikto nepomenoval. Za mostom lemoval rybník jedľový a javorový lesík a v jeho chvejivom tieni zdal sa priesvitný a tmavý.

L. M. Montgomeryová

**Znaky:** -umelecké prostriedky, zachytenie nálady..

- tvorí súčasť rozprávania

-zachytený z pohľadu rozprávača alebo niektorej z postáv

**Štýl: umelecký, publicistický**

**7.odborný opis**

**Príklad:** Nervové riadenie činnosti organizmu Anatomickou a funkčnou jednotkou nervovej sústavy je nervová bunka – neurón. Nervová bunka sa skladá z tela bunky a jej výbežkov. U stavovcov zabezpečujú príjem vzruchov dostredivé výbežky – dendrity. Odstredivé vlákno – neurit – vedie vzruch z bunky ďalej. Je chránené obalom, myelínovou pošvou, ktorá je na rozdiel od sivého tela bunky biela. Na myelínovej pošve sa nachádzajú Ranvierove zárezy. Neurit sa na konci vetví a k dendritu ďalšieho neurónu sa pripája gombíkovitými spojmi – synapsiami. V týchto miestach sprostredkúvajú prenos vzruchu mediátory (napr. acetylcholín, noradrenalín).

**Znaky:-** termíny, odborné slová

-môže byť názorný

-presnosť

-je objektívny

**Štýl : odborný, publicistický**