**Meno a priezvisko, ročník, študijný odbor:** Bc. Veronika Petrovová, 2BPsmu1

**Názov školy:** Gymnázium Gelnica, SNP 1

**Predmet:** Občianska náuka

**Trieda:** III.O

**Tematický celok:**

**Téma:** Ľudské práva

**Typ vyučovacej hodiny:** Základný typ (klasická)

**ŠPECIFICKÉ CIELE:**

**A. Kognitívne ciele**

1. **Zapamätanie poznatkov**

* Stručne definovať ľudské práva. Samostatne vymenovať inštitúcie, ktoré riešia porušovanie ľudských práv.

1. **Porozumenie poznatkov**

* Vlastnými slovami opísať ľubovoľné ľudské právo.

1. **Použitie poznatkov v typicky školských situáciách (špecifický transfer)**

* Na základe predložených fotografií v prezentácii rozhodnúť, ktoré ľudské práva sú na nich prezentované, a či sú porušované alebo dodržiavané.

1. **Použitie poznatkov v problémových situáciách (nešpecifický transfer)**

* Zhodnotiť, aké ľudské práva sú porušované v aktuálnom konflikte medzi Ukrajinou a Ruskom.

**B. Psychomotorické ciele:** Vytvárať spolupracujúci triedny kolektív pri riešení zadanej úlohy.

**C. Afektívne ciele:** Chápať potrebu dodržiavania ľudských práv a slobôd v demokracii.

**Štruktúra vyučovacej hodiny**

|  |  |  |  |  |
| --- | --- | --- | --- | --- |
| **ETAPY VH** | **VYUČOVACIE METÓDY** | **ORGANIZAČNÉ FORMY** | **MATERIÁLNE PROSTRIEDKY** | **ČAS** |
| 1.organizačná časť | − | − | − | 2 minúty |
| 2. prezentácia cieľov VH | rozprávanie | frontálna práca | − | 1 minúta |
| 3. diagnostická - aktualizácia prv osvojeného učiva | − | − | − | − |
|  |
| 4. motivačná - motivácia | rozprávanie | frontálna práca | dataprojektor; notebook; prezentácia | 8 minút |  |
| 5. expozičná - osvojovanie nového učiva | vysvetľovanie, rozprávanie, metóda otázok a odpovedí | frontálna práca | dataprojektor; notebook; prezentácia | 15 minút |  |
|  |
| 6. fixačná - upevňovanie a prehlbovanie učiva | rozprávanie, diskusia, metóda otázok a odpovedí | frontálna práca | dataprojektor; notebook; prezentácia | 16 minút |  |
|  |
| 7. zadanie domácej úlohy | domáca úloha | frontálna práca | dataprojektor; notebook; prezentácia | 2 minúty |  |
| 8. zhodnotenie VH, záver | − | − | − | 1 minúta |  |

**ROZPIS ETÁP VYUČOVACEJ HODINY**

**1. Organizačná časť:**

Prídem do triedy, pozdravím študentov a predstavím sa. Zapnem si notebook a nastavím si prezentáciu, pričom nezabudnem stlačiť F4 na duplikáciu obrazovky, po čom si následne nastavím potrebné webové stránky 😊

**2. Prezentácia cieľov VH**

V krátkosti odprezentujem študentom ciele našej hodiny − že dnešnou témou budú ľudské práva, ktoré si preberieme teoreticky, aj prakticky, no najprv si v krátkosti pohovoríme o aktuálnej situácii na Ukrajine.

**3. Aktualizácia prv osvojeného učiva (diagnostická etapa)**

V dôsledku dôležitosti danej témy v súvislosti s aktuálnou situáciou a šetrenia času túto etapu preskočím.

**4. Motivácia (motivačná etapa)**

V tejto fáze začnem rozprávaním o aktuálnej situácii na Ukrajine. Vzhľadom k tomu, že študenti prídu prvýkrát do školy po prázdninách, považujem za maximálne dôležité prebrať situáciu na hodine občianskej výchovy, zvlášť k téme akými sú ľudské práva. Poprípade zodpovedám na ich otázky, ak budem vedieť. Situáciu opíšem so základnými faktami, nebudem veľmi „politická“ a ubezpečím ich o istotách, ktoré máme ako členský štát EÚ a NATO.

**5. Osvojovanie nového učiva (expozičná etapa)**

Študenti venujú pozornosť môjmu vysvetľovaniu a rozprávaniu, a odpovedajú na prípadné zadané otázky alebo sami sa pýtajú, ak im niečo nie je jasné. Počas tejto fázy mi bude slúžiť ako pomôcka prezentácia v PowerPointe vysvietená cez dataprojektor, z ktorej si študenti odpíšu potrebnú definíciu a informácie.

Ľudské práva sú dané práva, ktoré prislúchajú každému človeku od narodenia. V minulosti boli tieto práva priznávané iba vládcom a šľachte, zatiaľ čo obyčajným ľuďom len v malej miere, prípadne boli im celkom upierané. Ľudské práva a slobody sú základnými piliermi demokracie. Sú to oprávnenia priznané jednotlivcovi. Dávajú mu možnosť využívať svoje schopnosti, vedomosti, talent na uspokojovanie svojich potrieb, túžob. Sú vlastné všetkým ľudským bytostiam. Ľudské práva sú neodňateľné, nescudziteľné, nepremlčateľné, nezrušiteľné. Sú univerzálne a patria všetkým ľuďom bez ohľadu na rasu, farbu pleti, pohlavie, jazyk, náboženstvo, politické presvedčenie, pôvod, majetok, či postavenie. Sú výberom z večných a nemenných prirodzených práv vyplývajúcich z rozumu. Znamená to, že ak by sme siahli človeku na jeho prirodzené práva (napr. právo na život, právo na majetok a ďalšie), siahli by sme na samotnú jeho podstatu. Sú večné a nemenné. Nepochádzajú od moci, ale naopak moc zaväzujú. **Otázka: Aké ľudské práva poznáte?**

Ľudské práva vymenúva a opisuje Všeobecná deklarácia ľudských práv je deklarácia prijatá Valným zhromaždením Organizácie Spojených národov 10. december 1948 v Paríži. Táto deklarácia bola navrhnutá ako dôsledok udalostí 2. svetovej vojny. V jej preambule je uvedené: ...neúcta a pohŕdanie ľudskými právami vyústili do barbarských činov, ktoré otriasli vedomím ľudstva... − ...akceptovanie vrodenej dôstojnosti, ako aj rovnakých a neodobrateľných práv každého jedinca ľudskej spoločnosti je základňou pre slobodu, spravodlivosť a mier vo svete...

V prípade porušenia ľudských práv v Slovenskej republike je to možné nahlásiť polícii a následne sa domáhať svojich práv na nezávislých súdoch Slovenskej republiky, vrátane Ústavného súdu. Okrem toho bol v roku 2001 zriadený inštitút verejného ochrancu práv (ombudsman), ktorý ako nezávislý orgán sa podieľa na ochrane základných práv a slobôd fyzických osôb. V prípade diskriminácie z akéhokoľvek dôvodu je možné sa obrátiť na Slovenské národné stredisko pre ľudské práva.

Čo sa týka medzinárodných inštitútov, tak je to Európsky súd pre ľudské práva, ktorý kontroluje dodržiavanie Európskeho dohovoru o ochrane ľudských práv a základných slobôd. Sídlo má v Štrasburgu. Jeho úlohou je rozhodovať, či štáty rešpektujú práva a záruky obsiahnuté v Dohovore. Súd koná výlučne na základe sťažností, ktoré môžu podávať jednotlivci, skupiny jednotlivcov, mimovládne organizácie, ale aj členské štáty Rady Európy. Ak Súd zistí, že štát porušil práva alebo záruky, vynesie rozsudok. Rozsudky sú záväzné a krajiny, ktorých sa týkajú, sú povinné ich vykonať.

Ďalšou organizáciou je Organizácia Spojených národov združujúca väčšinu štátov na Zemi. Jednotlivci, skupiny jednotlivcov alebo mimovládne organizácie môžu podať sťažnosť proti štátu, ak sa nazdávajú, že ich práva zakotvené v príslušnej zmluve (dohovore) boli porušené. Príkladom je aj Ukrajina, ktorá oficiálne podala na Rusko žalobu na Medzinárodný súdny dvor OSN v Haagu čím žiada, aby Rusku nariadil okamžite zastaviť vojenské aktivity.

Dodržiavanie ľudských práv je tiež integrálnou súčasťou Zmluvy o Európskej únii a prvoradou podmienkou kandidátskej krajiny na vstup do EÚ: „Únia je založená na zásadách slobody, demokracie, dodržiavania ľudských práv a základných slobôd a právneho štátu, ktoré sú spoločné členským štátom. Únia rešpektuje základné ľudské práva, ktoré zaručuje Európsky dohovor o ochrane ľudských práv a základných slobôd podpísaný v Ríme 4. novembra 1950 a ktoré vyplývajú z ústavných tradícií členských štátov, ako základných princípov práva spoločenstva.“

**6. Upevňovanie a prehlbovanie učiva (fixačná etapa)**

Na základe fotografií v prezentácií budú mať študenti rozhodnúť, o ktoré ľudské práva ide a či sú v daných situáciách porušované alebo dodržiavané.

1. **Právo na ochranu pred detskou prácou − porušované**

UNICEF definuje detskú prácu ako prácu, ktorá dieťa oberá o jeho detstvo, potenciál a dôstojnosť a tým pádom porušuje základné práva detí podľa platného Dohovoru o právach dieťaťa (právo na detstvo, hru, zdravie, vzdelanie, lásku, kultúrny, sociálny a osobný rozvoj). Vzťahuje sa na prácu ktorá je pre deti: ‐ nebezpečná z hľadiska mentálneho, fyzického, sociálneho alebo morálneho ‐ bráni im v školskej dochádzke a porušuje tým právo na vzdelanie. Na fotografii ide o prácu v poľnohospodárstve.

1. **Právo na uzavretie manželstva − dodržiavané**

Plnoletí muži a ženy majú právo bez akéhokoľvek obmedzenia zakladajúceho sa na rase, národnosti alebo náboženstve uzavrieť manželstvo a založiť rodinu. Pokiaľ ide o manželstvo, sú oprávnení počas jeho trvania i pri jeho rozviazaní na rovnaké práva.

1. **Právo na zachovanie ľudskej dôstojnosti − porušované**

Všetci ľudia sa rodia slobodní a rovní v dôstojnosti a právach. Na fotografii ide o bossing, čiže šikanovanie na pracovisku od šéfa. Toto správanie má za následky zlý psychický, ale aj fyzický stav jedinca.

1. **Právo na odpočinok − dodržiavané**

Každý má právo na odpočinok a zotavenie vrátane rozumného vymedzenia pracovného času a pravidelnej platenej dovolenky.

1. **Právo na slobodu prejavu − porušované**

Každý má právo na slobodu presvedčenia a prejavu; toto právo zahŕňa slobodu zastávať názory bez zasahovania a právo vyhľadávať, prijímať a rozširovať informácie a myšlienky akýmikoľvek prostriedkami a bez ohľadu na hranice.

1. **Právo na slobodu náboženstva − porušované**

Každý má právo na slobodu myslenia, svedomia a náboženstva; toto právo zahŕňa slobodu zmeniť svoje náboženstvo alebo vieru a slobodu sám či spoločne s inými, verejne alebo súkromne, prejavovať svoje náboženstvo alebo vieru vo výuke, v praktickom živote, bohoslužbe a obradoch.

1. **Právo na bezplatné vzdelanie − dodržiavané**

Každý má právo na vzdelanie. Vzdelanie musí byť bezplatné, prinajmenšom v elementárnych a základných stupňoch. Základné vzdelanie musí byť povinné. Technické a odborné vzdelanie musí byť všeobecne prístupné a vyššie vzdelanie musí byť rovnako prístupné všetkým na základe schopností.

1. **Právo na mier − porušované**

Nesmie sa robiť nijaký rozdiel na základe politického, právneho alebo medzinárodného postavenia krajiny alebo územia, ku ktorým osoba prináleží, či ide o krajinu alebo územie nezávislé, podrobené inému obmedzeniu suverenity. Každý má právo na život, slobodu a osobnú bezpečnosť.

**7. Zadanie domácej úlohy**

Za domácu úlohu dostanú študenti napísať vlastnými slovami, čo pre nich znamená mier, čím nadviažem na poslednú Upozorním ich, aby nehľadali na internete, ale aby sa sami nad týmto slovom zamysleli. Na ďalšej hodine plánujem pokračovať v téme: Vojna a mier.

**8. Zhodnotenie vyučovacej hodiny, záver**

V krátkosti a slovne prejdem to, čo sme si na hodine prebrali a čo majú za domácu úlohu. Vypnem projektor a notebook, zoberiem si veci, poďakujem za pozornosť, poprajem pekný zvyšok dňa a odídem z triedy.

**Klauzula učiteľa:**