Vážený pán riaditeľ, vážená pani zástupkyňa, vážený učiteľský zbor, milí maturanti, spolužiaci!

Ľudský život je ako pestrá mozaika pozostávajúca z viacerých období života človeka, ktorý plynie ako  rieka a je plný dynamických zmien, každodenných starostí i radostí. Trasa ľudského života nie je vždy priamočiara, jeho grafom nie je priamka. Často je potrebné prekonávať zákruty a prekvapenia.

Nie tak dávno, pred štyrmi rokmi, práve v tomto májovom čase ste spolu s rodičmi stáli pred vchodom na naše Gymnázium s malou dušičkou a s otázkou na perách: „Prijmú ma a či neprijmú?“ Patrili ste vtedy medzi tých šťastných, ktorých prijali.

Prišiel 2. september a vy ste začali spoznávať rytmus školy, spolužiakov, nových priateľov a prekonávali ste i prvé prekážky. Z prvákov ste vyrástli na dospelých mladých ľudí. Každý z vašich vyučujúcich sa snažil vo svojom predmete vám odovzdať čo najviac vedomostí.

Len niekoľko mesiacov uplynulo od slávnostného okamihu, keď ste z rúk triednej učiteľky preberali zelené stužky, v ktorých je skrytá nádej a viera každého maturanta. Dnes doznieva školský zvonec a v čase mimoriadnej a zvláštnej situácie aj obdobie vášho štúdia v tejto škole. Prešli ste cieľovou páskou a úspešne ste zavŕšili jednu etapu svojho života.

Nastal čas, aby ste sa rozlúčili so spolužiakmi, s ktorými ste prežili mnoho spoločných chvíľ. Čochvíľa sa rozpŕchnete do rôznych kútov Slovenska a niektorí možno aj ďalej.

Pred Vami stojí život. Pamätajte, že život nie je len výmoženosť, život je povinnosť, a preto je len na Vás, ako s ním naložíte. Milí maturanti, želáme Vám úspešné zvládnutie ústnej maturitnej skúšky, úspešné zvládnutie vysokoškolského štúdia, úspešný štart do profesionálnej kariéry, nech sa Vám splnia všetky sny a plány.