Thomas Tomaga 1. A

Bratislavský hrad


História hradu v skratke

***Bratislavský hrad***

**Bratislavský hrad** je súbor stavieb v historickom areáli, ktorý zaberá vrchol návršia na juhozápadnom ostrohu [[1]](#footnote-1)[malokarpatského](https://sk.wikipedia.org/wiki/Malé_Karpaty) chrbta na ľavom brehu [Dunaja](https://sk.wikipedia.org/wiki/Dunaj) v [Bratislave](https://sk.wikipedia.org/wiki/Bratislava). Hradu dominuje monumentálna stavba bývalého [kráľovského paláca](https://sk.wikipedia.org/wiki/Kráľovský_palác_na_Bratislavskom_hrade) tvoriaca neodmysliteľnú panorámu hlavného mesta [Slovenska](https://sk.wikipedia.org/wiki/Slovensko). Svojím zástojom v dejinách [Veľkej Moravy](https://sk.wikipedia.org/wiki/Veľká_Morava), [Uhorska](https://sk.wikipedia.org/wiki/Uhorsko), [Česko-Slovenska](https://sk.wikipedia.org/wiki/Česko-Slovensko) a moderného Slovenska predstavuje Bratislavský hrad významný pamätník spoločensko-historického vývoja v tejto oblasti.

* **Slovanské hradisko**

Prelom 5. a 6. storočia znamenal začiatok [slovanského](https://sk.wikipedia.org/wiki/Slovania) osídľovania tejto lokality. Prví obyvatelia najskôr obsadili miesta, na ktorých sa výrazne rysovali pozostatky starších obydlí a opevnení. Akropolu hradného vrchu ako aj neďaleko ležiaci vrch [hradnej skaly](https://sk.wikipedia.org/wiki/Devínska_hradná_skala) nad dnešným [Devínom](https://sk.wikipedia.org/wiki/Devín) zabezpečili sústavami opevnených sídlisk. Zo správ vojenského charakteru sa dozvedáme o pomenovaní oboch sústav – *Dowina* a *Brezalauspurch*. Poloha sídliska na bratislavskom hradnom vrchu kontrolujúceho križujúce sa obchodné cesty a dunajský brod, bola veľmi výhodná. Možno povedať, že od prvej polovice 9. storočia tu existovalo dobre opevnené stredisko so zrubovými obydliami, palácom (išlo o dvojpriestorový objekt postavený na vrcholovej plošine areálu hradiska), predrománskou trojloďovou bazilikou, cintorínom, ako aj s hospodárskymi objektmi. Opevnenie, ešte drevozemné (doložená šírka hradby 4,5 m, výška 1,6 – 2 metre), vymedzovalo územie s rozmermi asi 300 x 200 metrov a s niekoľkými nevyhnutnými úpravami vydržalo v takejto podobe až do konca 14. storočia, keď ho nahradili kamenné gotické hradby.



Opevnenie Bratislavy na okraji tzv. albertínskeho plánu Viedne z rokov 1438 – 1455

Výsledky archeologického prieskumu s početnými dokladmi vyspelej veľkomoravskej materiálnej kultúry (gombíky, ozdoby, keramika) svedčia o tom, že toto slovanské hradisko svojou architektúrou a funkciou prevyšovalo charakter pohraničnej pevnosti.

K nesporne najvýznamnejším nálezom z veľkomoravského obdobia patria zvyšky [cirkevnej stavby](https://sk.wikipedia.org/wiki/Veľkomoravská_bazilika_na_Bratislavskom_hrade) z 9. storočia na východnej terase hradu. Že išlo o sakrálnu stavbu dokladá jej samotná dispozícia, východné orientovanie a pohrebisko, ktoré sa v jej blízkosti nachádzalo.

Na základe uvedených nálezov môžeme Bratislavský hrad v 9. storočí považovať za významnú veľkomoravskú pevnosť – cirkevné i svetské centrum širšieho územia. Sídlila v ňom kniežacia družina aj cirkevný hodnostár. Významné postavenie hradiska sa odráža aj v tom, že jeho názov *Brezalauspurch* sa objavil v tzv. [Salzburských análoch](https://sk.wikipedia.org/wiki/Salzburské_anály) z roku 907 v súvislosti s [bitkou](https://sk.wikipedia.org/wiki/Bitka_pri_Bratislave) 4. júla 907, v ktorej prišlo k porážke bavorských vojsk starými Maďarmi. Už predtým však zanikla pôvodná funkcia hradiska v rámci správnej štruktúry [Veľkej Moravy](https://sk.wikipedia.org/wiki/Veľká_Morava). Významné postavenie získal hrad opäť v 11. storočí, keď sa stal komitátnym hradom a sídlom kráľovskej rodiny.

* **V období stredoveku**

Na slovanské osídlenie hradného vrchu nadviazalo hradisko za vlády prvého uhorského kráľa [[2]](#footnote-2)[Štefana I.](https://sk.wikipedia.org/wiki/Štefan_I._(Uhorsko)), keď sa existujúci hrad stal súčasťou línie opevnení, chrániacich hranice mladého štátu. Už v tomto období sa musel neraz brániť pred útokmi nepriateľov, čo sa odrazilo na stave budov. V rokoch 1073 – 1074 za vlády kráľa [Šalamúna](https://sk.wikipedia.org/wiki/Šalamún_(Uhorsko)) prešlo rekonštrukciou opevnenie – najmä západného úseku. Na nádvorí paláca pribudla cisterna.

Do začiatku 11. storočia možno datovať vznik trojloďového Kostola najsvätejšieho Spasiteľa (Salvátora), postaveného čiastočne na základoch [veľkomoravskej baziliky](https://sk.wikipedia.org/wiki/Veľkomoravská_bazilika_na_Bratislavskom_hrade), a s ním susediaceho pohrebiska na východnom okraji výšiny. Kostol s veľkou obdĺžnikovou svätyňou bol dovtedy najväčšou sakrálnou stavbou postavenou na území dnešného Slovenska. O jeho jestvovaní sa dochoval historický záznam v tzv. *Kolomanových dekrétoch* z obdobia okolo roku 1100. Neskôr pristavili k východnej časti kostola budovu prepošstva [Bratislavskej kapituly](https://sk.wikipedia.org/wiki/Bratislavská_rímskokatolícka_arcidiecéza). Prepošstvo bolo z pohľadu cirkevnej organizácie určite veľmi významné, pretože plnilo funkciu tzv. [hodnoverného miesta](https://sk.wikipedia.org/wiki/Hodnoverné_miesto), kde prepisovali, vydávali a overovali právoplatné listiny.

Okrem toho sa areál hradu v 12. storočí obohatil o ďalší palác postavený v [románskom](https://sk.wikipedia.org/wiki/Románske_umenie) slohu. Predpokladá sa, že bol jednoposchodový. Komplex budov sa v takejto podobe zachoval do začiatku 13. storočia.



Pohľad na Bratislavu s hradom na litografii z roku 1593 od F. Hogenberga

Existencia kostola v areáli hradu však spôsobovala problémy pri zabezpečení jeho bezpečnosti. Napriek jestvovaniu kaplnky v podhradí mešťania navštevovali bohoslužby na hrade, kde sídlili kapitula i prepošstvo. Keď už návštevy začali byť neúnosné a ohrozovali bezpečnosť hradného sídla, požiadal kráľ [Imrich](https://sk.wikipedia.org/wiki/Imrich_(Uhorsko)) v roku 1204 pápeža [Inocenta III.](https://sk.wikipedia.org/wiki/Inocent_III.) o súhlas s presťahovaním prepošstva do podhradia. Po prepoštstve sa v roku 1221, na základe súhlasu pápeža [Honoria III.](https://sk.wikipedia.org/wiki/Honorius_III.), presťahoval do podhradia aj kostol. Tým sa prakticky skončil cirkevný život na hrade a kostol i s cintorínom zanikli.

Nový impulz stavebnej činnosti priniesla druhá polovica 13. storočia. Obdobie [tatárskych nájazdov](https://sk.wikipedia.org/wiki/Mongolský_vpád_do_Uhorska) poukázalo na nutnosť zabezpečenia účinnejšej obrany územia krajiny. Napriek tomu, že hrad nájazdom [Tatárov](https://sk.wikipedia.org/wiki/Tatári_(etnikum)) v roku 1241 odolal, kráľ [Belo IV.](https://sk.wikipedia.org/wiki/Belo_IV.) po ich odchode podporoval šľachtu v budovaní nových pevností a zlepšení opevnenia existujúceho. V roku 1245 vznikla na hrade nová obranná veža. Išlo o trojpodlažnú stavbu v interiéri členenú drevenou konštrukciou. Z obranného hľadiska ešte významnejšou stavbou sa stala nárožná päťpodlažná veža nového murovaného opevnenia hradnej akropoly, na základoch ktorej v prvej polovici 15. storočia vyrástla dnešná tzv. Korunná veža. Nová podoba hradu pretrvala až do začiatku 14. storočia.

Opevnenie hradu doplnila aj tzv. [Vodná veža](https://sk.wikipedia.org/wiki/Vodná_veža_(Bratislava)) na jeho úpätí, ktorá sa prvý raz spomína v listine kráľa [Bela IV.](https://sk.wikipedia.org/wiki/Belo_IV.) z roku 1254.

* **Úpadok hradu**

Obdobie panovania Márie Terézie a pôsobenie Alberta Saského vo funkcii miestodržiteľa znamenalo pre Bratislavský hrad epochu jeho najväčšej, no súčasne poslednej poststredovekej slávy. Po smrti panovníčky v roku 1780, nastúpil na jej miesto syn [Jozef II.](https://sk.wikipedia.org/wiki/Jozef_II._Habsburský), ktorý ihneď po nástupe na trón začal s reformami krajiny a tie neobišli ani Bratislavu. K jedným z prvých cisárových rozhodnutí bolo zrušenie miestodržiteľstva a presunutie krajinských úradov do [Budína](https://sk.wikipedia.org/wiki/Budín) s čím súvisel odchod Alberta Saského a jeho manželky z Bratislavy.



Podoba hradu na prelome 19. a 20. storočia.

Bratislavský hrad ako nepotrebný majetok bol vyhlásený za erár. V roku 1783, v rámci školskej reformy, bolo rozhodnuté, že hrad bude adaptovaný pre potreby [generálneho seminára](https://sk.wikipedia.org/w/index.php?title=Generálny_seminár&action=edit&redlink=1). Pre palác, Terezianum i ostatné priestory hradu to znamenalo ďalšie stavebné úpravy. Necitlivým zásahom boli poškodené alebo zničené mnohé cenné súčasti výzdoby interiérov.

Po osemnástich rokoch fungovania seminára na Bratislavskom hrade, ktoré znamenali pre našu históriu veľký prínos (študovalo tu viacero významných osobností a vzdelancov, napr. [[3]](#footnote-3)[Anton Bernolák](https://sk.wikipedia.org/wiki/Anton_Bernolák) či [Juraj Fándly](https://sk.wikipedia.org/wiki/Juraj_Fándly)) bol však seminár zrušený. Týmto okamihom nastalo pre Bratislavský hrad ako historickú pamiatku obdobie nezadržateľného úpadku.

Prvou ranou osudu bolo v roku [1802](https://sk.wikipedia.org/wiki/1802) pridelenie hradu vojenskej správe. V krátkom čase sa vzácne [rokokové](https://sk.wikipedia.org/wiki/Rokoko) priestory paláca premenili na ubytovne vojakov.

Bratislava a hrad utrpeli citeľné škody počas napoleonských vojen v roku 1809, kedy sa hrad stal terčom francúzskeho delostrelectva. Dielo skazy zavŕšil obrovský požiar, ktorý z nedbanlivosti vojakov vypukol v paláci [28. mája](https://sk.wikipedia.org/wiki/28._mája) [1811](https://sk.wikipedia.org/wiki/1811). Okrem obetí na životoch (zahynulo deväť ľudí) mu podľahla celá stavba paláca, Terezianum ako aj mnoho budov v areáli hradu i v podhradí (údajne popolom ľahlo až sedemdesiatsedem budov mimo hradného areálu). Noviny [*Preßburger Zeitung*](https://sk.wikipedia.org/wiki/Preßburger_Zeitung_(1764)) 31. mája 1811 udalosť komentovali:

*„Dátum 28. máj 1811 zostane nielen v letopisoch Bratislavy, ale aj celého Uhorska smutný a nezabudnuteľný. V tomto nádhernom kráľovskom zámku, ktorý patril k pýche mesta a celej krajiny, vypukol 28. mája tesne pred svitaním z nevyspytateľných príčin na viacerých miestach oheň, ktorý čoskoro zachvátil strechu až tak, že táto kolosálna budova bola naraz celá v plameňoch.“*

1. Pohorie na Slovensku [↑](#footnote-ref-1)
2. Panovník, prvý kráľ Uhorska [↑](#footnote-ref-2)
3. Slovenský rímskokatolícky kňaz, šľachtic a jazykovedec [↑](#footnote-ref-3)