**Charakteristika Veľkej noci**

Veľká noc je najstarším, najvýznamnejším kresťanským sviatkom, počas ktorého si kresťania pripomínajú umučenie, smrť a vzkriesenie Ježiša Krista. Nadväzuje na židovskú paschu - ktorá sa slávila od 14. do 21. dňa v mesiaci nisan (náš marec až apríl) na pamiatku oslobodenia Izraelského národa z egyptského otroctva. (2.Mojžišova 12,1-4 a 13,3-10). Termín Veľkej noci nie je stály, každoročne sa mení. Veľká noc pripadá na prvú nedeľu po prvom jarnom splne mesiaca - po 21. marci. Má však ustálený deň na oslavu - nedeľu - pretože Ježiš Kristus vstal z mŕtvych podľa svedectva apoštolov prvý deň po sobote (Matúš 28,1 Marek 16,1 Lukáš 24,1 Ján 20,1). Veľkonočný - tichý týždeň trvá od Kvetnej nedele po Bielu sobotu, počas ktorého si cirkev zvlášť intenzívne pripomína pamätné dni utrpenia a smrti Ježiša Krista. Ich vážnosť pripomína čierne chrámové rúcho.

**Kvetná nedeľa**

Kvetnou nedeľou vstupujeme do veľkého týždňa, veľkého na najdôležitejšie udalosti spásy. Počas Kvetnej nedele si pripomíname vstup Ježiša do Jeruzalema, aby tu oslávil veľkonočné sviatky. Slávnosť veľkonočného baránka sa vtedy mohla konať jedine v Jeruzaleme - hlavnom meste židov. Zástupy nadšene vítali Ježiša a pod nohy mu hádzali palmové ratolesti (Ján 12,13), preto má táto nedeľa pôvodne názov Palmarum t.j. nedeľa paliem. Pomenovanie Kvetná nedeľa pravdepodobne vzniklo u nás podľa toho, že u nás palmy nerastú a významné osobnosti sa vítajú kvetmi. Snáď aj podľa toho, že tento deň spadá do skorého jarného obdobia, kedy sa objavujú prvé kvety. Na Kvetnú nedeľu, Zelený štvrtok a Veľký piatok sa na službách Božích čítajú a spievajú pašie.

**Zelený štvrtok**

Pomenovaný je pravdepodobne podľa zelene v Getsemanskej záhrade, kde sa Pán Ježiš modlil a bol zatknutý vojakmi. Hlavným dôvodom svätenia tohto dňa je ustanovenie Večere Pánovej Pánom Ježišom Kristom.

**Veľký piatok**

Kresťania si na Veľký piatok pripomínajú potupnú smrť Ježiša Krista na kríži. Evanjelici ho považujú za najvýznamnejší sviatok, pretože Syn Boží dokončil dielo vykúpenia sveta. Ježiš Kristus bol ukrižovaný na vrchu Golgota cisára Tibéria a Pontského Piláta. V rímsko-katolíckych chrámoch sa v tento deň neslúži omša, oltáre sú bez chrámového rúcha, bez kríža aj svietnikov. Na niektorých miestach sa nezvoní, len rapká od štvrtku do soboty večera. Na evanjelických službách Božích sa čítajú a spievajú pašie, prisluhuje sa Večera Pánova. Zachováva sa pôst - nejedáva sa mäso.

**Biela sobota**

Ježiš bol pochovaný do hrobu. V sobotu sa v chrámoch nekonajú služby Božie. Len večer bývajú v niektorých cirkevných zboroch služby Božie, ktoré sa začínajú v pôstnom duchu a končia sa už radosťou z Pánovho vzkriesenia. Sobota je prípravným dňom pred veľkonočnými sviatkami. Katolícka cirkev slávi vigíliu už ako radostnú slávnosť vzkriesenia a znovu sa rozozvučia zvony, ktoré od štvrtku večera nezvonili.

**Veľkonočná nedeľa**

Každý rok na jar sa odohráva zápas života so smrťou. Zo zamrznutej zeme vyrastá tráva, rozkvitá zasnežená lúka, na zamrznutom strome vypučia listy... Raz na jar pred 2000 rokmi na Veľkú noc sa však odohral aj iný zápas so smrťou. Veľká noc nie je len sviatkom jari. Ježiš Kristus, ktorý bol mŕtvy, prekonal smrť a vstal k novému životu. Neostal v hrobe, pretože Ho Boh vzkriesil. Po Jeho smrti Ho stovky ľudí opäť videli živého. Mnohí s Ním hovorili, dotýkali sa Ho a dokonca s Ním jedli a pili. Ježiš Kristus nebol obyčajným človekom, ale bol Božím Synom. *“Pán sa rozhodol, že z lásky k nám sám pôjde našou cestou“*- povedal sv. Augustín . Ježišove vzkriesenie dáva jedinečnú nádej na večný život každému, kto v Neho uverí. Nádej na život, proti ktorému je smrť už navždy bezmocná. *“Veru, veru hovorím vám: Kto počúva moje slovo a verí Tomu, ktorý ma poslal, má večný život a nejde na súd, ale prešiel zo smrti do života“. (Jánovo evanjelium 5,24) “ Ja som vzkriesenie a život, kto verí vo mňa, bude žiť, aj keď umrie. (Ev. Jána 11,25)*

**Veľkonočný pondelok**

**Typické veľkonočné zvyky** - oblievanie vodou, šibanie prútikmi, maľovanie veľkonočných vajíčok, rozdávanie čokoládových zajačikov a kuriatok - nemajú kresťanský pôvod. Často sa stáva, že odsúvajú pravú podstatu veľkonočného pondelka do úzadia.

# **Zaujímavé fakty o Veľkej noci**

**Fakt č. 1:** Každý rok sa vyrobí viac ako deväťdesiat miliónov čokoládových veľkonočných zajačikov.

**Fakt č. 2:** Podľa Guinnessovej knihy rekordov meralo najväčšie veľkonočné vajíčko vyrobené z čokolády viac ako dvadsaťpäť metrov.

**Fakt č. 3:**Pôvodne sa kresťanské spoločenstvá nedokázali zhodnúť na termíne Veľkej noci. Zmenil to až Nicejský snem v roku 325. Zaviedlo sa totiž nariadenie, že veľkonočná nedeľa bude po prvom jarnom splne mesiaca. A preto sa môže tento sviatok konať od 22.3. – 25.4.

**Fakt č. 4:** Veľkonočný symbol baránok sa využíval ešte v predkresťanských tradíciách. Pre Židov to je obetné zviera za hriechy.

**Fakt č. 5:**Na Slovensku je neodmysliteľnou súčasťou týchto sviatkov korbáč, ktorý má však pôvod v pohanských zvykoch.

**Fakt č. 6:** Je veľmi zaujímavé, ako sa Veľká noc strávi napr. v Nórsku. Počas nej sa tam totiž riešia vraždy. Televízie vysielajú kriminálne seriály a tlač publikuje rôzne kriminálne príbehy, pričom ľudia hádajú páchateľa.

**Fakt č. 7:**V USA len veľmi málo ľudí považuje veľkonočné sviatky za kresťanské a taktiež ich neoslavujú všetci. Tí, ktorí áno, majú jeden zaujímavý zvyk. V sobotu večer maľujú vajíčka, v noci ich niekto schová a na druhý deň ich všetci hľadajú na záhradách.

**Fakt č. 8:** Vo Švédsku majú zas absolútne odlišné chápanie toto sviatku. Veria, že na Veľkú noc vychádzajú čarodejnice a deti sa prezliekajú za ježibaby, pričom tvár si potierajú červenou farbou. Následne sa vyberú na návštevu domov a pri každom dome nechávajú veľkonočný list s malým obrázkom bosorky a krátkym textom. Nuž a tento list má upozorniť na to, že darca čochvíľa odletí oslavovať sviatok čarodejníc.