**UČEBNÉ OSNOVY**

**3. ročník – 2.CJ**

|  |  |  |  |  |  |  |
| --- | --- | --- | --- | --- | --- | --- |
| **Názov predmetu** | | **ANGLICKÝ JAZYK** | | | | |
| **Časový rozsah výučby** | |  | | | | |
|  | Ročník | 1. | 2. | 3. | 4. | Spolu |
|  | Štátny vzdelávací program | 4 | 2 | 2 | – | – |
|  | Školský vzdelávací program | 0 | 0 | 0 | – | – |
|  | SPOLU | 4 | 2 | 2 | – | – |
| **Kód a názov odboru štúdia** | | 7902 500 gymnázium | | | | |
| **Stupeň vzdelania** | | vyššie sekundárne vzdelanie ISCED 3A | | | | |
| **Forma štúdia** | | denná | | | | |
| **Dĺžka štúdia** | | štvorročná | | | | |
| **Vyučovací jazyk** | | slovenský jazyk | | | | |

**CHARAKTERISTIKA PREDMETU**

Jazyk je nástrojom myslenia a komunikácie medzi ľuďmi, zdroj osobného a kultúrneho obohatenia a predpokladom pre ďalšie vzdelávanie a profesionálnu realizáciu. Je tiež prostriedkom na vyjadrenie citov a pocitov. Cudzí jazyk prispieva k rozvoju kľúčových kompetencií tak, aby jazyková príprava žiakov efektívne zodpovedala požiadavkám moderného európskeho občana. Cieľom predmetu je osvojovanie si jazykových znalostí a rečových schopností vedúcich k účinnej komunikácii v cudzom jazyku. Predmet smeruje k tomu, aby boli žiaci schopní čítať s porozumením primerané texty, porozumieť ústnemu podaniu na úrovni osvojených znalostí, dorozumieť sa v bežných životných situáciách a hovoriť o jednotlivých témach. Ďalej má prehlbovať poznanie kultúry anglofónneho sveta, viesť k pochopeniu, rešpektu a k tolerancii odlišných kultúrnych hodnôt iných národov.

Učenie sa cudzích jazykov podporuje otvorenejší prístup k ľuďom. Komunikácia a rozvoj kompetencií v cudzom jazyku sú dôležité pre podporu mobility v rámci Európskej únie, umožňujú občanom plne využívať slobodu pracovať a študovať v niektorom z jej členských štátov. Chápanie jazykového vzdelávania ako „vzdelávania pre život“ umožňuje každému jedincovi žiť podľa vlastných predstáv a uspokojenia.

Učivo v treťom ročníku je zamerané na rozvíjanie 4 komunikačných zručností : čítanie, posluch, ústny prejav a písomný prejav. Vyučovanie anglického jazyka ako 2. cudzieho jazyka je v 3. ročníku realizované s 2 hodinovou týždennou dotáciou a realizuje sa v rámci jednej skupiny. Vyučovanie prebieha podľa možností v odbornej jazykovej učebni alebo v kmeňovej triede, prípadne v polyfunkčnej učebni s e- beamovou tabuľou alebo v počítačovej miestnosti.

Anglický jazyk pri výučbe využíva aj poznatky z iných vyučovacích predmetov, ako napr. ITK- písanie textov v o WORDe, príprava prezentácií v PowerPointe, vyhľadávanie informácií na web stránkach; z geografie- reálie anglicky hovoriacich krajinách; z HUV- posluch a spev piesní; z ETV- základy slušného správania a etikety; zo SLJ- preklad, štylistika a porovnávanie anglického jazyka s rodným jazykom. Do výučby sú zaradené poznatky z prierezových tém, ako Mediálna výchova, Osobnostný rozvoj,  Environmentálna výchova, tvorba projektu a prezentačné zručnosti.

**CIELE VYUČOVACIEHO PROCESU**

Primárnym cieľom vyučovania cudzích jazykov je podpora vzájomného porozumenia medzi ľuďmi rôznych krajín a umožnenie komunikácie s nimi. Anglický jazyk má najvyššie špecifické postavenie ako internacionálny úradný jazyk v obchode, technike, cestovnom ruchu, vede, diplomacii, ako aj v mnohých iných oblastiach ľudských aktivít. Vyučovanie anglického jazyka má teda poskytnúť pevný základ na úspešné uplatnenie sa žiakov v osobnom živote a v profesii. Jedným z cieľov nášho programu je potreba motivovať žiakov tak, aby sa natoľko zorientovali v anglickom jazyku, aby učenie jazyka chápali ako celoživotný proces a umožnili žiakom vytvoriť si pozitívny vzťah k učeniu sa cudzieho jazyka.

Špecifikácia cieľov:

* dokázať riešiť každodenné životné situácie v cudzej krajine a v ich riešení pomáhať cudzincom, ktorí sú v jeho vlastnej krajine,
* dokázať si vymieňať informácie a nápady s mladými ľuďmi a dospelými, ktorí hovoria iným jazykom a sprostredkujú mu svoje myšlienky a pocity v jazyku, ktorý si učiaci sa osvojuje,
* viac a lepšie chápať spôsob života a myslenia iných národov a ich kultúrne dedičstvo.

Špecifikácia cieľov zahrňuje: počúvanie s porozumením, čítanie s porozumením, písomný prejav a ústny prejav.

*Počúvanie s porozumením*

Učiaci sa rozumie krátkym jednoduchým monologickým, dialogickým a kombinovaným ústnym prejavom informatívneho charakteru s tematikou každodenného života, ktoré sú prednesené v štandardnom jazyku a primeranom tempe reči.

Učiaci sa na úrovni B1 má rozvinuté zručnosti na úrovni A2 a ďalej si ich zdokonaľuje tak, aby dokázal porozumieť:

* prejavu ako celku, téme a hlavnej myšlienke,
* špecifické informácie a dokázal zachytiť logickú štruktúru textu, vedel rozlíšiť podstatné informácie od nepodstatných, rozlíšiť hovoriacich,
* jednoduchým rečovým prejavom informatívneho charakteru s tematikou každodenného života (oznamy, inštrukcie, opisy, odkazy, pokyny, upozornenia, rady) prednesenom v primeranom hovorovom tempe reči a v štandardnom jazyku,
* autentické dialógy na bežné témy, napr. telefonický rozhovor, interview,
* prejavy naratívneho charakteru, napr. zážitok, príbeh,
* podstatné informácie v jednoduchých prednáškach, referátoch, diskusiách, ak mu je tematika známa, a ak sú prednesené v primeranom tempe reči a v štandardnom jazyku,
* základné informácie z rozhlasových a televíznych správ s tematikou každodenného života, ktoré sú prednesené v primeranom tempe reči.

*Čítanie s porozumením*

Učiaci sa porozumie jednoduchým textom informatívneho a faktografického charakteru, primerane náročným textom s tematikou každodenného života a jednoduchším beletrizovaným textom.

Učiaci sa na úrovni B1 má rozvinuté zručnosti na úrovni A2 a ďalej si ich zdokonaľuje tak, aby dokázal:

* získať informácie z jednoduchších textov,
* po príprave čítať plynulo a nahlas texty, ktorých obsah, štýl a jazyk sú primerané jazykovej úrovni a skúsenostiam učiacich sa,
* vyhľadať špecifické a detailné informácie v rôznych textoch, rozlíšiť základné a rozširujúce informácie v texte s jasnou logickou štruktúrou,
* chápať logickú štruktúru jednoduchšieho textu na základe obsahu, ale aj lexikálnych a gramatických prostriedkov,
* odhadnúť význam neznámych slov v náročnejšom texte a pružne meniť stratégie čítania podľa typu textu a účelu čítania,
* rozumieť korešpondencii: úradnému a súkromnému listu, pohľadnici, telegramu, e-mailu,
* čítať a porozumieť rôzne texty informatívneho charakteru,
* rozumieť jednoduchým textom z masovokomunikačných prostriedkov, v ktorých vie pochopiť hlavnú myšlienku,
* porozumieť obsahu jednoduchšieho autentického textu.

*Písomný prejav*

Učiaci sa na úrovni B1 dokáže napísať jednoduchší súvislý prejav na témy z každodenného života a dokáže vyjadriť svoje postoje, pocity a dojmy. Vie správne používať základné lexikálne, gramatické, syntaktické a štylistické prostriedky vo formálnom a neformálnom písomnom prejave. Správne používa kompozičné postupy s ohľadom na obsah a adresáta písomného prejavu, ako aj s ohľadom na slohový útvar.

Učiaci sa na tejto úrovni má rozvinuté zručnosti na úrovni A2 a ďalej si ich zdokonaľuje tak, aby dokázal zrozumiteľne, v súlade s pravopisnými normami a štylisticky vhodne:

* napísať hlavné myšlienky alebo informácie z vypočutého alebo prečítaného textu,
* zostaviť osnovu, konspekt, anotáciu textu,
* napísať krátky oznam, správu, odkaz, ospravedlnenie,
* jednoducho opísať osobu, predmet, miesto, činnosť, udalosť,
* napísať jednoduchší súkromný list,
* napísať obsahovo a jazykovo jednoduchý úradný list: žiadosť, inzerát a odpoveď naň,
* napísať jednoduchý životopis,
* napísať príbeh, rozprávanie,
* napísať krátky súvislý slohový útvar s vyjadrením vlastného názoru a pocitov.

*Ústny prejav*

*Ústny prejav – dialóg*

Učiaci sa vie jazykovo správne a primerane reagovať v bežných životných situáciách. Dokáže bezprostredne nadviazať rozhovor na témy z každodenného života.

Učiaci sa na úrovni B1 má rozvinuté zručnosti na úrovni A2 a ďalej si ich zdokonaľuje tak, aby dokázal:

* reagovať na podnety v rôznych komunikačných situáciách jazykovo správne, zrozumiteľne a primerane situácii,
* začať, udržiavať a ukončiť rozhovor,
* správne reagovať na partnerove repliky v prirodzených a simulovaných situáciách a v situačných dialógoch,
* interpretovať a odovzdávať informácie.

*Ústny prejav – monológ*

Učiaci sa vie súvislo a s využitím jednoduchších jazykových prostriedkov hovoriť o svojich skúsenostiach, pocitoch, zážitkoch, vie odôvodniť a vysvetliť svoj názor. Dokáže porozprávať jednoduchý príbeh a prerozprávať obsah prečítaného alebo vypočutého textu a vyjadriť svoj postoj.

Učiaci sa na úrovni B1 má rozvinuté zručnosti na úrovni A2 a ďalej si ich zdokonaľuje tak, aby dokázal:

* vyjadrovať sa jazykovo správne, zrozumiteľne a primerane situácii k témam z bežného života,
* opísať osoby, predmety, činnosti a udalosti,
* opísať obrázky, mapy, jednoduchšie grafy, porovnať ich a vyjadriť svoj názor na ne,
* interpretovať a odovzdávať informácie,
* dokáže tvoriť jednoduché príbehy (na základe obrázkov alebo osnovy).

**VÝCHOVNÉ A VZDELÁVACIE STRATÉGIE**

Vyučujúci využíva vybrané formy a metódy práce k tomu, aby žiak dosiahol požadované kompetencie.

*Všeobecné kompetencie*

Učiaci sa na úrovni B1 má osvojené všeobecné kompetencie na úrovni A2 a ďalej si ich rozvíja tak, aby dokázal:

* vedome získať nové vedomosti a zručnosti,
* opakovať si osvojené vedomosti a dopĺňať si ich,
* rozoznávať, pochopiť a efektívne používať jednotlivé stratégie učenia sa pri osvojovaní si cudzieho jazyka,
* aktívne a často využívať doteraz osvojený jazyk,
* dopĺňať si vedomosti a rozvíjať zručnosti, prepájať ich s už osvojeným učivom, systematizovať ich a využívať pre svoj budúci profesijný rozvoj a reálny život,
* kriticky hodnotiť svoj pokrok, prijímať spätnú väzbu a uvedomovať si možnosti svojho rozvoja,
* pochopiť potrebu vzdelávania sa v cudzom jazyku,
* identifikovať základné reálie krajín cieľového jazyka a rozoznať rozdiel medzi nimi a podobnými reáliami vlastnej krajiny,
* rozoznať základné normy správania sa a bežné spoločenské konvencie krajín, v ktorých sa hovorí cudzím jazykom,
* pri samostatnom štúdiu využívať dostupné materiály,
* byť otvorený kultúrnej a etnickej rôznorodosti.

*Komunikačné jazykové kompetencie*

Komunikačné jazykové kompetencie sú tie, ktoré umožňujú učiacemu sa používať konkrétne jazykové prostriedky v komunikácii.

Na uskutočnenie komunikačného zámeru a potrieb sa vyžaduje komunikatívne správanie, ktoré je primerané danej situácii a bežné v krajinách, kde sa cudzím jazykom hovorí.

Komunikatívne kompetencie zahŕňajú nasledovné zložky:

*1 Jazyková kompetencia*

Učiaci sa na úrovni B1 má osvojené jazykové kompetencie na úrovni A2 a ďalej si ich rozvíja tak, aby dokázal používať:

* slovnú zásobu vrátane frazeológie v rozsahu komunikačných situácií a tematických okruhov (lexikálna kompetencia),
* slovotvorbu a funkcie gramatických javov (sémantická kompetencia),
* zvukové a grafické prostriedky jazyka (fonologická kompetencia: ortoepická a ortografická).

Učiaci sa na úrovni B1 ovláda jazyk:

* v takom rozsahu, aby sa dohovoril a vedel vyjadriť s použitím osvojenej slovnej zásoby na vymedzené témy týkajúce sa bežného života, aj keď jeho obmedzená slovná zásoba mu príležitostne spôsobuje ťažkosti s formuláciou jeho výpovede, pričom používa opisné jazykové prostriedky,
* v dostatočnom rozsahu na to, aby mohol opísať nepredvídateľné situácie, vysvetliť hlavné body, myšlienky či problémy so značnou dávkou precíznosti a vyjadriť myšlienky, ktoré sa týkajú aj abstraktných tém, ktoré sú uvedené v učebných osnovách.

*2 Sociolingvistická kompetencia*

Učiaci sa na úrovni B1 má osvojené sociolingvistické kompetencie na úrovni A2 a ďalej si ich rozvíja tak, aby dokázal:

* správne reagovať v rôznych bežných spoločenských komunikačných situáciách,
* dodržiavať konvencie slušnosti (vyjadrenie záujmu o druhého, výmena názorov a informácií, vyjadrenie obdivu, srdečnosti, pohostinnosti, vyjadrenie poľutovania, ospravedlnenia a vďaky, vyhýbanie sa priamym príkazom),
* používať základné bežné frazeologické spojenia, príslovia a porekadlá,
* uvedomovať si rozdiely v rôznych formách prejavu (formálneho, neformálneho).

Učiaci sa dokáže uplatňovať širokú škálu jazykových funkcií, používajúc bežné prostriedky neutrálneho štýlu. Uvedomuje si konvencie slušnosti a podľa nich aj koná.

*3 Pragmatická kompetencia*

Učiaci sa na úrovni B1 má osvojené pragmatické kompetencie na úrovni A2 a ďalej si ich rozvíja tak, aby sa dokázal vyjadriť:

* v súlade s požadovanou stratégiou ( zámer, téma, následnosť, príčina, kohézia, koherencia, štýl, register, rétorika),
* funkčne využíval jazykové prostriedky na získavanie informácií, vyjadrenie postojov (súhlas, nesúhlas), modality (povinnosť, nutnosť), vôle (túžby, zámery), emócií ( radosť, uspokojenie, nevôľa, záujem, prekvapenie, strach), etických zásad (ospravedlnenie, ľútosť, poľutovanie, súhlas, nesúhlas, pozdravenie, žiadosť, odmietnutie),
* pri interakcii (výmena informácií) alebo transmisii (sprostredkovanie informácií).

**STRATÉGIE VYČOVANIA**

Pri vyučovaní anglického jazyka sa v 3. ročníku používajú rôzne metódy a formy práce ako prostriedky motivácie a usmernenia žiakov, s ohľadom na stupeň vedomostí prevládajú jednoduché metódy s princípom názornosti.

Z relevantných metód použijeme:

*Podľa zdroja poznania:*

Slovné metódy: výklad, vysvetľovanie, rozhovor, diskusia a dramatizácia

Písomné metódy: písomné práce- ( písanie pohľadnice, listu, opis) a práca s textom- dopĺňanie chýbajúcich informácií, spájanie, výber z možností

Demonštračné metódy

Praktické metódy- nácvik zručností

*Podľa miery samostatnosti žiaka*: Oznamovacie

Problémové

Tvorivé

*Podľa fázy vyučovacieho procesu:* Motivačné: rozcvička, rolová hra

Fixačné: opakovanie učiva, súťaž

Expozičné: projekt

Diagnostické: test

*Podľa spôsobu interakcie*: Frontálne- skúšanie

Dialogické- rozhovory

Skupinové- tvorba plagátu

Individuálne- opis, riešenie úloh a cvičení

**UČEBNÉ ZDROJE**

Zdrojom informácií pre žiakov sú učebnice, odborná literatúra, časopisy, slovníky, príručky, mapy, video a DVD nahrávky, magnetofónové kazety, obrazový materiál, pexesá, hry, CD ROM nosiče, internetové stránky

.

Konkrétne pre tento ročník používame tieto zdroje z uvedenej prílohy:

|  |  |  |
| --- | --- | --- |
| L.Soars, J.Soars | New Headway – Pre-Intermediate  Student´s Book L1–L2 | Oxford University Press, 2006 |
| L.Soars, J.Soars | New Headway – Pre-Intermediate  Workbook with key | Oxford University Press, 2006 |
| L.Soars, J.Soars | New Headway – Pre- Intermediate  Teacher´s Book + kazety | Oxford University Press, 2006 |

|  |  |  |
| --- | --- | --- |
| Headway slovník | Oxford University |  |
| M.Andričík, J. Gresty | Anglicko-slovenský a slovensko-anglický slovník | Pezolt PVD, 2005 |
| Autorský kolektív | Veľký slovník anglicko-slovenský a slovensko-anglický | Lingea 2008 |
| D.Marčeková | Slovník New Headway Elementary–New Headway Pre-Intermediate | Oxford University Press, 2005 |
| Časopis Hello |  |  |
| Zjednodušené čítanie |  |  |
| DVD-reálie, filmy |  |  |

|  |  |  |  |  |
| --- | --- | --- | --- | --- |
| Tematický celok | Obsahový štandard | | Výkonový štandard | Prostriedky  hodnotenia |
|  | Téma | Pojmy | Spôsobilosti |  |
| **I. Rodina a spoločnosť**  **(10 hod)**  **II. Stravovanie**  **( 5 hod)**  **III. Obchod a služby**  **(5 hod)**  **IV. Mládež a jej svet**  **( 6 hod)**  **V. Krajiny, mestá a miesta**  **( 5 hod)**  **VI. Multikultúrna spoločnosť**  **( 5 hod)**  **VII. Kultúra a umenie**  (**6 hod)**  **VIII. Zamestnanie**  **( 5 hod)**  **IX. Ľudské telo, starostlivosť o zdravie**  **( 6 hod)**  **X. Obchod a služby**  **( 5 hod)**  **XI. Doprava a cestovanie**  **(8 hod)** | VZŤAHY MEDZI ĽUĎMI  STRAVOVACIE ZARIADENIA, PRÍPRAVA JEDÁL  DRUHY A SPÔSOBY NÁKUPU A PLATENIA  AKTIVITY MLÁDEŽE  VZŤAHY MEDZI ROVESNÍKMI  **Prierezové témy:**  Osobnostný rozvoj  GEOGRAFICKÝ OPIS KRAJINY  **Prierezové témy:**  Tvorba projektu, Mediálna výchova  Multikultúrna výchova  ZVYKY A TRADÍCIE V RÔZNYCH KRAJINÁCH  JAZYK A KOMUNIKÁCIA  DRUHY UMENIA  KULTÚRA A JEJ FORMY  PRACOVNÉ POMERY  KARIÉRA  HYGIENA A STAROSTLIVOSŤ O TELO  ZDRAVÝ SPÔSOB ŽIVOTA  **Prierezové témy:**  Tvorba projektu, Environmentálna výchova  Prevencia pred úrazmi detí  Ochrana života a zdravia  HOTEL A HOTELOVÉ SLUŽBY  TURISTIKA A CESTOVNÝ RUCH | Minulý priebehový a jednoduchý čas  Tvorenie otázok v minulých časoch  Pravidelné a nepravidelné slovesá  Písanie príbehu  Spojky but, because, so, and  Väzba have + podstatné meno  Tvorenie slov príponami a predponami  Určovanie času a dátumu  Počítateľné a nepočítateľné podstatné mená  Neurčité zámená some, any, no a ich zloženiny  Predložky času  Používanie členov- určitý, neurčitý a nulový  Anglická mena  Infinitív a gerundium pri slovesách  Blízka budúcnosť - be going to, predpovede budúcnosti  Prítomný jednoduchý čas v časovom rozvrhu  Prídavné mená vyjadrujúce pozitívne a negatívne pocity  Väzba would like/ like + ing alebo to  Slovesá have, go, come  Stupňovanie prídavných mien- pravidelné, nepravidelné  Porovnávanie miest a vecí  Opis miesta  Synonymá a antonymá  Určovanie smeru-predložky miesta  Vzťažné vety s WHO, WHAT, WHICH  Predložkové väzby  Predprítomný čas jednoduchý  Príslovky since a for  Tvorenie prísloviek príponou –ly a stupňovanie prísloviek  Postavenie prísloviek vo vete  Slovné spojenia  Podstatné mená rozlišujúce rod  Krátke odpovede  Životopis  Vyjadrenie príkazov, zákazov, rady a dovolenia- modálne slovesá musieť, môcť, smieť  Slovesné väzby vyjadrujúce záujem, uprednostňovanie činnost- I like + ing  Kritika minulej činnosti- should have + tr. príč.  Modifikátory – rather, better  Písanie formálneho listu  Podmienkové súvetie 1. typu  Podmienkové vety  Slovesá take, get, do a make  Zvyky v minulosti  Účelové vety s to a so that  Predložkové vety so slovesom a ing koncovkou  Prídavné mená zakončené na –ed a –ing  Výrazy so, such, so many  Trpný rod v rôznych časoch  Činný rod  Písanie recenzie  Viacvýznamové slová  2. kondicionál  Želacie vety reagujúce na zlozvyky iných  Sloveso might  Frázové slovesá so slovesom be  Písanie príbehu, používanie prísloviek pri písaní príbehu | S2 Informovať sa, trvať na niečom  S2 Začleniť informáciu  S25 Rozprávať, zhrnúť príbeh, historku  S12 Ospravedlniť sa  S5 Vyjadriť želania, túžby  S9 Vybrať si z ponúknutých možností najobľúbenejšiu  S14 Navrhnúť niekomu, aby sme spoločne niečo vykonali  S15 Adresovať niekomu svoje želanie  S4 Vyjadriť svoj názor, súhlas, nesúhlas  S5 Vyjadriť želania, budúce túžby  S8 Vyjadriť nádej, sklamanie, strach, znepokojenie  S9 Vyjadriť, čo mám rád, čo sa mi páči, čo uznávam  Vyjadriť, že niekto, niečo nemá rád  S15 Poradiť  S16 Spomenúť si na niečo  S3 Opísať osobu, zviera, predmet  S 6 Vyjadriť vedomosti/poznatky/zistenia,  S4 Vyjadriť presvedčenie, vzdor, protestovať  S18 Korešpondovať  S9 Predstaviť svoje záľuby a vkus  S12 Obviniť, obviniť sa, priznať sa, vyčítať  Vyjadriť, že ma niekto/niečo neprekvapilo  S13 Vyjadriť záujem a nezáujem o niečo, o to, čo niekto rozpráva  Vyjadriť, že ma niekto/niečo neprekvapilo  S16 Vyjadriť, že som na niekoho/ niečo zabudol  S21 Uviesť tému, hlavnú myšlienku  S9 Vyjadriť, čo mám rád, čo sa mi páči, čo uznávam  S11 Vyjadriť príkaz/zákaz  S3 Opraviť, vyjadriť stupeň istoty  S11 Sľúbiť, vyhrážať sa, vzoprieť sa proti zákazu, spochybniť zákaz  S15 Poradiť, dodať odvahu, podporiť  S12 Vyčítať  S18 Korešpondovať, začať a ukončiť list  S8 Vyjadriť nádej  S14 Odpovedať na návrh niekoho iného  S1 Poďakovať a vyjadriť svoje uznanie  S3 Opísať  S5 Vyjadriť svoje želania, túžby  S7 Vyjadriť radosť z niečoho, uspokojenie  S14 Odpovedať na návrh niekoho  S15 Adresovať niekomu svoje želanie  S18 Korešpondovať | Slovné hodnote-  nie  Test  Ústne skúšanie  Slovné hodnotenie  Písomné hodnotenie slovnej zásoby  Ústne skúšanie  Slovné hodnotenie  Písomné hodnotenie slovnej zásoby  Test  Ústne skúšanie  **Projekt**: Moja obľúbená krajina  Písomné hodnotenie slovnej zásoby  Hodnotenie písomného prejavu  Test  Ústne skúšanie  Slovné hodnotenie  Test  Projekt: Zdravý a nezdravý životný štýl  Test  Ústne skúšanie  Písomné hodnotenie slovnej zásoby  Hodnotenie písomného prejavu |

**PROSTRIEDKY HODNOTENIA**

**(podľa** **Metodického pokynu č. 8/2009-R zo 14. mája 2009 na hodnotenie a klasifikáciu žiakov stredných škôl)**

Predmetom hodnotenia a klasifikácie v predmete cudzí jazyk je cieľová komunikačná úroveň žiaka v jednotlivých ročníkoch, v súlade s učebnými osnovami a vzdelávacími štandardami.

Hodnotenie a klasifikácia v cudzom jazyku sleduje základné všeobecné, sociolingvistické a komunikačné kompetencie, ktoré sa prejavujú vo využívaní základných komunikačných zručností: čítanie, písanie, počúvanie, samostatný ústny prejav a rozhovory.

Pri hodnotení v predmete cudzí jazyk sa berú do úvahy tieto aspekty: obsahová primeranosť, plynulosť vyjadrovania, jazyková správnosť a štruktúra odpovede.

Kritériá klasifikácie musia byť v súlade s požadovanou úrovňou ovládania cudzieho jazyka a náročnosť sledovaných javov musí zodpovedať náročnosti definovanej v učebných osnovách a vzdelávacích štandardoch.

Výchovno-vzdelávacie výsledky žiaka sa v predmete cudzí jazyk na úrovni **B1** klasifikujú podľa kritérií uvedených v odsekoch 18 až 22 v primeranom rozsahu pre príslušný ročník štúdia.

* + Stupňom 1 – výborný sa žiak klasifikuje, ak primerane na sledovanej úrovni ovládania cudzieho jazyka reaguje na podnet, rozumie hlavnej myšlienke vypočutého alebo prečítaného textu. Dokáže zachytiť logickú štruktúru textu a vyhľadať v ňom špecifické a detailné informácie. K splneniu úlohy pristupuje aktívne a tvorivo. Používa správne jazykové prostriedky a slovnú zásobu týkajúcu sa bežného života v dostatočnom rozsahu na to, aby mohol opísať nepredvídateľné situácie, vyjadriť myšlienky či opísať problémy so značnou dávkou precíznosti. Vyjadruje sa plynulo a súvislo, jeho prejav je zrozumiteľný, výslovnosť a intonácia sú jasné. Žiak dokáže zrozumiteľne napísať súvislý prejav na témy z každodenného života, v ktorom vie vyjadriť svoje postoje, pocity a dojmy. Správne používa primerané lexikálne, gramatické, syntaktické a štylistické prostriedky vo formálnom a neformálnom prejave. Správne používa kompozičné postupy s ohľadom na obsah a adresáta písomného prejavu, ako aj s ohľadom na slohový útvar.
  + Stupňom 2 – chválitebný sa žiak klasifikuje, ak primerane na sledovanej úrovni ovládania cudzieho jazyka reaguje na podnet a správne interpretuje zadanú úlohu, jeho odpoveď je celistvá a zámer výpovede jasný. V ústnom prejave reaguje na podnety v rôznych komunikačných situáciách takmer vždy jazykovo správne, používa primeranú slovnú zásobu. Vyjadruje sa väčšinou súvislo, vplyv materinského jazyka na intonáciu a výslovnosť neovplyvňuje zrozumiteľnosť prejavu. Žiak je aktívnym účastníkom komunikácie, obsah a kvalita prejavu (vrátane písomného) sú primerané téme. Ojedinelé gramatické chyby žiaka neovplyvňujú zrozumiteľnosť prejavu.
  + Stupňom 3 – dobrý sa žiak klasifikuje, ak na sledovanej úrovni ovládania cudzieho jazyka reaguje na podnet, jeho prejav je zväčša súvislý a jasný. Používa zväčša téme primeranú slovnú zásobu. Plynulosť a zrozumiteľnosť prejavu sťažujú častejšie krátke prestávky spôsobené jazykovými nedostatkami, žiak je schopný reagovať na otázky a impulzy učiteľa. Vplyv materinského jazyka čiastočne sťažuje zrozumiteľnosť prejavu. Obsah je väčšinou primeraný, žiak potrebuje na udržanie rozhovoru miestami pomoc učiteľa. Slovná zásoba je čiastočne adekvátna danej téme, žiak používa aj nesprávne výrazy a chýbajúce výrazy dokáže len sporadicky opísať. Žiak dokáže prezentovať a do určitej miery aj obhájiť vlastné názory a stanovisko k odlišnému názoru. Gramatické chyby nesťažujú zrozumiteľnosť prejavu.
  + Stupňom 4 – dostatočný sa žiak klasifikuje, ak na sledovanej úrovni ovládania cudzieho jazyka interpretuje zadanú úlohu len s pomocou učiteľa, jeho prejav je zväčša nesúrodý a nesúvislý a zámer výpovede nie je celkom jasný. Má obmedzenú slovnú zásobu a často používa nesprávne jazykové prostriedky, čo značne sťažuje porozumenie. Závažné jazykové nedostatky narúšajú plynulosť a zrozumiteľnosť prejavu, žiak reaguje len krátkymi odpoveďami na otázky učiteľa. Chybná výslovnosť a intonácia značne ovplyvňujú zrozumiteľnosť prejavu. Prejav je krátky, obsahovo len miestami primeraný, žiak vie čiastočne odpovedať na otázky učiteľa. Slovná zásoba je jednoduchá, ale stále primeraná zadanej téme, žiak častejšie používa nesprávne výrazy. Žiak dokáže pomenovať problémy, ale neposkytne návrhy riešenia. Časté gramatické chyby čiastočne ovplyvňujú zrozumiteľnosť prejavu.
  + Stupňom 5 – nedostatočný sa žiak klasifikuje, ak na sledovanej úrovni ovládania cudzieho jazyka nie je schopný reagovať na podnet, svoje myšlienky nedokáže vyjadriť ani s pomocou učiteľa. Zlá výslovnosť a intonácia celkom narúšajú zrozumiteľnosť prejavu. Prejav je veľmi krátky, výpovede sú väčšinou nezrozumiteľné, žiak nevie odpovedať na otázky. Neadekvátna a chýbajúca slovná zásoba, ako aj množstvo gramatických chýb, bránia porozumeniu. Žiak nevie rozoznať základné aspekty, na ktoré má reagovať.