eTwinning na našej škole

V  tomto školskom roku sa naša škola zapojila do zaujímavého medzinárodného projektu eTwinning, ktorý patrí do Európskeho programu pre vzdelávanie, odbornú prípravu, mládež a šport [Erasmus +](http://ec.europa.eu/programmes/erasmus-plus/node_sk). Jedným z najdôležitejších prvkov programu eTwinning je spolupráca medzi učiteľmi, študentmi, školami, rodičmi a miestnymi orgánmi. V programe eTwinning učitelia pracujú spoločne a organizujú činnosti pre svojich študentov. Žiaci majú aktívnu úlohu, komunikujú, zisťujú, robia rozhodnutia, vzájomne sa rešpektujú a učia sa zručnosti 21. storočia. Program eTwinning sa zameriava na podporu využívania moderných informačných a komunikačných technológií za účelom vytvorenia partnerstiev európskych škôl.

So žiakmi našej Primy sme sa zapojili do projektu pod názvom „My little homeland“. Na projekte pracujeme v bezpečnom virtuálnom prostredí Twinspace. Projektu sa venujeme na hodinách anglického jazyka, ale aj vo voľnom čase. Počas celého školského roka budeme mať možnosť komunikovať so žiakmi zo zahraničia (Portugalsko, Španielsko – ostrov Tenerife, Poľsko a Turecko), naučíme sa používať rôzne IKT nástroje a aplikácie, vďaka ktorým bude naše vyučovanie zábavnejšie.

Cieľom projektu „My little homeland“ je navzájom oboznámiť žiakov všetkých partnerských škôl o regióne, v ktorom žijú, o histórii, geografii, kultúre a tradíciách. Projekt bude prebiehať celý školský rok a žiakov čakajú tieto aktivity: 1. Predstavenie sa 2. Návrh loga projektu, 3. Vytvorenie interaktívnej mapy nášho mesta, 4. Hrdina/ legenda nášho regiónu, 5. Symboly, farby, fauna, flóra nášho regiónu, 6. Tradičná kuchyňa, zvyky, tradície, hudba, umenie, jazyk a dialekt nášho regiónu, 7. Múzeá a zaujímavé miesta, 8. Hodnotenie projektu.

V prvom projektovom zadaní „Predstavenie sa“ sme so žiakmi Primy pre partnerov vymysleli hádanku. Vyrobili sme koláž s fotkami a pridali sme popis našich záľub. Na základe popisu mali naši partneri uhádnuť naše mená. Momentálne pracujeme na interaktívnej mape nášho mesta v zaujímavej aplikácii Padlet a našou ďalšou úlohou bude napísať klasické listy, pribaliť darčeky, rozoslať ich partnerským školám a čakať na poštu a darčeky pre nás.

Skvelá myšlienka, výborná príležitosť. Učíme sa, rozvíjame sa, búrame steny našej triedy a rozširujeme si obzory.

Text a Foto: Mgr. Miroslava Petríková