**SJL 9 OPAKUJEME SLOH pred T-9 (PL15)**

**1.** *Komiks je označenie pre sekvenčne usporiadanú postupnosť obrázkov alebo podobných znakov, ktorá sprostredkúva informácie (najčastejšie rozpráva príbeh alebo opisuje nejaký dej) alebo na čitateľa esteticky pôsobí. Obrázky sú kreslené a doplnené textom. Text môže byť umiestnený v takzvaných bublinách uprostred obrázka alebo môže byť v okrajovej časti obrázka. Obrázky sú často doplnené rôznymi zvukomalebnými výrazmi. Komiks sa dnes považuje za samostatné umenie či žáner. Ide o spojenie* [*literatúry*](http://sk.wikipedia.org/wiki/Literat%C3%BAra) *a* [*výtvarného umenia*](http://sk.wikipedia.org/wiki/V%C3%BDtvarn%C3%A9_umenie)*.*

**Ktoré tvrdenie platí pre uvedený text?**

a) náučný slohový postup, výklad b) rozprávací slohový postup, príhovor

c) informačný slohový postup, návod d) výkladový slohový postup, výklad

**2***. Volá sa Ada, a hoci má už päťdesiat rokov, vôbec na to nevyzerá. Zdravo opálená tvár je pretkaná vráskami. Tie však nepôsobia rušivo ani starecky. Práve opak je pravdou. Dodávajú jej krásu zrelého veku. Nepotrpí si na módu, ale mne dopraje všetko „in“. Obľubuje turistiku a relaxuje pri sudoku.*

**Uvedený text je z hľadiska jeho zaradenia k slohovému útvaru:**

a) charakteristikou b) životopisom c) statickým opisom d) rozprávaním

**3.** *Pred polrokom prišli na Zem zelené potvorky z planéty Pluto. Prileteli ako blesk z jasného neba na ponorke, ktorá pripomínala Nemov batyskaf. Tá najsmelšia rozprávala o tom, prečo prišli na našu planétu. Priniesli pozdrav pre pozemšťanov a poprosili o pomoc pri hľadaní strateného písmena P. Podobali sa na potvory z príbehu Pána prsteňov.*

**Zakrúžkuj správne tvrdenie, ktoré platí pre uvedený text.**



a) rozprávací slohový postup, správa, ja-rozprávanie

b) informačný slohový postup, oznámenie, on-rozprávanie

c) informačný a opisný slohový postup, žiadosť, ja-rozprávanie

d) rozprávací slohový postup, rozprávanie, on-rozprávanie

**4.** *Po krátkom čase a ukrutných bojoch s vyhriatou posteľou mi nezostávalo nič iné, iba vstať a pripraviť sa do školy. Vykonanie všetkých hygienických potrieb, vrátane umytia zubov, netrvalo dlho. Svieži a s úsmevom na tvári som vošiel do kuchyne a pripravil si chutné raňajky. Ako som išiel z kuchyne do svojej izby, mihom oka som zbadal čas na nástenných chodbových hodinách. „To už je toľko hodín?" Rýchlym krokom som postupoval do detskej izby, zbalil veci a pripravený na odchod som stál v pozore pri dverách ako vojak.*

**Označ správne tvrdenie, ktoré sa viaže k uvedenej ukážke.**

a) rozprávací slohový postup – charakteristika prostredia

b) rozprávací slohový postup – rozprávanie

c) opisný slohový postup – opis pracovnej činnosti

d) opisný slohový postup – charakteristika osoby

**5. Označ možnosť, v ktorej je k slohovému útvaru nesprávne priradený slohový postup.**

a) úradný životopis – rozprávací b) pozvánka – informačný

c) charakteristika – opisný d) vizitka – informačný

**6.** *Milí spolužiaci, kamaráti, milí naši deviataci!*

*Zišli sme sa tu pri príležitosti slávnostného ukončenia školského roku. Toto stretnutie je naplnené radostným očakávaním vytúžených prázdnin, no i kvapkou smútku, pretože sa musíme definitívne rozlúčiť s vami, našimi deviatakmi.*

*Určite každému z vás prebehne pred očami uplynulých deväť rokov. Spomeňte si na ustráchaných prváčikov, ktorí pred deviatimi rokmi prekročili prah tejto školy. Čo sa odvtedy zmenilo? Veľmi veľa! Naučili ste sa čítať, písať, počítať, otvorili ste brány do tajov prírody,...*

**Označ správne tvrdenie, ktoré platí pre uvedený text.**

a) umelecký štýl, výkladový slohový postup, prejav

b) publicistický štýl, rozprávací slohový postup, prejav

c) rečnícky štýl, výkladový slohový postup, slávnostný prejav

d) rečnícky štýl, rozprávací slohový postup, slávnostný prejav

**7.** *Polozelené potvorky s pootvorenými papuľkami a pridlhými prstami pôsobili najskôr vystrašene. Vydávali vysoké tóny, nízke tóny, falzety i barytóny. Pri pohybe tvorili zelené vlny, ktoré sa prelievali jedna za druhou ako na rozbúrenom mori. Očká im hrali všetkými farbami dúhy. Ich pohľad napĺňal pokojom a radosťou. Moja duša jasala a spievala, kúpala sa v zelenej vode a s nadšením si užívala neopakovateľnú atmosféru týchto okamihov.*

**Ktoré tvrdenie o uvedenom texte je správne?**

a) opisný slohový postup, umelecký opis


b) rozprávací slohový postup, statický opis

c) opisný slohový postup, výklad

d) výkladový slohový postup, referát

# 8. *Koža (Cutis – lat., koža) je najťažší orgán v tele (4 – 5 kg, cca 16 % celkovej telesnej hmotnosti tela), u dospelého jedinca tvorí kontakt s vonkajším prostredím o ploche*

# *1,2 – 2,3 m². Skladá sa z epidermis (pokožky), epitelovej vrstvy, ktorú tvoria viacvrstvové ploché rohovatejúce bunky (keratinocyty) a z dermis (škáry), dvoch vrstiev väzivového tkaniva (riedke kolagénové väzivo a tuhé kolagénové neusporiadané väzivo).*



**Označ správnu odpoveď, ktorá platí pre uvedený text.**

a) náučný štýl, rozprávací slohový postup, rozprávanie

b) náučný štýl, opisný slohový postup, odborný opis

c) publicistický štýl, výkladový slohový postup, opis

d) náučný štýl, informačný slohový postup, správa

**9.** *Droga je prirodzená alebo syntetická chemická látka, ktorá môže v ľudskom organizme vyvolať zmenu jednej alebo viacerých telesných funkcií. Rýchly a výrazný účinok má aj na psychiku. Človek, ktorý je závislý od drog, sa nazýva toxikoman.*

*Dejiny drog sa spájajú s počiatkom ľudstva. Prvé dôkazy o užívaní drog sú známe približne z roku 60 000 p. n. l. Ľudia však pravdepodobne objavili drogy už oveľa skôr, pretože človek si určite všimol účinok niektorých rastlín na psychiku a začal si ich uvedomovať .*

**Pre uvedený text platí tvrdenie v možnosti:**

a) náučný štýl, informačný slohový postup, správa

b) náučný štýl, opisný slohový postup, opis

c) náučný štýl, výkladový slohový postup, výklad

d) náučný štýl, rozprávací slohový postup, reprodukcia

**ODPOVEDE**

**1. d**

**2. a**

**3. d**

**4. b**

**5. a**

**6. c**

**7. a**

**8. b**

**9. c**