C1: Profesijné okruhy RIASEC – „Párty“  
Materiál pre poradcu

## CIEĽ A ZÁKLADNÉ CHARAKTERISTIKY

|  |
| --- |
| Pomôcť uchádzačovi o zamestnanie identifikovať vlastný profesijný typ v procese profesijnej orientácie v zmysle motivácií a osobnostných predpokladov  **Cieľová skupina**: mladí uchádzači o zamestnanie, absolventi, uchádzači o zamestnanie s problematikou profesijnej orientácie  **Dĺžka aktivity:**15 minút  **Forma:** individuálna alebo skupinová |

## TEORETICKÉ VÝCHODISKÁ

|  |  |
| --- | --- |
|  | Na základe analýzy mnohých profilov identifikoval americký psychológ John Holland šesť základných profesijných tém, ktoré vyznačujú v prvom rade typ profesijného prostredia, ku ktorému môže byť každý človek viac alebo menej priťahovaný. Pracovné prostredia je možné roztriediť do rovnakých kategórií, podľa toho, aké schopnosti, charakteristiky, postoje, záujmy, hodnoty sú v nich uprednostňované a presadzované. Holland tvrdí, že rovnako ako existujú profesijné prostredia, v západnej kultúre sa dá väčšina ľudí klasifikovať do šiestich základných typov. Tieto typy sa medzi sebou líšia svojimi osobnostnými črtami, záujmami, hodnotami, postojmi atď. Ľudia majú prirodzenú tendenciu vyhľadávať prostredie, ktoré im umožňuje vyjadriť a naplniť ich schopnosti, charakteristiky a záujmy a kariérne rozhodovanie je podmienené vyhľadávaním tejto zhody. Uvedených šesť typov osobnosti je možné znázorniť graficky na šesťuholníku na základe ich vzájomnej blízkosti, resp. podobnosti (viď pracovný materiál pre uchádzača o zamestnanie). Každý človek je väčšinou charakterizovaný troma dominantnými typmi, ktoré mu najviac korešpondujú (označený je troma prvými písmenkami každého typu, napríklad EAR pre podnikateľský typ s dobrým zmyslom pre organizáciu a prakticko-realistickým prístupom k riešeniu problémov). Konkrétnym profesijným typom je možné rámcovo odporúčať určité kategórie povolaní, pozri aktivitu B3 – Osobnostné predpoklady a materiál C4 – Zoznam povolaní).  PRAKTICKO-TECHNICKÝ TYP (R)  Všetku prácu zameriava na konkrétnu okolitú realitu. Vyznačuje sa jednoduchosťou, praktickosťou, prirodzeným postojom. Motivujú ho najmä hmatateľné výsledky práce a konkrétne gestá. Jeho práca často vyžaduje manuálnu zručnosť a technický talent. V jeho prostredí dominuje používanie strojov a nástrojov, dôležitá je fyzická vytrvalosť a/alebo manuálna zručnosť. Práca môže byť vykonaná v kontakte s prírodou, zvieratami, rastlinami. Zvyčajne výslovne nevyhľadáva spoločenské kontakty a vyhýba sa tomu, aby bol stredobodom pozornosti. Má malý záujem o umenie, literatúru a intelektuálnu sféru všeobecne. Je praktický, konkrétny, vytrvalý, priamy, prirodzený, silný, disciplinovaný...  INTELEKTUÁLNO-VÝSKUMNÝ TYP (I)  Charakterizuje ho chuť pre štúdium, poznanie a skúmanie, ktoré vo všeobecnosti preferuje pred samotnou činnosťou. Priťahuje ho bádavá práca, ktorá vyžaduje koncentrované pozorovanie a presnú analýzu javov alebo situácií. Rád pozoruje a experimentuje, aby porozumel javom, ktoré ho obklopujú - či už fyzickým, biologickým alebo kultúrnym. Človek tohto typu je často vzdelaný a má široké záujmy. Rád sa učí nové veci a rieši problémy. Vo svojej práci potrebuje intelektuálnu stimuláciu. Rád sa hrá s nápadmi a myšlienkami. Má tendenciu strániť sa verejného života, pretože nie je primárne motivovaný medziľudskými vzťahmi ani vedením druhých. Cení si predovšetkým poznanie a vedu. Je logický, pokojný, racionálny, štruktúrovaný, kritický, objektívny, triezvy, zvedavý, pochybovačný.  UMELECKO-JAZYKOVÝ TYP (A)  Je opakom administratívneho typu. Na rozdiel od plánovitej činnosti, umelecká činnosť nepozná dopredu výsledok. Umelecký typ chce v prvom rade vyjadriť svoje myšlienky, túžby a pocity prostredníctvom reči, písania, hudby, maľovania, divadla, atď. Cíti istú averziu k príliš systematickým a monotónnym úlohám, pretože tam, kde je všetko dopredu nalinkované, kde dominujú procedúry, tam nie je priestor pre tvorivosť. To je dôvod, prečo sa zvyčajne vyhýba príliš štruktúrovaným situáciám, kde sú pokyny príliš špecifické a jasné. Vyhľadáva riešenia v prvom rade sám v sebe tým, že sa spolieha na svoje emócie a intuíciu. Umelecko-jazykový typ je často expresívny, emocionálny, idealistický, originálny, impulzívny, nápaditý, nezávislý, slobodný, intuitívny, trochu chaotický a nekonformný.  SOCIÁLNY TYP (S)  Je najviac vzdialený prakticko-technickému typu. Jeho prostredie je založené na komunikácii, vzťahoch a porozumení druhých. Kvalita kontaktov a emocionálne aspekty sú pre neho významnými faktormi spokojnosti. Väčšinou ľahko nadväzuje kontakty s ostatnými, zameriava sa primárne na pomoc, vzdelávanie a rozvoj druhých, informovanie, liečenie, poradenstvo... Priťahujú ho sociálne, psychologické alebo emocionálne problémy. Je často lídrom a populárnou osobou v skupine, potrebuje byť v strede aktivít. Málo ho priťahuje manuálna, technická a administratívna činnosť. Možno ho charakterizovať ako prijímajúceho, pozorného k ostatným, sympatického, starostlivého, družného, komunikatívneho...  PODNIKATEĽSKÝ TYP (E)  Podnikateľský typ síce vyhľadáva kontakty s druhými, je to skôr pre to, aby ich viedol alebo riadil, viac než pre to, že by mal potrebu im pomáhať. Je to človek dobyvačný, ktorý rád ovplyvňuje druhých vďaka svojej schopnosti presviedčať a svojím zmyslom pre organizáciu. Rád „predáva“ svoje myšlienky rovnako ako výsledky vlastnej práce. Je rád vždy tam, kde je moc, peniaze prestíž. Vie využiť všetky situácie k tomu, aby sa priblížil smerom k svojim vlastným cieľom. Jeho pracovné prostredie je stresujúce a veľmi súťaživé. Často sa charakterizuje ako presvedčený, ctižiadostivý, odvážny, energický, dominantný, zodpovedný, nezávislý, presvedčivý, sebavedomý, so silnou túžbou uspieť.  ADMINISTRATÍVNY TYP (C)  Administratívny typ je charakterizovaný rešpektovaním daných pravidiel. Charakterizuje ho presnosť, spoľahlivosť a rýchlosť pri vykonávaní činností. Rád usporadúva a organizuje dáta alebo veci. Je výborný realizátor, ktorého charakterizuje systematickosť a metodickosť. Môže sa uplatniť v oblastiach ako je účtovníctvo, financie, kancelárske práce, atď. Odmieta približnosť. Môže byť popisovaný ako opatrný, metodický, presný, prísny, lojálny, spoľahlivý, svedomitý, pracovitý, efektívny, niekedy rigidný, konzervatívny ...  Zdroj: J. Holland, SelfDirectedSearch |

## POSTUP

|  |
| --- |
| 1. „Predstavte si, že Vás niekto pozve na „párty“, na ktorej ale nikoho nepoznáte. Miestnosť, v ktorej sa nachádzate, má tvar šesťuholníka - vy stojíte v strede a v každom rohu stojí skupina ľudí, ktorí si veľmi dobre rozumejú, pretože majú mnoho vecí spoločných. Tieto skupiny sú rozdelené nasledovne: *[poradca   uchádzačovi o zamestnanie v zrozumiteľnom a príťažlivom jazyku popíše jednotlivé typy RIASEC a pritom ich zapisuje na flipchart/ukazuje v pracovnom materiále pre uchádzača o zamestnanie].* Ku ktorej z týchto skupín by ste sa najradšej pridali? Z akého dôvodu? *[ponechá čas na rozmyslenie a na prípadnú diskusiu].* Teraz si predstavte, že po pätnástich minútach všetci z Vašej skupinky odišli. Ku ktorej skupine by ste pridali ako k druhej? Z akého dôvodu? *[ponechá čas na rozmyslenie a na prípadnú diskusiu]* Ku ktorej skupine by ste pridali ako k tretej? Z akého dôvodu?“ 2. Uchádzačovi o zamestnanie poradca v krátkosti vysvetlí zmysel aktivity a spolu sa zamýšľajú, čo je pre neho dôležité v jeho budúcom povolaní, prípadne aké všeobecné kvality typu sú pre neho osobne charakteristické. Môže ich zakrúžkovať na nasledujúcom liste a potom z nich vybrať 5 najdôležitejších a zapísať ich. 3. Odporúčame na aktivitu nadviazať metódou C3 – Charakteristiky typov a C4 – Zoznam povolaní. |

## POZNÁMKY

|  |
| --- |
| * Ako pri každej typológii, aj pri použití Hollandových okruhov je potrebné byť si vedomý toho, že každý uchádzač o zamestnanie je individuálny, a vyhnúť sa „škatuľkovaniu“ a zovšeobecňovaniuvýsledkov. * V záujme lepšieho stotožnenia sa uchádzača o zamestnanie s výstupom metódy sa má poradca čo najviac snažiť aktívne ho do procesu identifikácie vlastného typu zapojiť kladením otázok typu: „V akých konkrétnych pracovných situáciách sa prejavujete ako typ ...?“ „Ktorá charakteristika Vášho typu Vám najviac zodpovedá?“ atď. |