**Dotazník štýlov učenia**

P. Honey, A. Mumford

**Aktivisti**

Aktivisti sa plne a bez predsudkov púšťajú do nových zážitkov. Žijú "Tu a Teraz" a sú šťastní, keď sú ovládaní bezprostrednými zážitkami a udalosťami. Sú otvorení novým myšlienkam, nie sú skeptickí a to spôsobuje ich entuziazmus voči všetkému novému. Ich filozofia je "Všetko treba vyskúšať". Ľahko sa hrnú aj tam, kde sa aj anjeli boja vstúpiť. Majú tendenciu úplne odhodiť obozretnosť. Ich dni sú naplnené aktivitou. Krátkodobé krízy im spôsobujú potešenie. Problémy riešia brainstormingom. Len čo vzrušenie z jednej aktivity pohasne, rýchlo sa obzerajú po nových. Povzbudzujú ich podnety z nových skúseností, ale nudia sa pri dokončovaní úloh, detailnej práci a dlhodobej konsolidácii. Sú družní, neustále zaangažovaní a kontaktujú sa s ostatnými, avšak sú radi stredobodom pozornosti. Sú dušou skupiny a snažia sa byť v centre všetkých aktivít, ktoré prebiehajú v ich okruhu.

Aktivisti sa najlepšie učia v situáciách, kde:

• sú nové zážitky/problémy/možnosti z ktorých sa dá učiť

• sa môžu zaangažovať v činnostiach "tu a teraz", ako napríklad: obchodné hry, súťaživé tímové úlohy, cvičenia s rolovými hrami

• je vzrušenie/dramatičnosť krízových situácií, kde sa veci neustále menia a kde je široká škála rôznorodých aktivít

• sú zaangažovaní pracovať s inými ľuďmi, napr. riešenie problémov v skupine

• sú dobre viditeľní (pod svetlom reflektora), t.j. môžu predsedať poradám, viesť diskusie a prezentovať príspevky

Aktivisti sa najmenej učia a môžu negatívne reagovať v situáciách, kde:

• učenie zahŕňa preberanie pasívnej role (počúvanie prednášok, monológov, vysvetlení, čítanie alebo sledovanie)

• sú požiadaní starostlivo preštudovať, analyzovať a interpretovať množstvo neusporiadaných dát

• sa od nich vyžaduje venovať sa sólo práci, t.j. písaniu, čítaniu, samostatnému premýšľaniu

• sa od nich žiada stáť bokom a neangažovať sa

**Reflektori**

Reflektori radi stoja v pozadí, zvažujú a pozorujú udalosti z množstva odlišných perspektív. Zbierajú údaje z prvej ruky I sprostredkovane a starostlivo ich zvažujú skôr než prídu k akémukoľvek uzáveru. Dôkladný zber a analýza dát je pre nich tak dôležitá, že sa snažia odložiť prijatie definitívneho rozhodnutia tak dlho, ako je to len možné. Ich filozofiou je byť opatrný, nenechať ani jeden kameň neobrátený - "Dvakrát meraj a raz strihaj". Sú to uvážliví ľudia, ktorí radi zvažujú všetky možné uhly a dôsledky skôr, než urobia prvé kroky. Na schôdzach a seminároch najradšej sedia vzadu. Robí im radosť pozorovať ostatných ľudí v akcii. Pozorne počúvajú ostatných a zistia zámer a smerovanie diskusie skôr, než do nej sami prispejú. Majú tendenciu zaujať nenápadnú pozíciu a okolo seba vytvárajú atmosféru miernej rezervovansti, tolerancie a kľudu. Ich konanie pôsobí ako súčasť širšieho obrazu, ktorý zahŕňa rovnako minulosť I súčasnosť a taktiež pozorovania ostatných i vlastné.

Reflektori sa najlepšie učia v situáciách, kde:

• majú možnosť, alebo sú povzbudení starostlivo si premyslieť aktivity

• majú možnosť premýšľať predtým, než majú konať a preštudovať si problém skôr než majú povedať svoj názor, t.j. je im daný čas na prípravu, čas prečítať si vopred informácie o východiskových dátach

• môžu uskutočniť precízny výskum, zbierať informácie a dostať sa k jadru veci

• sú požiadaní vypracovať dôkladné analýzy a správy

Reflektori sa najmenej učia a môžu negatívne reagovať v situáciách, kde:

• sú donútení byť v popredí, byť lídrom alebo predsedať niečomu, poprípade hrať rolové hry pred ostatnými

• dostanú nepostačujúce údaje, na ktorých sú postavené závery

• sú v časovej tiesni, alebo sú nútení striedať činnosti

• v záujme veci musia prácu prerušovať, alebo ju robiť povrchne

**Teoretici**

Teoretici prepracujú a integrujú svoje postrehy do komplexných, logicky znejúcich teórií. Problémy premyslia postupne, krok za krokom, logicky. Spájajú rôznorodé fakty do ucelených teórií. Majú sklon stať sa perfekcionistami, ktorí si nedoprajú oddych skôr, ako sú veci usporiadané a nezapadajú do racionálnych schém. Radi analyzujú a syntetizujú. Nadchýnajú ich modely, teórie, princípy a systémové myslenie. Ich filozofia oceňuje racionálnosť a logiku: "Ak je to logické, je to dobré". Často kladú otázky typu: "Dáva to nejaký zmysel?", " Ako to zapadá do tamtoho?", "Ako to súvisí s týmto?", "Aké sú základné predpoklady?". Majú tendenciu byť nestranní, analytickí, sú obhajcami racionálnej objektivity. Nemajú radi subjektívne a nejednoznačné. Ich prístup k riešeniu problémov je dôsledne logický. To je ich "mentálne nastavenie" a striktne odmietajú všetko, čo im do toho nezapadá. Preferujú maximalizáciu istoty a cítia sa nepríjemne pri subjektívnych hodnoteniach, laterálnom myslení a ľahostajnosti.

Teoretici sa najlepšie učia v situáciách, kde:

• to, čo sa im ponúka je časťou systému, modelového konceptu alebo teórie

• majú čas metodicky preskúmať asociácie a vzájomné vzťahy medzi ideami, udalosťami a situáciami

• majú možnosť spochybniť, preskúmať a prediskutovať základnú metodológiu, predpoklady alebo celú logiku za niečím, t.j. zúčastniť sa na seminári "z otázok a odpovedí", skontrolovať protirečivé body v príspevkoch

• môžu počúvať alebo čítať a konceptoch a ideách, ktoré sú založené na racionálnosti alebo logike, sú dobre vyargumentované/elegantné bez logických protirečení

Teoretici sa najmenej učia a môžu negatívne reagovať v situáciách, kde:

• sú prinútení pracovať na niečom, čomu chýba kontext a zjavný účel

• sa musia zúčastniť aktivít, v ktorých je vysoká miera nejasnosti

• musia participovať v situáciách, v ktorých je dôraz na emóciách a pocitoch

• zistia, že predmet diskusie je otrepaný, plný fráz, plytký alebo nezvyklý

**Pragmatici**

Pragmatici s nadšením overujú idey, teórie a techniky, aby sa presvedčili, či fungujú v praxi. Určite preskúmajú nové idey a využijú prvú možnosť vyskúšať ich uplatnenie. Je to typ ľudí, ktorí sa vrátia z manažérskych kurzov plní nových nápadov, ktoré chcú vyskúšať v praxi. Radi narábajú s vecami. Pracujú rýchlo a s dôverou na ideách ktoré ich priťahujú. Nemajú radi, keď sa v diskusiách "mláti prázdna slama" a majú sklon byť netrpezliví, keď sa veci príliš rozoberajú a keď sa vedú diskusie bez konca. Ich charakteristickou črtou je praktickosť, stoja oboma nohami pevne na zemi. Sú to ľudia, ktorí radi riešia problémy a robia praktické rozhodnutia. Problémy a príležitosti sú pre nich výzvou. Ich filozofia je: " Vždy existuje lepší spôsob" a "Ak to funguje, je to dobré".

Pragmatici sa najlepšie učia v situáciách, kde:

• je zreteľné spojenie medzi predmetom a problémom

• majú možnosť vyskúšať a praktizovať techniky pod vedením/spätnou väzbou od spoľahlivých expertov, ktorí dokážu tieto techniky používať

• majú bezprostrednú možnosť uplatniť to, čo sa naučili

• môžu sa koncentrovať na nepraktické problémy (načrtnúť plán činnosti so zreteľným finálnym produktom, navrhnúť čiastkové kroky, alebo dávať tipy na riešenia)

• majú možnosť používať techniky okamžite aplikovateľné v ich práci

Pragmatici sa najmenej učia a môžu negatívne reagovať v situáciách, kde:

• nevidia vzťah medzi učením a vnímanými potrebami, alebo nevidia bezprostrednú dôležitosť a praktický úžitok

• organizátori seminára sa zdajú byť vzdialení od reality, sú samá teória a všeobecné princípy, používajú vysvetľovanie od tabule

• sú nejaké riadiace/osobné/politické prekážky realizácie

|  |  |
| --- | --- |
| ***AKTIVISTA*** | ***REFLEKTOR*** |
| **Silné stránky:**   * Flexibilný a otvorený. * Rád rozbieha veci. * Rád sa vystavuje novým situáciám. * Optimistický o všetkom novom a preto je nepravdepodobné, že by vzdoroval zmene.   **Slabé stránky:**   * Tendencia okamžite jasne konať bez rozmýšľania. * Často podstupuje zbytočné riziko. * Tendencia robiť príliš veľa sám a využívať publicitu. * Ponáhľa sa robiť činnosť bez dostatočnej prípravy. * Nudí ho implementácia/usporiadanie, upevňovanie. | **Silné stránky:**   * Pozorný. * Dôkladný a metodický. * Hĺbavý. * Dobrý v počúvaní iných a prispôsobovaní informácií. * Málokedy robí rýchle závery.   **Slabé stránky:**   * Tendencia držať sa stranou od priamej účasti. * Dlho mu trvá rozhodnúť sa. * Tendencia byť príliš opatrný a  neriskovať dostatočne. * Neasertívny |
| ***TEORETIK*** | ***PRAGMATIK*** |
| **Silné stránky:**   * Logický 'vertikálny' mysliteľ. * Racionálny a objektívny. * Dobrý v zisťovacích otázkach. * Disciplinovaný prístup.   **Slabé stránky:**   * Obmedzený v laterálnom myslení. * Slabá znášanlivosť neurčitosti, neporiadku a nejednoznačnosti. * Netolerantný k všetkému subjektívnemu alebo intuitívnemu. * Plný slov 'mal by, mať povinnosť, musieť'. | **Silné stránky:**   * Rád testuje veci v praxi. * Praktický, realistický. * podnikateľský – ide rovno na vec. * Technicky orientovaný.   **Slabé stránky:**   * Tendencia odmietať všetko čo nemá zjavné použitie. * Nie veľmi sa zaujíma o teóriu alebo základné princípy. * Tendencia uchopiť prvé vhodné riešenie problému. * Nemá rád dlhé diskusie o ničom. * Berúc všetko do úvahy, orientovaný na úlohy, nie na ľudí. |