Vojtech Mihálik – Appassionata

Básnická skladba, ktorá sa zaoberá láskou nielen ako idylickým citom, ale zobrazuje aj jej komplikovanosť. Skladá sa z troch častí – Allegro, Andante a Moderato. V každej z nich poukazuje na rôzne podoby lásky, nielen nekonečnú, nehynúcu a vernú lásku, ale ironizuje ju, či uvažuje aj o nevernosti v manželstve.

Pýtaš sa, či je ozaj láska smutná.

Neviem – a v tom je moja útecha.

Viem len, že strachom z nelásky ťa sputná,

strachom, že nič ti v srdci nenechá.

Je dýkou, čo sa leskne ako šťastie,

no jazva po nej do nocí ti vrastie.

Pýtaš sa, či je láska trvalá.

Ach, kiežby si sa nespytovala…

Keby šťastie prišlo, keď my chceme,

keby láska vzbĺkla na rozkaz,

nebolo by šťastia v tepnách zeme,

ani lásky nebolo by v nás.