**Invázne druhy**

Invázne druhy sú na území Slovenska nepôvodné druhy, ktoré boli na územie Slovenska dovezené za rôznym účelom zvyčajne z amerického kontinentu alebo z Ázie. Najčastejšie boli dovezené ako okrasné alebo medonosné rastliny, ktoré sa z parkov a výsadieb začali rýchlo šíriť do okolia a obsadzovať nové plochy.

Invázne druhy majú vysoký reprodukčný potenciál. Dokážu sa rýchlo šíriť vegetatívnym spôsobom (napr. podzemkami) alebo vytvárajú každoročne veľké množstvo semien s vysokou klíčivosťou. Viaceré z týchto druhov v súčasnosti vytvárajú rozsiahle porasty na území Slovenska, najčastejšie popri vodných tokoch, cestách, železniciach, na opustených priestranstvách ale zasahujú aj do pôvodných rastlinných spoločenstiev (biotopov). V prípade ich masového rozšírenia významne menia charakter biotopov a ohrozujú pôvodné druhy rastlín a vytvárajú homogénne monocenózy. Niektoré sú známe ako alergény, iné vyvolávajú rôzne kožné poranenia.

Odstraňovanie týchto druhov je tiež veľmi problematické, vyžaduje si systematické niekoľkoročné zásahy, aby sa dosiahli požadované výsledky. Problematika inváznych druhov rastlín je riešená aj v slovenskej [**legislatíve**](http://www.sopsr.sk/publikacie/invazne/index.php?id=legislativa).

**Mapovanie inváznych druhov**

Od roku 1996 realizuje Štátna ochrana prírody SR mapovanie inváznych druhov rastlín na Slovensku. V prvých rokoch bol dôraz kladený na najproblematickejšie druhy, napr. krídlatky, zlatobyle, netýkavky, bolševník, ale postupne sa začali mapovať aj ostatné invázne druhy. Zo získaných údajov sa v súčasnosti spracovávajú mapy rozšírenia jednotlivých druhov, ktoré budú prístupné aj na tejto internetovej stránke.

Na mapovanie inváznych druhov slúži Evidenčný list mapovania inváznych druhov rastlín. V elektronickej forme je možné ho [**stiahnuť tu [doc]**](http://www.sopsr.sk/publikacie/invazne/doc/Ev_list_2009_new.doc). Do mapovania inváznych druhov sa môže zapojiť každý a vyplnený formulár zaslať na Štátnu ochranu prírody SR.

Inváznymi druhmi nazývame nepôvodné druhy rastlín, ktoré sa pôvodne na Slovensku nevyskytovali a boli na naše územie dovezené najčastejšie ako okrasné alebo medonosné rastliny, ktoré sa začali šíriť do okolia výsadby a obsadzovať nové plochy.

Invázne druhy rastlín majú vysoký reprodukčný potenciál a dokážu sa rýchlo šíriť vegetatívnym spôsobom alebo vytvárať množstvo semien s vysokou klíčivosťou.

Viaceré druhy inváznych rastlín vytvárajú na Slovensku rozsiahle porasty a zasahujú do pôvodných rastlinných spoločenstiev - biotopov. V prípade ich masového rozšírenia významne menia charakter biotopov, vytláčajú pôvodné druhy rastlín a vytvárajú homogénne monocenózy.

Niektoré invázne druhy rastlín predstavujú nebezpečenstvo pre zdravie človeka – spôsobujú kožné poranenia a sú známe ako významné zdroje alergénov.

Odstraňovanie týchto druhov je zakotvené v legislatíve ako zákonná povinnosť a vyžaduje si niekoľkoročné, systematické zásahy.

Agát biely

Robina pseudoacacia L.

**Pôvod**: Severná Amerika

Tento stredne vysoký strom s nepárno perovitými listami na Slovensku rastie v južných teplejších oblastiach, ale aj na lokalitách podhorského stupňa. Od mája do júna kvitne silne voňajúcimi a medujúcimi bielymi kvetmi. Plodom je ploský struk.

Agát má mnohostranné hospodárske využitie. Z hľadiska prírodoochranárskeho spôsobuje veľké problémy. Jeho prípadná eliminácia je takmer nemožná a tam, kde rastie, sa výrazne zhoršuje kvalita pôdy, čo znamená vytlačenie iných druhov rastlín a druhová pestrosť v danej lokalite klesá na minimum.

## Astra kopijovitolistá

### Aster lanceolatus Wild.

**Pôvod**: východná Amerika

Astra sa začala pestovať ako okrasná rastlina v záhradách. Dorastá do výšky 60 až 120 cm a charakterizuje ju plazivý podzemok, vzpriamené byle, ktoré sú v hornej časti rozkonárené s kopijovitými sediacimi listami a bledofialovými kvetmi so žltým terčom usporiadanými do úborov s priemerom 15 mm. Kvitne v auguste až októbri.

Rozširuje sa pomocou plazivých výbežkatých husto rozkonárených podzemkov. Rastie na rumoviskách, skládkach, okrajoch ciest, v pobrežných krovinách potokov a riek. Plošné zárasty vytvára aj v medzihrádzových priestorch lužných lesov. Spolu s krížencami ďalších druhov astier častými plošnými zárastmi vytláča pôvodné domáce rastlinstvo.

## Roripovník východný

### Bunias orientalis L.

**Pôvod**: juhozápadná Ázia, Arménsko

Je to dvojročná až trváca bylina a dosahuje výšku 120 cm. Žliazkatá byľ je v hornej polovici bohato rozkonárená. Listy prízemnej ružice sú lýrovité alebo gracovité, perovito laločnaté. Byľové listy sú kopijovité, laločnaté a zúbkaté.

Kvitne v máji až auguste. Kvety sú žlté, usporiadané v hustých rozkonárených strapcoch. Plod je nepukavá šešuľka.

Osídľuje hlavne synantropné stanovištia, cestné a železničné násypy, prekládkové stanice, prístavy, okolia skladov, rumoviská,...