## Sprístupnené jaskyne Slovenska

## Ochrana jaskýň

V zmysle zákona NR SR č. 543/2002 Z. z. o ochrane prírody a krajiny, sú jaskyne chránené ako prírodné pamiatky a najvýznamnejšie ako národné prírodné pamiatky. Dôležité miesto medzi náučnými lokalitami zaberá **12 sprístupnených jaskýň**. Ide o významné geomorfologické javy s bohatou až unikátnou sintrovou, aragonitovou alebo ľadovou výplňou. Niektoré sú významné archeologickými a paleontologickými nálezmi alebo kultúrnymi pamiatkami. Všetky sprístupnené jaskyne sú vyhlásené za **národné prírodné pamiatky** svetového prírodného dedičstva.

**Ochtinská aragonitová jaskyňa**, **Domica**, **Gombasecká jaskyňa** a **Jasovská jaskyňa** sú od roku 1995 zaradené do svetového prírodného dedičstva. Od novembra 2000 je do svetového prírodného dedičstva zaradená **Dobšinská ľadová jaskyňa**.

**Klikni a získaj viac informácií:**

**Správa slovenských jaskýň** zabezpečuje **ochranu všetkých jaskýň** v Slovenskej republike a ich bezpečné a trvalo udržateľné využívanie - [**http://www.ssj.sk/**](http://www.ssj.sk/)

[Belianska](http://www.ssj.sk/jaskyne/spristupnene/belianska/) jaskyňa

[Bystrianska](http://www.ssj.sk/jaskyne/spristupnene/bystrianska/) jaskyňa

[Demänovská](http://www.ssj.sk/jaskyne/spristupnene/demanovska-slobody/) jaskyňa slobody

[Demänovská](http://www.ssj.sk/jaskyne/spristupnene/demanovska-ladova/) ľadová jaskyňa

[Dobšinská](http://www.ssj.sk/jaskyne/spristupnene/dobsinska-ladova/) ľadová jaskyňa

jaskyňa [Domica](http://www.ssj.sk/jaskyne/spristupnene/domica/)

jaskyňa [Driny](http://www.ssj.sk/jaskyne/spristupnene/driny/)

[Gombasecká](http://www.ssj.sk/jaskyne/spristupnene/gombasecka/) jaskyňa

[Harmanecká](http://www.ssj.sk/jaskyne/spristupnene/harmanecka/) jaskyňa

[Jasovská](http://www.ssj.sk/jaskyne/spristupnene/jasovska/) jaskyňa

[Ochtinská](http://www.ssj.sk/jaskyne/spristupnene/ochtinska-aragonitova/) aragonitová jaskyňa

[Važecká](http://www.ssj.sk/jaskyne/spristupnene/vazecka/) jaskyňa

**Belianska jaskyňa** ([Belianska](http://www.ssj.sk/jaskyne/spristupnene/belianska/) jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_belianska.gif | **Názov:** | **Belianska jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/) |
| **Katastrálne územie:** | Tatranská Lomnica |
| **Okres:** | Poprad |
| **Kraj:** | Prešovský |
| **Geomorfologická jednotka:** | Belianske Tatry |
| **Dĺžka:** | 3 829 m |
| **Hĺbka (výškový rozdiel - vertikálne rozpätie):** | 168 m |

### Poloha jaskyne

Nachádza sa na severnom svahu Kobylieho vrchu vo východnej časti Belianskych Tatier. Leží v Národnej prírodnej rezervácii Belianske Tatry na území Tatranského národného parku.

**Prírodné pomery**

Vytvorená je v druhohorných strednotriasových tmavosivých gutensteinských vápencoch krížňanského príkrovu. Vznik jaskynných priestorov podmienili medzivrstevné plochy, menej tektonické poruchy, pozdĺž ktorých vody prenikali a prúdili do hlbších častí podzemia. Prvotné dutiny boli úplne vyplnené vodou, ktorá okrem korózie pôsobila i pomalým tlakovým prúdením. Na stropoch sa vymodelovali **mohutné kupoly** i **menšie kotlovité vyhĺbeniny**. Prvotné dutiny jaskyne pravdepodobne vznikali v súvislosti s rozčleňovaním pôvodne rozsiahlejšej plošiny **Kobylieho vrchu** nad jaskyňou, ako aj s následným zahlbovaním doliny Belej. Najväčšie podzemné priestory boli vytvorené už pred hlavným štvrtohorným zaľadnením Tatier. Vody prenikajúce do jaskyne v čase ústupu ľadových dôb už iba čiastočne remodelovali skôr vytvorené podzemné priestory. Dĺžka jaskyne je **3 8259 m** s výškovým rozdielom 168 m. Do vstupných častí, prístupných prerazeným tunelom, ústia komínové priestory vedúce od horného, pôvodného vchodu, situovaného 82 m nad terajším vchodom. Výstupné a zostupné časti prehliadkovej trasy, podmienené medzivrstevnými plochami vápencov, stúpajú od Rázcestia a miestami sú rozšírené rútením do dómovitých a sieňovitých priestorov (Zrútený dóm, Dóm trosiek). Na viacerých úsekoch sa zachovali oválne tvary vodnej modelácie (Rúrovitý dóm, Dlhá chodba, Priepasťová chodba). Značnú vertikálnu členitosť jaskyne dotvárajú priepasti (Hladová priepasť, Peklo) a komíny.Upútajú **sintrové vodopády** (Vysoký dóm, Dóm SNP, Vodopádový dóm, Hudobná sieň) a **pagodovité stalagmity** (Palmová sieň). Bohato sú zastúpené aj iné formy sintrovej výplne (Galéria, Klenotnica, Biela sieň). Teplota vzduchu je 5,0 až 6,3 °C, relatívna vlhkosť 90 až 97 %.V jaskyni sa zistilo **7 druhov netopierov**. Dominantný je netopier obyčajný (*Myotis myotis*). Zriedkavejšie sa vyskytujú netopier fúzatý (*Myotis mystacinus*), netopier Brandtov (*Myotis brandtii*) a netopier brvitý (*Myotis emarginatus*). Z drobných bezstavovcov v jazierkach žije hlbinovka *Bathynella natans*.

**Bystrianska jaskyňa** ([Bystrianska](http://www.ssj.sk/jaskyne/spristupnene/bystrianska/" \o "Bystrianska jaskyňa) jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_bystrianska.gif | **Názov:** | **Bystrianska jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/) |
| **Katastrálne územie:** | Bystrá, Valaská |
| **Okres:** | Brezno |
| **Kraj:** | Banskobystrický |
| **Geomorfologická jednotka:** | Nízke Tatry |
| **Dĺžka:** | 3 531 m |
| **Hĺbka (výškový rozdiel - vertikálne rozpätie):** | 99 m |

### Poloha jaskyne

Nachádza sa v ponornej zóne Bystriansko-valaštianskeho krasu v Bystrianskom podhorí Horehronského podolia, na južnom okraji obce Bystrá neďaleko rekreačného strediska Tále na južnej strane Nízkych Tatier. Vchod do jaskyne na úpätí severozápadného svahu Chodorového vrchu je v nadmorskej výške 565 m.

**Prírodné pomery**

Vytvorená je v druhohorných strednotriasových tmavosivých vápencoch chočského príkrovu s vložkami rohovcov. Striedajú sa v nich i polohy svetlosivých dolomitov. Smer jaskynných chodieb je výrazne predurčený strmými tektonickými poruchami. Jaskyňa dosahuje dĺžku vyše **3 531 m** a vertikálne rozpätie 99 m. V závislosti od zahlbovania dna doliny ju vo viacerých vývojových štádiách vytvorili ponorné vody Bystrianky pritekajúce na krasové územie z južných svahov Nízkych Tatier. Najstaršie je meandrovité riečisko v Starej jaskyni, ktorej vchod je 70 m nad terajším tokom Bystrianky. V súčasnosti ponorný vodný tok preteká najnižšími a najmladšími časťami Novej jaskyne, ktoré ležia 14 m nižšie ako 160 m vzdialený ponor Bystrianky pred jaskyňou. Vodný tok sa objavuje aj na dne neďalekého Bystrianskeho závrtu, ktorého priepasťovité podzemné priestory dosahujú dĺžku vyše 650 m a hĺbku 165 m. Vyvieračky vo Valaskej sú od ponorov vzdialené 3300 m pri výškovom rozdiele vyše 70 m. Hlavné priestory Novej jaskyne predstavujú zväčša **úzke a vysoké puklinové chodby** rozšírené koróziou a eróziou vodného toku. Kratšie oválne chodby sú prevažne predurčené medzivrstevnými plochami hornín a miestami prepájajú puklinové chodby. Horné časti tektonických porúch sú na viacerých miestach rozšírené koróziou presakujúcich atmosférických vôd. Vyskytujú sa aj väčšie, **sieňovité** a **dómovité priestory**, zväčša rútivého charakteru (Zrútený dóm, Mostárenské siene). Do spodných častí Novej jaskyne ústi priepasť **Peklo hlboká 56 m**. Zo sintrovej výplne dominujú záclony (Kaplnka), ktoré miestami visia z okraja sintrových kôr vytvorených na bývalých, neskôr rozplavených riečnych sedimentoch (Baldachýn). Pod Peklom sa miestami vyskytuje **aragonit**. Teplota vzduchu je 5,7 až 6,7 °C, relatívna vlhkosť 92 až 98 %. V jaskyni sa zistilo 8 druhov netopierov, najhojnejšie podkovár malý (*Rhinolophus hipposideros*) a netopier obyčajný (*Myotis myotis*).

**Demänovská jaskyňa slobody** ([Demänovská](http://www.ssj.sk/jaskyne/spristupnene/demanovska-slobody/) jaskyňa slobody)

|  |  |  |
| --- | --- | --- |
| http://www.ssj.sk/img/jaskyne/logo_demanovska_slobody.gif | **Názov:** | **Demänovská jaskyňa slobody** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/) |
| **Katastrálne územie:** | Demänovská dolina |
| **Okres:** | Liptovský Mikuláš |
| **Kraj:** | Žilinský |
| **Geomorfologická jednotka:** | Nízke Tatry |
| **Dĺžka:** | 8126 m |
| **Hĺbka (výškový rozdiel - vertikálne rozpätie):** | 120 m |

### Poloha jaskyne

Nachádza sa na pravej strane Demänovskej doliny na severnej strane Nízkych Tatier, v Národnej prírodnej rezervácii Demänovská dolina na území Národného parku Nízke Tatry. Vchod do jaskyne v dolinke Točište je v nadmorskej výške 870 m.

**Prírodné pomery**

Predstavuje **morfologicky najpestrejšiu časť Demänovského jaskynného systému**. Vytvorená je v druhohorných strednotriasových tmavosivých gutensteinských vápencoch krížňanského príkrovu pozdĺž tektonických porúch ponorným tokom Demänovky a jej bočnými visutými ponornými prítokmi. Dĺžka jaskyne je **8126 m** s výškovým rozdielom 120 m. Dolné, riečne modelované chodby predstavujú štyri horizontálne vývojové úrovne (Mramorové riečisko, Hlinená chodba, Suchá chodba, Prízemie, Králova galéria). Miestami sú rozšírené rútením (Veľký a Chrličový dóm, Ružová sieň, Pekelný dóm). Na jaskynné úrovne vo visutej polohe ústia strmo klesajúce chodby, najmä od terajšieho vchodu a východu z jaskyne. Okrem menších oválnych chodieb (Chodba utrpenia, Panenská chodba, Medvedia chodba, Klenotnica) zahrnujú i väčšie priestory (Guľový dóm, Priepasť parašutistov, Jánošíkov a Hviezdoslavov dóm, Hlboký dóm). Puklinový charakter bez výraznejších znakov riečnej modelácie majú Zázračné siene, Čarovná chodba a Kamenný vinohrad. Z bohatej sintrovej výplne sú **unikátne sintrové lekná** a iné jazerné formy (špongiovité, koralovité, hroznovité) i excentrické stalaktity. Upútajú **mohutné sintrové vodopády** a **stalagnáty**, **sférolitické stalaktity** a mnohé ďalšie formy. Vo Veľkom dóme je mocný nátek bieleho mäkkého sintra. Jaskyňou preteká podzemný tok Demänovky, ktorá pramení pod hlavným hrebeňom Nízkych Tatier na nekrasovom území a do podzemia sa ponára na Lúčkach. Na povrch sa dostáva jaskyňou Vyvieranie severne od Demänovskej jaskyne slobody. **Veľké jazero** má dĺžku 52 m, šírku 5 až 12 m a hĺbku vyše 7 m. Teplota vzduchu je 6,1 až 7,0 °C, relatívna vlhkosť 94 až 99 %. V Medvedej chodbe sa našli **kosti jaskynného medveďa** (*Ursus spelaeus*). Nález šťúrovky *Eukoenenia spelaea* predstavuje jeden z najsevernejších výskytov zástupcu tohto radu pavúkovcov, čím sa Demänovské jaskyne radia medzi **biospeleologické lokality európskeho významu**. Z drobných bezstavovcov sú ďalej významné najmä mnohonôžka *Allorhiscosoma sphinx* (endemit jaskýň stredného Slovenska), rôznonožky *Synurella intermedia* a *Niphargus tatrensis*.

**Demänovská ľadová jaskyňa** ([Demänovská](http://www.ssj.sk/jaskyne/spristupnene/demanovska-ladova/) ľadová jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_demanovska_ladova.gif | **Názov:** | **Demänovská ľadová jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/) |
| **Katastrálne územie:** | Demänovská dolina |
| **Okres:** | Liptovský Mikuláš |
| **Kraj:** | Žilinský |
| **Geomorfologická jednotka:** | Nízke Tatry |
| **Dĺžka:** | 1975m |
| **Hĺbka (výškový rozdiel - vertikálne rozpätie):** | 57 m |

### Poloha jaskyne

Nachádza sa na pravej strane Demänovskej doliny na severnej strane Nízkych Tatier. Leží v Národnej prírodnej rezervácii Demänovská dolina na území Národného parku Nízke Tatry. Vchod do jaskyne v brale Bašta je v nadmorskej výške 840 m, asi 90 m nad dnom doliny.

**Prírodné pomery**

Vytvorená je v strednotriasových tmavosivých gutensteinských vápencoch krížňanského príkrovu pozdĺž tektonických porúch bývalým ponorným tokom Demänovky, ktorý pritekal z Demänovskej jaskyne mieru. Predstavuje severnú, niekdajšiu výverovú časť Demänovského jaskynného systému. Dĺžka zameraných častí jaskyne je **1975 m** s výškovým rozdielom 57 m. Jaskynné priestory v troch vývojových úrovniach pozostávajú z oválnych, riečne modelovaných chodieb so stropnými a bočnými korytami (Čierna galéria, Jazerná chodba, Medvedia chodba) a dómovitých priestorov dotvorených rútením a mrazovým zvetrávaním (Štrkový dóm, Veľký dóm, Kmeťov dóm, Belov dóm, Halašov dóm, Dóm trosiek). Od vchodu klesajú do hĺbky 40 až 50 m.Ľadová výplň sa vyskytuje v spodných častiach jaskyne, najmä v Kmeťovom dóme. Zastúpený je **podlahový ľad**, **ľadové stĺpy**, **stalaktity** i **stalagmity**. Podmienky na zaľadnenie nastali po zasypaní povrchových otvorov svahovými procesmi, čím sa obmedzila výmena vzduchu. Ťažší chladný vzduch sa udržuje v spodných častiach jaskyne. Presakujúca zrážková voda v prechladených podzemných priestoroch zamŕza. Teplota vzduchu v zaľadnených častiach sa pohybuje okolo 0 °C, smerom do zadných nezaľadnených častí narastá na 1,3 až 5,7 °C. Relatívna vlhkosť vzduchu je 92 až 98 %. Na viacerých miestach jaskyne sa zachovala **pôvodná sintrová výplň** (stalaktity, stalagmity, náteky na stenách, podlahové kôry a i.), ktorá je však v zaľadnenej časti značne deštruovaná mrazovým zvetrávaním. Sintrové útvary sú na povrchu sfarbené do siva až čierna od sadzí smolných fakieľ, olejových kahancov a petrolejových lámp, pri ktorých sa do jaskyne chodievalo až do roku 1924. V jaskyni je dávno známe **nálezisko kostí** rôznych stavovcov vrátane jaskynného medveďa (*Ursus spelaeus*), ktoré v prvej polovici 18. storočia považovali za kosti drakov. Preto sa nazývala aj **Dračia jaskyňa**. Doteraz sa v jaskyni zistilo **8 druhov netopierov**. Predstavuje najvýznamnejšie zimovisko večernice severskej (*Eptesicus nilssonii*) a druhé najvýznamnejšie zimovisko netopiera fúzatého/Brandtovho (*Myotis mystacinus/brandtii*) na Slovensku.

**Dobšinská ľadová jaskyňa** ([Dobšinská](http://www.ssj.sk/jaskyne/spristupnene/dobsinska-ladova/) ľadová jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_dobsinska.gif | **Názov:** | **Dobšinská ľadová jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/), [**Jaskyne svetového dedičstva**](http://www.ssj.sk/jaskyne/najvyznamnejsie/svetove-dedicstvo/dobsinska-ladova/) |
| **Katastrálne územie:** | Dobšiná |
| **Okres:** | Rožňava |
| **Kraj:** | Košický |
| **Geomorfologická jednotka:** | Slovenský raj |
| **Dĺžka:** | 1483 m |
| **Hĺbka (výškový rozdiel - vertikálne rozpätie):** | 112 m |

### Poloha jaskyne

Nachádza sa na juhozápadnom okraji Národného parku Slovenský raj v Spišsko-gemerskom krase. Vchod do jaskyne je na severnom svahu vrchu Duča v nadmorskej výške 969 m, 130 m nad dnom doliny Hnilca

**Prírodné pomery**

Dobšinská ľadová jaskyňa je súčasťou systému **Stratenskej jaskyne**. Vytvorila sa v druhohorných strednotriasových svetlých steinalmských a wettersteinských vápencoch stratenského príkrovu pozdĺž tektonických porúch a medzivrstevných plôch. Dosahuje dĺžku **1483 m** a vertikálne rozpätie 112 m.

Hlavnú časť jaskyne predstavuje **obrovská dutina** klesajúca od povrchového otvoru do hĺbky **70 m**. Vznikla preborením skalných podláh medzi chodbami, ktoré vytvoril ponorný paleotok Hnilca v niekoľkých vývojových úrovniach. V súčasnosti je z väčšej časti vyplnená ľadom, miestami siahajúcim až po strop a rozdeľujúcim jaskyňu na samostatné časti (Malá a Veľká sieň, Ruffínyho kori­dor, Prízemie). Čiastočne zaľadnený je Zrútený dóm, ktorého severozápadný okraj zasahuje pod neďaleké prepadlisko Duča. Pôvodné tvary riečnej modelácie sú premodelované mrazovým zvetrávaním.

Horné nezaľadnené časti jaskyne tvoria prevažne horizontálne chodby a siene s typickými riečne modelovanými oválnymi tvarmi a stropnými korytami. V nezaľadnených častiach sú aj niektoré formy **sintrovej výplne** (stalagmity, stalaktity, sintrové kôry, náteky mäkkého bieleho sintra).

Podmienky pre zaľadnenie vznikli pravdepodobne v stredných štvrtohorách po zrútení stropov a prerušení chodby medzi Dobšinskou ľadovou jaskyňou a Stratenskou jaskyňou. Tým sa vytvoril klesajúci vrecovitý priestor so stagnáciou studeného vzduchu, ktorý do podzemia prenikal cez horný otvor vytvorený zrútením časti stropu (terajší vchod do jaskyne). Zamŕzaním presakujúcich zrážkových vôd sa podzemný priestor zaľadnil. Začiatky tvorby ľadovej výplne údajne siahajú do ľadovej **doby riss** (asi pred 300- až 140-tisíc rokmi), prípadne až do konca **ľadovej doby mindel**.

Ľadová výplň sa vyskytuje vo forme **podlahového ľadu**, **ľadopádov**, **ľadových stalagmitov** a **stĺpov**. Zaľadnená plocha je 9772 m2, objem ľadu viac ako 110 100 m3. Najväčšia hrúbka ľadu 26,5 m je vo Veľkej sieni. Vrstevnatosť ľadu sa tvorí v závislosti od priesaku zrážkových vôd počas jednotlivých rokov. Na styku s horninovým podložím nastáva úbytok ľadu odtápaním. Plynulá **výmena ľadovej výplne** trvá údajne **1700** až **2000 rokov**. Ľad sa pomaly pohybuje od vchodu, Malej a Veľkej siene smerom do Prízemia a Ruffínyho koridoru (2 až 4 cm za rok). Dobšinská ľadová jaskyňa patrí medzi **najvýznamnejšie ľadové jaskyne na svete**, čo zvýrazňuje jej poloha mimo alpskej vysokohorskej oblasti (podzemný ľad je vo výške iba 920 až 950 m n. m.).

Priemerná ročná teplota vzduchu v zaľadnenej Veľkej sieni dosahuje –0,4 až –1,0 °C (vo februári –2,7 až –3,9 °C, v auguste okolo +0,2 °C). Teplota vzduchu v spodných častiach jaskyne zostáva celý rok pod bodom mrazu. Relatívna vlhkosť vzduchu v zaľadnených častiach je zväčša 75 až 90 %, niekedy aj nad 90 %. Teplota vzduchu v nezaľadnených častiach je +0,8 až +3,5 °C, relatívna vlhkosť 85 až 98 %. Ide o staticko-dynamickú jaskyňu s rozdielnym zimným a letným režimom prúdenia vzduchu. V zimnom období prúdi studený vzduch z povrchu do podzemia, v letnom období naopak.

Jaskyňa predstavuje najvýznamnejšie zimovisko netopiera fúzatého (*Myotis mystacinus*) a netopiera Brandtovho (*Myotis brandtii*) v strednej Európe. Spomedzi 12 druhov netopierov, ktoré sa v jaskyni zistili, je významný aj výskyt netopiera pobrežného (*Myotis dasycneme*) a netopiera riasnatého (*Myotis nattereri*), ktoré patria medzi najvzácnejšie druhy netopierov na Slovensku.

.

**Jaskyňa Domica** (jaskyňa [Domica](http://www.ssj.sk/jaskyne/spristupnene/domica/))

|  |  |  |
| --- | --- | --- |
| http://www.ssj.sk/img/jaskyne/logo_domica.gif | **Názov:** | **Jaskyňa Domica** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/), [**Jaskyne svetového dedičstva**](http://www.ssj.sk/jaskyne/najvyznamnejsie/svetove-dedicstvo/slovensky-kras/), [**Ramsarské mokrade**](http://www.ssj.sk/jaskyne/najvyznamnejsie/ramsarske-mokrade/) |
| **Katastrálne územie:** | Kečovo |
| **Okres:** | Rožňava |
| **Kraj:** | Košický |
| **Geomorfologická jednotka:** | Slovenský kras |
| **Dĺžka:** | 5368 m |
| **Hĺbka (výškový rozdiel - vertikálne rozpätie):** | 12 m |

### Poloha jaskyne

Nachádza sa na juhozápadnom okraji Silickej planiny v Národnom parku Slovenský kras, v blízkosti štátnych hraníc s Maďarskou republikou. Vchod do Domice je na južnom úpätí rovnomenného kopca v nadmorskej výške 339 m.

**Prirodné pomery**

Vytvorená je v druhohorných strednotriasových svetlých wettersteinských vápencoch silického príkrovu pozdĺž tektonických porúch koróznou a eróznou činnosťou podzemných tokov Styxu, Domického potoka a menších prítokov, ktoré odvádzajú najmä vody stekajúce z nekrasovej časti povodia jaskyne. Dominujú horizontálne oválne chodby so stropnými korytami. Chodby sú miestami zväčšené do dómov a siení. Chodba Styxu nadobúda charakter podzemného kaňonu s meandrami. Tri vývojové úrovne sú v relatívnom prenížení 8 až 12 m. Najnižšia úroveň je zanesená štrkom a hlinou.

Domica je prepojená s jaskyňou [**Čertova diera**](http://www.ssj.sk/jaskyne/najvyznamnejsie/svetove-dedicstvo/slovensky-kras/) – spolu dosahujú dĺžku **5358 m**. Tvoria jednotný genetický celok s jaskyňou Baradla v Maďarskej republike v celkovej dĺžke asi **25 km**, z ktorého necelá 1/4 je na území Slovenskej republiky.

Z bohatej sintrovej výplne sú pre jaskyňu Domica typické najmä štíty a bubny, kaskádové jazierka (Rímske kúpele, Plitvické jazierka), cibuľovité stalaktity a pagodovité stalagmity. Teplota vzduchu v jaskyni je 10,2 až 11,4 °C, relatívna vlhkosť 95 až 98 %.

V Suchej chodbe sa vykopali kosti jaskynného medveďa (*Ursus spelaeus*). V jaskyniach **Domica** a [**Čertova diera**](http://www.ssj.sk/jaskyne/najvyznamnejsie/svetove-dedicstvo/slovensky-kras/) sa doteraz zistilo **16 druhov netopierov**. Dominantný je podkovár južný (*Rhinolophus euryale*), ktorý vytvára 1000- až 2000-člennú kolóniu, jedinú svojho druhu na Slovensku. Na niektorých miestach sú hrubé vrstvy netopierieho trusu – guána. Jeho chemickým pôsobením na sintrové útvary vznikli guánové hrnce. Z drobných bezstavovcov sa zistilo 44 druhov chvostoskokov (najvýznamnejší z nich je endemit *Arrhopalites slovacicus*), vzácna šťúrovka *Eukoenenia spelaea*, mnohonôžka rodu *Typhloiulus sp.*, kôrovec *Niphargus tatrensis* a mnohé ďalšie druhy suchozemskej a vodnej fauny.

**Jaskyňa Driny** (jaskyňa [Driny](http://www.ssj.sk/jaskyne/spristupnene/driny/))

|  |  |  |
| --- | --- | --- |
| http://www.ssj.sk/img/jaskyne/logo_driny.gif | **Názov:** | **Jaskyňa Driny** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/) |
| **Katastrálne územie:** | Smolenice |
| **Okres:** | Trnava |
| **Kraj:** | Trnavský |
| **Geomorfologická jednotka:** | Malé Karpaty |
| **Dĺžka:** | 680 m |
| **Hĺbka (výškový rozdiel - vertikálne rozpätie):** | 40 m |

### Poloha jaskyne

Jediná sprístupnená jaskyňa na západnom Slovensku. Nachádza sa v Smolenickom krase v Malých Karpatoch juhozápadne od Smoleníc, v blízkosti rekreačného strediska Jahodník. Leží na území Chránenej krajinnej oblasti Malé Karpaty. Vchod do jaskyne na západnom svahu vrchu Driny, ktorý vystupuje z juhozápadného úbočia Cejtacha, je v nadmorskej výške 399 m.

**Prírodné pomery**

Vytvorená je v druhohorných hnedosivých spodnokriedových rohovcových vápencoch vysockého príkrovu koróziou atmosférických vôd pozdĺž tektonických porúch. Dosahuje **dĺžku 680 m** a **vertikálne rozpätie 40 m**. Pozostáva z úzkych puklinových chodieb (Chodba spolupracovníkov, Beňovského chodba, Chodba nádejí) a neveľkých sieňovitých priestorov (Sieň Slovenskej speleologickej spoločnosti), ktoré sa vytvorili najmä na križovatkách tektonických porúch. Objavný komín, ktorý klesá do hĺbky 36 m od horného vchodu má charakter závrtového komína. Puklinové podzemné priestory dekoruje bohatá sintrová výplň. Pre jaskyňu sú typické sintrové záclony so zúbkovitým lemovaním. Ďalej sú zastúpené sintrové vodopády a náteky, pagodovité stalagmity a rozličné formy stalaktitov. Vyskytujú sa aj **sintrové jazierka**, ktoré sú doplňované presakujúcou zrážkovou vodou.

Teplota vzduchu v zadných častiach jaskyne Driny je 7,1 až 7,8 °C, relatívna vlhkosť 92 až 97 %. Vplyvy vonkajšej klímy sa prejavujú pod Objavným komínom, ktorý komunikuje s povrchom, a vo Vstupnej chodbe. V týchto častiach jaskyne teplota vzduchu dosahuje 5,6 až 8,7 °C

Doteraz sa v jaskyni zistilo 11 druhov netopierov. Najpočetnejší je (*Rhinolophus hipposideros*). Z ďalších druhov sa tu vyskytuje podkovár veľký (*Rhinolophus ferrumequinum*), netopier obyčajný (*Myotis myotis*), uchaňa čierna (*Barbastella barbastellus*), ucháč svetlý (*Plecotus auritus*) a i.

**Gombasecká jaskyňa**  ([Gombasecká](http://www.ssj.sk/jaskyne/spristupnene/gombasecka/" \o "Gombasecká jaskyňa) jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_gombasecka.gif | **Názov:** | **Gombasecká jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/), [**Jaskyne svetového dedičstva**](http://www.ssj.sk/jaskyne/najvyznamnejsie/svetove-dedicstvo/slovensky-kras/) |
| **Katastrálne územie:** | Slavec |
| **Okres:** | Rožňava |
| **Kraj:** | Košický |
| **Geomorfologická jednotka:** | Slovenský kras |
| **Dĺžka:** | 1525 m |
| **Hĺbka (výškový rozdiel - vertikálne rozpätie):** |  |

### Poloha jaskyne

Nachádza sa na západnom úpätí Silickej planiny v Národnom parku Slovenský kras. Vchod do jaskyne leží 11 m nad Čiernou vyvieračkou v nadmorskej výške 250 m.

**Prírodné pomery**

Vytvorená je v druhohorných strednotriasových svetlých wettersteinských vápencoch, tmavosivých gutensteinských vápencoch, svetlosivých vápencoch a dolomitických vápencoch pozdĺž tektonických porúch koróznou a eróznou činnosťou Čierneho potoka a jeho občasného prítoku z Mramorovej siene. Je súčasťou **Silicko-gombaseckého podzemného hydrologického systému**, do ktorého patrí i jaskyňa **Silická ľadnica**. Obe jaskyne oddeľuje doteraz neznámy úsek Čierneho potoka. Na povrch vystupuje Čiernou vyvieračkou na úpätí planiny, 11 m nad údolnou nivou Slanej.

Gombasecká jaskyňa predstavuje riečnu výverovú jaskyňu dlhú **1525 m**. Dve poschodia pozostávajú z oválnych riečne modelovaných i puklinových chodieb miestami rozšírených rútením do siení a dómov. Vyššie poschodie je 5 až 10 m nad aktívnym riečiskom Čierneho potoka, ktorý preteká spodnými časťami jaskyne. Suchú chodbu na hornom poschodí vytvorili vody, ktoré v súčasnosti občasne vystupujú 10 m hlbokou studňou v Mramorovej sieni.

Jaskyňa vyniká **unikátnymi tenkými sintrovými brčkami** – **tenkými trubicovitými stalaktitovými útvarmi**, ktoré dosahujú dĺžku až **3 m**. Vyskytujú sa aj iné formy stalaktitov, stalagmity, rôzne sintrové náteky a kôry. Teplota vzduchu v jaskyni dosahuje 9,0 až 9,4 °C, relatívna vlhkosť 95 až 97 %.

Pozoruhodný je nález mnohonôžky rodu *Typhloiulus sp.*, ktorá dĺžkou tela 26 mm predstavuje doteraz **najväčšieho troglobionta** – pravého jaskynného živočícha slovenských jaskýň. Netopiere sa v jaskyni vyskytujú len ojedinele v jarnom období. V posledných rokoch sa vo vstupnej chodbe od jesene do jari zdržiavajú salamandry škvrnité (*Salamandra salamandra*).

**Harmanecká jaskyňa** ([Harmanecká](http://www.ssj.sk/jaskyne/spristupnene/harmanecka/) jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_harmanecka.gif | **Názov:** | **Harmanecká jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/) |
| **Katastrálne územie:** | Dolný Harmanec |
| **Okres:** | Banská Bystrica |
| **Kraj:** | Banskobystrický |
| **Geomorfologická jednotka:** | Veľká Fatra |
| **Dĺžka:** | 3 002 m |
| **Hĺbka (výškový rozdiel - vertikálne rozpätie):** | 75 m |

### Poloha jaskyne

Nachádza sa v doline Harmanca severozápadne od Banskej Bystrice, v južnej časti Veľkej Fatry. Vchod do jaskyne je na severnej strane Kotolnice v nadmorskej výške 821 m, 260 m nad dnom doliny.

**Prírodné pomery**

Vytvorená je v druhohorných strednotriasových tmavosivých gutensteinských vápencoch chočského príkrovu pozdĺž tektonických porúch, miestami sa uplatnili i medzivrstevné plochy. Dosahuje dĺžku **3 002 m** a vertikálne rozpätie asi 75 m. Okrem mohutných rútivých priestorov (Dóm pagod, Vysoký dóm, Bludný dóm a i.) sa vyskytujú horizontálne a šikmé chodby s nepravidelnými oválnymi tvarmi, avšak bez typických znakov riečnej modelácie. Zastúpené sú i menej výrazné rútivé a špirálovité priepasti.Prvotné jaskynné priestory vznikli koróziou pomaly prúdiacej až takmer stagnujúcej vody, keď boli úplne zaplavené. Zmiešanou koróziou a pomalou konvekciou vody sa vytvorili nepravidelné špongiovité a oválne kupolovité vyhĺbeniny. Po poklese hladiny podzemných vôd, o čom svedčia miestami zachované hladinové vyhĺbeniny, boli jaskynné priestory zaplavené iba čiastočne. Doba vytvárania jaskynných priestorov pravdepodobne súvisí s dávnym prítokom vôd z okrajovej oblasti **Kremnických vrchov** (v podzemí sa našli cudzorodé sedimenty splavené z nekrasového územia) a vytváraním okolitého zarovnaného povrchu v treťohorách. Neskôr sa pôvodné oválne tvary deštruovali a remodelovali výrazným rútením skalných stropov a stien, pričom sa vytvorili úsypiskové kužele, kopy a valy. Koróznym pôsobením presakujúcich atmosférických vôd vznikli úzke puklinové chodby a komíny.Jaskyňa je známa bohatým výskytom bieleho **mäkkého sintra**. Upútajú **mohutné pagodovité stalagmity**, **nástenné vodopády** a **záclony** i **sintrové jazierka**. Vo Veľkom dóme sú dve **pagody vysoké 12 m** s priemerom 3 m. Teplota vzduchu je 5,8 až 6,4 °C, relatívna vlhkosť 94 až 97 %.Jaskyňa patrí medzi **najvýznamnejšie lokality výskytu netopierov** na Slovensku. Doteraz sa tu zistilo **11 druhov netopierov**. Dominantný je netopier obyčajný (*Myotis myotis*) a netopier ostrouchý (*Myotis blythii*), viackrát v počte **1000 až 1500 jedincov**. Ďalším početným druhom je večernica malá (*Pipistrellus pipistrellus*). Medzi často sa vyskytujúce druhy patrí aj netopier vodný (*Myotis daubentonii*). Z bezstavovcov sú najvýznamnejšie mnohonôžka *Allorhiscosoma sphinx* a hlbinovka *Bathynella natans*.

**Jasovská jaskyňa** ([Jasovská](http://www.ssj.sk/jaskyne/spristupnene/jasovska/) jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_jasovska.gif | **Názov:** | **Jasovská jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/), [**Jaskyne svetového dedičstva**](http://www.ssj.sk/jaskyne/najvyznamnejsie/svetove-dedicstvo/slovensky-kras/) |
| **Katastrálne územie:** | Jasov |
| **Okres:** | Košice – okolie |
| **Kraj:** | Košický |
| **Geomorfologická jednotka:** | Slovenský kras |
| **Dĺžka:** | 2811 m |
| **Hĺbka (výškový rozdiel - vertikálne rozpätie):** | 55 m |

### Poloha jaskyne

Nachádza sa v najvýchodnejšom výbežku Slovenského krasu, v Medzevskej pahorkatine neďaleko východného okraja Jasovskej planiny, na západnom okraji obce Jasov. Dolný vchod do jaskyne je na pravom brehu Bodvy v nadmorskej výške 257 m, na východnom úpätí Jasovskej skaly, ktorá je súčasťou Národného parku Slovenský kras.

**Prírodné pomery**

Vytvorená je v druhohorných strednotriasových sivých gutensteinských dolomitoch a svetlých steinalmských vápencoch a dolomitoch. Jasovská skala je výrazne porušená zlomovými poruchami a početnými puklinami, čo podmieňuje prevládajúci smer chodieb a do značnej miery aj množstvo chodieb v jaskyni. Jasovská jaskyňa dosahuje dĺžku **2811 m** a vertikálne rozpätie 55 m.Podzemné priestory sa vytvárali postupne vo viacerých vývojových fázach od najvyšších chodieb po najnižšie časti jaskyne v závislosti od vývoja doliny rieky Bodva. Vysoké **meandrovité chodby** so stropným korytom v hornej a strednej časti jaskyne vznikli koróznou a eróznou činnosťou bývalých ponorných vôd Bodvy. V nižších častiach sú **dómy**, **siene** a **chodby so stenovými zárezmi** a zarovnanými stropmi, ktoré zodpovedajú fázam stagnácie bývalej úrovne vodnej hladiny. Najnižšie časti jaskyne so zarovnanými stropmi vznikli rozpúšťaním vápenca v podmienkach pomaly prúdiacej až stagnujúcej vody.Kolísanie hladiny podzemných vôd má za následok zaplavovanie najnižších častí jaskyne vrátane časti prehliadkovej trasy. Najnižšia úroveň hladiny jazera v jaskyni je 7 m pod úrovňou povrchového toku Bodvy, ktorej vody jaskyňou už nepretekajú. Občasné zaplavovanie dolných častí jaskyne v súčasnosti nezodpovedá kolísaniu hladiny Bodvy.Viaceré časti jaskyne dekoruje **bohatá sintrová výplň**. Pozornosť pútajú **pagodovité stalagmity**, **stalagnáty**, **„kamenné“ vodopády**, **bubny**, **brčká** a iné formy. Teplota vzduchu v jaskyni dosahuje 8,8 až 9,4 °C, relatívna vlhkosť 90 až 98 %.Z pozostatkov niekdajších živočíchov sa v jaskyni našli **kosti jaskynného medveďa** (*Ursus spelaeus*) a **jaskynnej hyeny** (*Crocuta spelaea*). Jasovská jaskyňa je veľmi významnou chiropterologickou lokalitou. Doteraz sa zistilo až **19 druhov netopierov**, ktoré sa v jaskyni zdržujú najmä v zimnom období. Najpočetnejší je podkovár veľký (*Rhinolophus ferrumequinum*) a podkovár malý (*Rhinolophus hipposideros*). Jaskyňa je jedným z najvýznamnejších zimovísk podkovárov veľkých na Slovensku. Z drobných bezstavovcov je vzácna šťúrovka *Eukoenenia spelaea*.

**Ochtinská aragonitová jaskyňa (**[Ochtinská](http://www.ssj.sk/jaskyne/spristupnene/ochtinska-aragonitova/" \o "Ochtinská aragonitová jaskyňa) aragonitová jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_aragonitova.gif | **Názov:** | **Ochtinská aragonitová jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/), [**Jaskyne svetového dedičstva**](http://www.ssj.sk/jaskyne/najvyznamnejsie/svetove-dedicstvo/slovensky-kras/) |
| **Katastrálne územie:** | Ochtiná |
| **Okres:** | Rožňava |
| **Kraj:** | Košický |
| **Geomorfologická jednotka:** | Slovenské rudohorie |
| **Dĺžka:** | 585 m (vrátane prístupovej štôlne) |
| **Hĺbka (výškový rozdiel - vertikálne rozpätie):** | 30 m |

### Poloha jaskyne

Nachádza sa v Ochtinskom kryptokrase na severozápadnom svahu Hrádku v Revúckej vrchovine medzi Jelšavou a Štítnikom. Prístupová štôlňa ústi do jaskyne v nadmorskej výške 642 m.

**Prírodné pomery**

Vytvorená je v šošovke prvohorných spodnodevónskych kryštalických vápencov a ankeritov situovanej uprostred nekrasových hornín – fylitov. Prístupová **štôlňa ústi do jaskyne v nadmorskej výške 642 m**. Klinovité, nahor zužujúce sa chodby a siene sa vytvorili koróznou činnosťou zrážkovej vody, ktorá presakuje pozdĺž výrazných tektonických porúch. Tvarom odlišné, prevažne horizontálne chodby a siene sú medzi rovnobežnými tektonickými poruchami. Vznikli najmä koróznou činnosťou pomaly prúdiacej vody následkom miešania vôd rozdielnych teplôt a chemického zloženia, na čo poukazuje množstvo nepravidelných výklenkov a stropných kupol. Pozdĺž bývalej vodnej hladiny, ktorá poklesla a dlho stagnovala, sa vytvorili korózne zarovnané stropy (zrezali spodné časti stropných kupol) a bočné korózne zárezy na skalných stenách. V jaskyni sa zistili **tri generácie aragonitu**. Tvorí sa z vodných roztokov s vysokým obsahom Mg-, Fe- a Mn-iónov v podmienkach stabilnej mikroklímy. Najstaršie sú mliečno zakalené obličkovité útvary a ich korodované zvyšky (**datovaný vek 121- až 138-tisíc rokov**) s čiastočne rekryštalizovaným aragonitom, miestami premeneným na kalcit. Najviac zastúpená je druhá generácia aragonitu, ktorý sa vyskytuje v podobe niekoľko dm dlhých ihlíc a zakrivených až špirálovitých heliktitov (**datovaný vek 14-tisíc rokov**). Tieto vytvárajú trsovité alebo kríčkovité útvary (vrátane tzv. železného kvetu), ktoré sú pre návštevníkov najatraktívnejšie. **Aragonit druhej generácie stále dorastá**, čím si udržuje bielu farbu a čistý vzhľad. Najmladšia generácia aragonitu, ktorý sa v súčasnosti tvorí na sedimentoch a železitých okroch, vytvára drobné vejáriky (veľké 2 až 4 mm, miestami i väčšie), ojedinele miniatúrne špirálovité útvary.

Teplota vzduchu v jaskyni dosahuje 7,2 až 7,8 °C, relatívna vlhkosť 92 až 97 %. K stabilizácii jaskynnej mikroklímy výrazne prispievajú železité okre (obsahujú 47 až 56 hm. % vody), pretože sú schopné vodnú paru uvoľňovať i pohlcovať.

**Važecká jaskyňa** ([Važecká](http://www.ssj.sk/jaskyne/spristupnene/vazecka/) jaskyňa)

|  |  |  |
| --- | --- | --- |
| http://www.ssj.sk/img/jaskyne/logo_vazecka.gif | **Názov:** | **Važecká jaskyňa** |
| **Zadelenie:** | [**Národná prírodná pamiatka**](http://www.ssj.sk/jaskyne/najvyznamnejsie/npp/) |
| **Katastrálne územie:** | Važec |
| **Okres:** | Liptovský Mikuláš |
| **Kraj:** | Žilinský |
| **Geomorfologická jednotka:** | Nízke Tatry |
| **Dĺžka:** | 530 m |
| **Hĺbka (výškový rozdiel - vertikálne rozpätie):** | - |

### Poloha jaskyne

Nachádza sa vo Važeckom krase na styku Kozích chrbtov s Liptovskou kotlinou, na západnom okraji obce Važec. Vchod do jaskyne, ležiaci 8 m nad údolnou nivou Bieleho Váhu, je v nadmorskej výške 784 m.

**Prírodné pomery**

Vytvorená je v druhohorných strednotriasových tmavosivých gutensteinských vápencoch bielovážskej série chočského príkrovu bývalými ponornými vodami bočného ramena Bieleho Váhu. Dosahuje dĺžku **530 m**. Na viacerých miestach pôvodné riečne modelované chodby sú pozmenené rútením najmä pozdĺž medzivrstevných plôch vápencov.

Podzemné priestory dekorujú najmä **stalaktity**, **stalagmity** a **sintrové jazierka**. Značná časť jaskyne je vyplnená jemnými sedimentmi naplavenými bývalými, najmä povodňovými vodami Bieleho Váhu, údajne aj vodami z ponorného toku z poloslepej doliny v Priepadlách.

Teplota vzduchu je 6,5 až 7,1 °C, relatívna vlhkosť 94 až 96 %. Vstupné časti jaskyne sú počas roka ovplyvňované klimatickými zmenami na povrchu, ktoré sa v zime prejavujú mrazovým zvetrávaním vápencov.

Významné paleontologické nálezisko **kostí jaskynného medveďa** (*Ursus spelaeus*). Z jaskynných bezstavovcov je pozoruhodný až **unikátny nález šťúrovky** *Eukoenenia spelaea* – najsevernejší výskyt zástupcu tohto radu pavúkovcov, čím Važecká jaskyňa patrí medzi **biospeleologické lokality európskeho významu**. Ojedinele sa v jaskyni zistil výskyt niekoľkých druhov netopierov.