**Sviatok sv. Valentína**

Každý z nás potrebuje k životu prejavy lásky a priateľstva v podobe bozkov, či objatí, alebo pohladení, ktoré v každom z nás prebúdzajú tie najkrajšie pocity. Prečo teda aspoň jeden deň v roku neprežívať lásku ešte intenzívnejšie?

V posledných rokoch k nám zavítal s veľkou pompéznosťou a zároveň svojím kontroverzným charakterom sviatok sv. Valentína. O jeho pôvode vieme síce pomerne málo, ale určite sa s ňou neviaže žiadne historické puto.

**Kňaz a lekár Valentín žil v 3. stor. n. l. za vlády cisára Claudia.**

Claudius bol krutý náladový tyran, ktorý sa rozhodol zrušiť manželstvo. Ženatých mužov totiž nepovažoval za dobrých bojovníkov. Manželky a deti pokladal za príťaž a príčinu zbabelstva. Sobášenie tvrdo zakázal! Kňaz Valentín sa proti cisárovi vzbúril, mladých milencov pozýval k sebe a sobášil ich potajomky.

Preto sa Valentínovi hovorí aj priateľ milencov. Hoci to bola vzbura tichá, Cladius sa to dozvedel. Claudius kňaza uväznil a pokúšal sa ho presvedčiť, aby zanechal kresťanstvo

a vyhlásil, že prijíma vieru rímskych bohov. Valentín sa však nemienil vzdať svojho zmýšľania. Lásku medzi mužom a ženou pokladal za posvätnú, rovnako ako zväzok, ktorý uzavreli. Ani kruté zaobchádzanie neodvrátilo Valentína od jeho presvedčenia.

Preto cisár rozhodol o jeho poprave.

Vo väzení sa Valentín zamiloval do žalárnikovej dcéry, ktorú liečil, mladé dievča bolo totiž slepé. Vďaka svojmu lekárskemu umeniu prinavrátil Valentín Astérii zrak. 14. februára 296 jej poslal svoje posledné vyznanie lásky. List končil slovami: „Od Tvojho Valentína.“

Potom Valentína kruto popravili.

V roku 496 pápež Gelasius vyhlásil 14. februára za sviatok sv. Valentína. Neskôr sa tento deň stal dňom milencov a sv. Valentín ich patrónom.

Legenda o sv. Valentínovi, ktorého nič nezlomilo, ktorý miloval, ale jeho láska zostala nenaplnená, sa rozšírila do celého sveta. Kým na Krutého Claudia si dnes takmer nik nespomenie, krásny a smutný príbeh jedného kňaza si zapamätáme.

