**Chránené územia SR**

**Chránené územie** je geograficky definované územie, ktoré je určené alebo regulované a spravované so zámerom dosiahnuť špecifické ciele ochrany.

*(Čl. 2 Dohovoru o biologickej diverzite; Oznámenie MZV SR č. 34/1996 Z.z.)*

Ochrana prírody a vznik podmienok na právnu existenciu chránených území sa viažu na obdobie feudálneho vlastníctva pôdy (13.-18.stor.). Prvým chráneným územímu nás bola***Kvetnica*** v NPR Velická dolina (TANAP) z roku 1876, najstaršou rezerváciou je ***NPR Ponická dúbrava*** a ***NPR Príboj*** z roku 1895. Prvým národným parkom je ***Tatranský národný park***, vyhlásený SNR 18. decembra 1948 a prvou chránenou krajinnou oblasťou bol ***Slovenský raj***, vyhlásený 21. augusta 1964 (od roku 1988 NP).

Celoplošná ochrana prírody a krajiny sa doteraz zabezpečuje [zákonom NR SR č. 287/1994 Z.z. o ochrane prírody a krajiny](http://www.sazp.sk/slovak/periodika/sprava/psrsk/biodiv/odozva/uzem_ochrana/chranene_uzemia_SR/zakon%20287_1994.pdf) , no **od 1.1.2003** bude v účinnosti [**nový zákon o ochrane prírody a krajiny č. 543/2002 Z.z.**](http://www.sazp.sk/slovak/periodika/sprava/psrsk/biodiv/odozva/uzem_ochrana/chranene_uzemia_SR/543-2002_ZakoOPaK.pdf). Zákonom č. 287/1994 Z.z. a následnými predpismi boli zrušené ochranné pásma CHKO, zaviedli sa nové [**kategórie**](http://www.sazp.sk/slovak/periodika/sprava/psrsk/biodiv/odozva/uzem_ochrana/chranene_uzemia_SR/kategoria.html) chránených území a bola vykonaná prekategorizácia chránených území podľa nového systému:

*1.  stupeň ochrany  - územie SR nezaradené do vyššieho stupňa ochrany*

*2.  stupeň ochrany  - chránená krajinná oblasť (CHKO)*

*3.  stupeň ochrany  - národný park (NP)*

*4.  stupeň ochrany  - chránený areál (CHA)*

*5.  stupeň ochrany  - prírodná rezervácia (PR)*

*- prírodná pamiatka (PP)*

*- národná prírodná rezervácia (NPR)*

*- národná prírodná pamiatka (NPP)*

**Prehľad chránených území v Slovenskej republike (stav k 30.6.2002)**

|  |  |  |  |
| --- | --- | --- | --- |
| **Kategória** | **Počet** | **Výmera CHÚ v ha** | **Výmera OP v ha** |
| [Národné parky](http://www.sazp.sk/slovak/periodika/sprava/psrsk/biodiv/odozva/uzem_ochrana/chranene_uzemia_SR/Prehlad_NP_a_CHKO.html) | 9 | 317 821 | 276 379 |
| [Chránené krajinné oblasti](http://www.sazp.sk/slovak/periodika/sprava/psrsk/biodiv/odozva/uzem_ochrana/chranene_uzemia_SR/Prehlad_NP_a_CHKO.html) | 14 | 525 547 | - |
| **Spolu NP + CHKO** | **23** | **843 368** | **276 379** |
| **spolu vl. úz. + OP (ha)** | **1 119 747** | | |
| Prírodné rezervácie | 377 | 11795,3817 | 243,4022 |
| Národné prírodné rezervácie | 231 | 85 904,7884 | 3 396,6789 |
| Prírodné pamiatky | 230 | 1 531,5489 | 207,5711 |
| Národné prírodné pamiatky | 60 | 58,9381 | 26,6225 |
| Chránené areály | 189 | 7 001,1997 | 2 263,2476 |
| **S p o l u** | **1 087** | **106 291,8568** | **6 137,5223** |
| **spolu vl. úz. + OP (ha)** | **112 429,3791** | | |

* Celková výmera **NP a CHKO** tvorí **22,8%** z územia SR (4 903 400 ha).