**Zabudnite na Slovenský raj či Bojnický zámok. 10 ďalších „tajných miest“ na Slovensku, ktoré nikto nepozná, no oplatí sa ich navštíviť**

## Kremenec

Možno aj pre svoju polohu v severovýchodnom kúte Slovenska nepatria vrchol Kremenec, ale ani celé Poloniny k najnavštevovanejším kútom Slovenska. Celá oblasť pritom ponúka ohromné prírodné divadlá. Nájdete tu jednu z posledných divočín na Slovensku v pralese Stužica či Park tmavej oblohy Poloniny, ktorý ponúka vynikajúce podmienky na sledovanie nočnej oblohy. Okrem toho i samotný Kremenec, ktorý je najvyšším bodom celého Zemplína. Atraktivitu popri jedinečných výhľadoch dopĺňa aj fakt, že Kremenec leží na tzv. trojmedzí, teda mieste, kde sa stretávajú hranice troch štátov (Slovenska-Poľska-Ukrajiny).

## Vápnik

Len pár kilometrov od Levíc sa nad okolitou krajinou týči vrch Vápnik, ktorý láka hneď na niekoľko zaujímavostí. V prvom rade ide s výškou 274 metrov o jednu z najväčších travertínových kôp na Slovensku. Ide taktiež o významné paleontologické nálezisko, kde bola v minulosti objavená napríklad čeľusť a zuby pravekého nosorožca. Dnes je však najväčším lákadlom vyhliadka, ktorá slúži rovnako i ako pamätník niekdajšej štábnej pozorovateľne z druhej svetovej vojny. Z vyhliadky je možné obdivovať široké okolie a to najmä dolinu rieky Hron či Štiavnické vrchy. Za dobrého počasia je však vidieť i jadrové elektrárne v Mochovciach či maďarské územie za našou južnou hranicou.

## Tajch Aladár

Tajch Aladár, nazývaný aj Tajch na Brezinách či Tajch Breziny, nájdete na strednom Slovensku v Podpoľaní. Konkrétne neďaleko obce Očová v majeri Aladár. Napriek názvu Tajch, nejde o skutočný tajch, ktorý by v minulosti slúžil pre potreby baníctva. V minulosti ho vytvorili miestni obyvatelia z prebytočnej vody z 4 km dlhého potrubia, ktorým zásobovali svoje studne z neďalekého potoka. V súčasnosti slúži Tajch na rekreáciu a relax vo veľmi príjemnom prírodnom prostredí, ktoré dopĺňajú vysadené lipy.

## Opálové bane

Neďaleko obce Červenica, na hranici Horného Zemplína so Šarišom, môžete navštíviť svetový unikát v podobe opálových baní, ktorí však mnoho našincov nepozná. Slovenské opálové bane nazývané aj Dubnícke bane, boli v 16. storočí slávne nielen v Uhorsku, ale i ďaleko za jeho hranicami. Až do 19. storočia boli totiž jedinou lokalitou na ťažbu opálu na svete. Bane boli uzavreté po prvej svetovej vojne, no pred niekoľkými rokmi bola ťažba v opálových baniach znovu obnovená. Rovnako boli vybrané banské priestory sprístupnené pre širokú verejnosť.

## Vodopád Bystré

Vodopád Bystrého potoka, známejší pod názvami vodopád Bystré či vodopád Bystrô, patrí k najatraktívnejším prírodným výtvorom svojho druhu na Slovensku. Vďaka svojej mohutnosti a výške presahujúcej 20 m, sa zároveň radí i k najväčším a napriek tomu o ňom mnoho ľudí ani nevie. Nachádza sa v krásnom prostredí na južnom úpätí Poľany. Dostať sa k nemu možno po značených turistických chodníkoch z Hriňovej či od hotela Poľana. Prechod okolo vodopádu zaisťujú pravidelne udržiavané rebríky a lano. Okrem samotného vodopádu návštevníka očaria i prekrásne sopečné skaly, ktoré sa v lokalite vyskytujú.

## Zámok Markus

Zámok v obci Repište, v krásnom prostredí Štiavnických vrchov, patrí medzi bizarnejšie lokality v tomto zozname. Ide totiž o honosnú súkromnú stavbu bratislavského podnikateľa, repliku romantického zámku z 19. storočia, ktorá vyrástla v Repišti pred niekoľkými rokmi. Z exteriéru už zámok láka pohľady mnohých turistov a súkromný majiteľ chce celú stavbu po dokončení interiéru pre návštevníkov i sprístupniť. Podľa našich informácií sa tak zatiaľ nestalo, no i za pohľad zvonku, táto stavba rozhodne pri návšteve Štiavnických vrchov stojí.

## Štrkovisko Okoč

Do správy na Instagrame nám prišiel i zaujímavý tip na kúpanie v srdci Žitného ostrova, ktoré masám turistov stále uniká. Pár kilometrov od Veľkého Medera, medzi týmto mestom a obcou Okoč, nájdete štrkovisko, ktoré je ideálne pre letný výlet. Pekné prostredie, pomerne čistá voda, novovybudovaná cyklotrasa. To sú lákadlá, ktoré vás možno presvedčia ho počas najbližších týždňov navštíviť.

## Pustý hrad

Množstvo ľudí ho nepozná a pri ceste dolinou Hrona ho jednoducho obchádzajú. Ide pritom o jeden z najväčších hradov vystavaných na vrchoch, a to nielen v Európe, ale i vo svete. Pustý hrad sa týči nad Zvolenom už od 12. storočia. Už v polovici 15. storočia bol však vo veľkej miere poškodený a rekonštrukcie sa už nikdy nedočkal. Z jedného z najväčších hradov Slovenska je tak dnes už len zrúcanina, ktorá však rozhodne stojí za návštevu. Niektoré časti pozostatkov hradu totiž prešli aspoň čiastočnými opravami a z hradného vrchu sa vám navyše ponúka jedinečný výhľad na široké okolie.