A10: VÝMENNÝ OBCHOD

Materiál pre poradcu

## CIEĽ A ZÁKLADNÉ CHARAKTERISTIKY

|  |
| --- |
| Pomôcť uchádzačovi o zamestnanie vypracovať si inventár vlastných zručností. Priblížiť uchádzačovi o zamestnanie proces fungovania trhu práce.  **Cieľová skupina**: Dlhodobo nezamestnaní uchádzači o zamestnanie, uchádzači o zamestnanie so zníženou mierou motivácie  **Dĺžka aktivity:**60 minút  **Forma:**skupinová |

## TEORETICKÉ VÝCHODISKÁ

|  |  |
| --- | --- |
|  | Zdroj: Kľúčové princípy a metodika kurzov K. A. B. A. (použité s láskavým dovolením K.A.B.A.). |

## POSTUP

|  |
| --- |
| FÁZA IDENTIFIKÁCIE ZRUČNOSTÍ   1. Uchádzači o zamestnanie dostanú prázdny list papiera a ich úlohou je naň napísať čo najväčší počet rôznych činností, , ktoré dokážu alebo niekedy dokázali robiť. Pred začatím tejto činnosti sa ako motivácia môžu použiť tieto inštrukcie:    1. Príbeh starej Američanky, ktorá prichádza na Slovensko dožiť svoj život. Svojim blízkym povie, že potenciálnym dedičom sa stane ten, kto bude ovládať čo najviac činností.    2. „Predstavte si, že Váš úspech bude závisieť od splnenia určitej úlohy, a to napísať čo najviac činností, ktoré sami, bez cudzej pomoci dokážete úspešne vykonať alebo ste niekedy vykonali.“    3. „Ste na významnom pohovore a Vašou úlohou je napísať čo najviac činností, ktoré sami, bez cudzej pomoci dokážete úspešne vykonať alebo ste niekedy vykonali.“   Je dôležité zdôrazniť, aby si vypísali všetky činnosti, na ktoré si spomenú, aj keď sa im budú zdať obyčajné. Tieto činnosti nemusia byť nutne z pracovnej oblasti, ale aj z oblasti voľnočasových aktivít. Poradca nechá na individuálnu prácu približne 10 – 15 minút a priebežne individuálne povzbudzuje účastníkov skupiny k nájdeniu čo najväčšieho množstva aktivít.   1. Odborný poradca vyzve každého uchádzača o zamestnanie, aby prezentoval svoje činnosti. Ostatní uchádzači o zamestnanie si počas individuálnych prezentácií môžu dopísať chýbajúce činnosti, ktoré iný zo skupiny prezentoval a oni ich tiež ovládajú.   FÁZA VÝMENNÉHO OBCHODU   1. Zo zoznamu činností z predchádzajúceho cvičenia si každý vyberie dve, ktoré dobre ovláda a ktoré sa mu zdajú potenciálne na trhu práce najhodnotnejšie, a tie si napíše na kartičky (jednu činnosť na jednu kartičku). Tieto činnosti nezverejňuje zatiaľ pred skupinou. 2. Odborný poradca vysvetlí: „Každý z Vás má v ponuke dve činnosti, ktoré môže s kýmkoľvek zo skupiny vymeniť. Vašou úlohou je vymeniť Vaše činnosti za niektoré z tých, ktoré majú v ponuke ostatní účastníci skupiny. Snažte sa z ponuky vybrať to, čo bude pre Vás najlepšie. Tým, že svoju činnosť vymeníte, neprichádzate o ňu. Získanú činnosť nesmiete už ďalej meniť a môžete každú z týchto vašich dvoch činností meniť s iným uchádzačom o zamestnanie. Môžete sa voľne pohybovať po miestnosti. Kto bude mať obe činnosti vymenené, nech sa postaví na miesto určené poradcom (napríklad do rohu miestnosti). Kto má na konci vymenenú len jednu činnosť, nech sa postaví vedľa. Komu sa nepodarilo vymeniť ani jednu činnosť, nech sa postaví vedľa uchádzačov o zamestnanie, ktorí majú vymenenú len jednu činnosť.   FÁZA VYHODNOTENIA   1. Odborný poradca s uchádzačmi o zamestnanie diskutuje na nasledovné otázky:    * Ako ste získali informácie o ponúkaných činnostiach?    * Mali ste prehľad o celej ponuke?    * Získali ste to, čo je pre vás v ponuke najlepšie? Ak nie - prečo?    * Ste spokojní s tým, čo ste získali? Ak nie – Čo by ste radšej chceli?    * Ako ste sa snažili predať svoju zručnosť?   Cvičenie môže pokračovať prednáškou o trhu práce a poradca upozorní na významnosť niektorých faktorov na mieru úspechu pri uchádzaní sa o zamestnanie. Tieto faktory sú (v tomto poradí): získavanie informácií o trhu práce, následné rozhodovanie sa pre konkrétne pracovné miesto a nakoniec pri kontakte so zamestnávateľom je dôležitá správna sebaprezentácia. Celý proces musí byť systematický a uchádzač o zamestnanie aktívny. Poradca to môže ilustrovať príkladom toho, že tak, ako museli uchádzači o zamestnanie počas cvičenia vstať a aktívne sa zaujímať o ponuku druhých, ináč by nezískali nové zručnosti, rovnako je to na trhu práce pri hľadaní zamestnania. |
|  |

## POZNÁMKY

|  |
| --- |
| * Aktivita vhodná aj pre uchádzačov o zamestnanie s nízkou mierou kvalifikácie. |