C4: Profesijné okruhy riasec – zoznam povolaní  
Materiál pre poradcu

## CIEĽ A ZÁKLADNÉ CHARAKTERISTIKY

|  |
| --- |
| Na základe analýzy profesijného typu z (aktivity C1 a C2) poskytnúť uchádzačovi o zamestnanie zoznam povolaní, ktoré môžu zodpovedať jeho typu.  **Cieľová skupina**: mladí uchádzači o zamestnanie, absolventi, uchádzači o zamestnanie s problematikou profesijnej orientácie  **Dĺžka aktivity:** 20 minút  **Forma:** individuálna |

## TEORETICKÉ VÝCHODISKÁ

|  |  |
| --- | --- |
|  | Klasifikácie povolaní sú dôležitým nástrojom pre získavanie informácií o trhu práce. Ponúknutý zoznam povolaní vychádza a je pevne previazaný s ISTP, čo umožňuje uchádzačovi o zamestnanie skonfrontovať svoj teoretický a všeobecný profesijný typ s reálnymi povolaniami na trhu práce. |

## POSTUP

|  |
| --- |
| Poradca môže úlohu predstaviť nasledujúcim spôsobom: „V predchádzajúcich cvičeniach sa nám podarilo približne určiť, aké profesijné typy sa Vám najviac približujú. Teraz je veľmi dôležité pokúsiť sa nájsť konkrétne povolania, ktoré by im mohli zodpovedať a ktoré reálne na trhu práce existujú.“  Následne poradca uchádzačovi o zamestnanie odovzdá/zapožičia/dá k nahliadnutiu vytlačený zoznam povolaní pre jednotlivé profesijné typy (prípadne poskytne jeho elektronickú kópiu na domácu prácu) a vyzve ho, aby si ho dôkladne naštudoval a vypísal z neho určitý minimálny počet povolaní (podľa uváženia, odporúčame aspoň 5 - 10 povolaní), ktoré by ho priťahovali. Následne spolu premýšľajú o možnostiach reálneho uplatnenia sa v týchto zamestnaniach. Silne odporúčame využiť pri tom katalóg povolaní ISTP, ktorý špecifikuje kvalifikačné požiadavky pre všetky uvedené povolania. Uchádzač o zamestnanie sa po prihlásení do ISTP a po vyplnení svojho profilu môže otestovať, nakoľko týmto požiadavkám zodpovedá. |

## POZNÁMKY

|  |
| --- |
| Povolania sú v zozname zoradené podľa jednotlivých profesijných typov, profesijných oblastí a úrovne požadovaného vzdelania:  8 - Vysokoškolské vzdelanie druhého stupňa  7 - Vysokoškolské vzdelanie prvého stupňa  6 - Vyššie odborné vzdelanie  5 - Úplné stredné všeobecné vzdelanie  4 - Úplné stredné odborné vzdelanie  3 - Stredné odborné vzdelanie  2 - Nižšie stredné odborné vzdelanie  1 - Nižšie stredné vzdelanie  Poradca môže v elektronickej verzii zoznamu používať filter tak, aby sa zobrazovali len povolania do určitej úrovne vzdelania (kliknutím na šípku pri položke „Vzdelanie“ v hlavičke tabuľky a zaškrtnutím požadovaných úrovní vzdelania.) Ak má pred sebou napríklad uchádzača o zamestnanie s učňovským vzdelaním, zaškrtne z ponuky iba čísla 1 – 4. |