**Erich Maria Remarque - Na západe nič nové**

**E. M. Remarque**

* vlastným menom Erich Paul Kramer (zozadu remark),
* nemecký spisovateľ, zúčastnil sa na fronte 1.svetovej vojny,
* patrí ku generácii, ktorá sa v rokoch dospievania ocitla v zákopoch

1.svetovej vojny,

* prešiel rôznymi zamestnaniami, pracoval aj ako novinár,
* počas fašizmu žil v exile vo Švajčiarsku, neskôr v USA,
* patrí do nemeckej medzivojnovej literatúry.

**Z tvorby:** romány Cesta späť, Traja kamaráti, Víťazný oblúk, Čas žitia, čas umierania

**Na západe nič nové**

**Útvar:** román, protivojnový, pacifistický; jeden z mála protivojnových románov, ktorých celý dej sa odohráva na bojisku.

**Téma**

Autor podáva svedectvo o generácií obetovaných, ktorá sa ešte ani nenaučila žiť a už sa musela naučiť zomierať.

Svedectvo o pokolení, ktoré odchádza priamo zo školských lavíc na fronty prvej svetovej vojny, aby sa potom rozvrátené a vykorenené usilovalo zaradiť do neznámeho života.

**Kompozícia**

Skladá sa z 12 kapitol označených číslom. Román nemá silnú hlavnú dejovú líniu. Spojovacím článkom jednotlivých obrazov zo života (a smrti) mladých vojakov je postava Paul Bäumer. Paula spolu s bojovými druhmi sledujeme v tyle, počas bombardovania a paľby, v čase pokoja po boji a pred bojom, na návšteve u francúzskych dievčat, v lazarete, počas dovolenky doma.

**Idea**

Dej je uvedený mottom:

*„Táto kniha nechce byť ani obžalobou, ani vyznaním, chce sa iba pokúsiť vydať svedectvo o generácií, ktorú – poznačila vojna – i keď unikla jej granátom.“*

**Dej**

Hlavným hrdinom a rozprávačom je Paul Bäumer, ktorý sa na podnet triedneho profesora spoločne so svojimi spolužiakmi prihlási na front. Rozprávanie začína v okamihu, keď Bäumerova jednotka odpočíva neďaleko frontu. Paul v retrospektívnych epizódach opisuje skúsenosti z výcvikového tábora, drastické podmienky vojakov na fronte pri budovaní zákopov i dramatické zážitky z útokov a priamych bojov. Kamaráti zo školy jeden po druhom umierajú, v lete 1918 padne aj Katzinsky – zvaný Katt, ktorý vojakov do tvrdého vojenského života zaúčal. Posledný, kto zo siedmych spolužiakov v jednotke zostane nažive, je Paul.

Dej románu je prerušovaný rozhovorom Paula s ostatnými vojakmi, napr. o vojne a mieri. Veľa priestoru dostávajú jeho úvahy o príčinách vojny, o kamarátstve, a zbytočnosti vzdelania vo vojnovom svete.

Ja – rozprávanie vystrieda on- rozprávanie až v úplnom závere románu. Tvorí ho stručné oznámenie, že Paul Bäumer padol v jeden pokojný deň v októbri 1918. V ten deň správa z frontu znela: ,, Na západe nič nové.“

Kniha je akousi „spoveďou dieťaťa 20. storočia“, ktoré tu za seba a za svojich druhov vyslovuje hrôzu z vlastného nedobrovoľného údelu, je výpoveďou mladého človeka, ktorý protestuje proti generácií otcov, lebo prehliadol jej tzv. vlastenectvo.

Román rozbil priam na prach dovtedajšie hodnoty – zoči – voči vojne sa všetko obrátilo v svoj pravý opak, a tak základným presvedčením jeho postáv je pochybovať o všetkom, o náboženstve, o cti, o morálke, o pravde, o vlasti, o povinnostiach a nakoniec aj o živote, ktorý u tohto obetovaného pokolenia nemá ani minulosť, ani budúcnosť – je tu len holá bezútešná prítomnosť, ktorú udržiava vo vedomí jednotlivca iba pud sebazáchovy.

Spisovateľovi nikdy nestačí holý príbeh, nad ním a najčastejšie za ním je vždy určité filozofické stanovisko, uvažovanie o živote a smrti, lebo jeho postavy ani nežijú ani nezomierajú bez otázok: chcú vedieť, prečo žijú a prečo zomierajú.

**Postavy**

*Paul Bäumer* – celý román je jeho výpoveďou (vo veľkej miere autobiografická postava). Je to citlivý dvadsaťročný chlapec, počas štúdia píše básne. Pochádza z chudobných pomerov, doma sa majú radi. Matka ťažko ochorie, otec tvrdo pracuje, sestra sa o ňu stará. Po dvoch rokoch na fronte sa počas dovolenky cíti vo vlastnom prostredí ako cudzí, nevie si zvyknúť na civil. Paul je dobrý kamarát – je to najsilnejší cit, ktorý chlapci v ťažkých časoch pociťujú. Na vojne pochopí, že ľudia sa nerozdeľujú na nepriateľov – na front ich poslala vláda, je to vec náhody a politických dohovorov, ktoré národy stoja proti sebe.

*Kammerich* - v románe je prvý ranený, Paul ho navštívi spolu s Műllerom. Bol to slabý chlapec, rozmaznávaný svojou matkou. Ranilo ho do nohy, pochopí, že umiera. Svoje dobré čižmy poručí Műllerovi, ktorý mal nohy samý pľuzgier.

*Katzinsky* - štyridsiatnik v oddiele, kde bolo veľa mladých dobrovoľníkov nepripravených na vojnu. Správal sa k nim kamarátsky, až otcovsky. Je nevzdelaný, ale bystrý, ľstivý, schopný zorientovať sa v každom prostredí. Má šiesty zmysel a cíti nebezpečenstvo. Pre chlapcov sa stal nenahraditeľným.

*Műller* - všade so sebou vláčil učebnice, túži urobiť si vojnovú maturitu. Čižmy po Kammerichovi dlho neponosil, trafila ho do brucha svetlica. Kamaráti ho stihli pochovať.

*Albert Kropp* - bol z nich najbystrejší a jediný slobodník. Nevie, čo by robil, keby nastal mier – napadne ho len jedno: opiť sa.

*Detering* - sedliak, ktorý sústavne myslí na svoju ženu a hospodárstvo. Nevie pochopiť, čo robí v cudzej zemi, keď na neho doma čaká neobrobená zem. Zúril, keď videl trpieť zvieratá, na utrpenie ľudí si už zvykol – tí však sami mohli za to, čo sa dialo: „Hovorím vám, to je najväčšie svinstvo, že vo vojne sú zvieratá.“

*Himmelstoss, desiatnik* - „Postrach Klosterbergu“ - zberného tábora pre nováčikov. Bol malej postavy a o čo bol nižší než chlapi, o to bol dôležitejší a kategorickejší. V civile bol poštár, nenápadný človek, ktorého príležitosť zmenila na tyrana.

*Kantorek* - triedny učiteľ, na hodinách telocviku toľko plamenne rečnil o vlastenectve a povinnosti voči drahej vlasti, že celá trieda pod jeho vedením sa vybrala na okresné vojenské veliteľstvo a prihlásila sa dobrovoľne na front. Chlapci sa hanbili pred triednym učiteľom i pred kamarátmi priznať, že majú z toho strach.

**Forma**

Román má rozprávača v 1. os. sig. (ich–forma, z nem. ich = ja) - **priamy rozprávač**, v posledných siedmich riadkoch je rozprávač v 3. os. sg. (er – forma, z nem. er = on).

O vojnových hrôzach (bombardovanie, plynové útoky, zúfalo zbytočné umieranie) rozprávač hovorí niekedy až **dokumentárnym, reportážnym spôsobom**, čo posilňuje surové a kruté vyznenie vojnových obrazov.

Na zachytenie zážitkov autor väčšinou využil **chronologický kompozičný postup** (pomocou **retrospektívy** sa však dostávame aj do obdobia pred príchodom hlavnej postavy na front).