 na Slovensku sa nachádza geografický stred Európy? A viete, že vynálezca padáka pochádza zo Slovenska? Ak nie, tak rýchlo čítajte ďalej a dozviete sa i ďalšie perličky o krajine medzi Dunajom a Tatrami…

… Slovensko je po Rakúsku **druhou najlesnatejšou krajinou v strednej Európe**? Lesy zaberajú takmer 40 % územia Slovenska, zatiaľ čo v Rakúsku je to o 6 % viac.

… Bratislava a Viedeň sú **dve najbližšie ležiace hlavné mestá v Európe**? Oddeľuje ich len necelých 60 km.

… podľa niektorých výpočtov sa za geografický **stred Európy** považuje bod pri rímskokatolíckom Kostole sv. Jána Krstiteľa, ktorý leží nad obcou Kremnické Bane? Prečítať si to možno aj na informačnej tabuli umiestnenej na balvane pri kostole.

… tradičnáslovenská špecialita z ovčieho syra sa v rámci Európskej únie môže produkovať už iba na Slovensku a to pod názvom **Slovenská bryndza**?Vyrába sa z nepasterizovaného ovčieho mlieka od oviec chovaných na strednom, severnom a východnom Slovensku.

… jedným z najpopulárnejších športov na Slovensku je **ľadový hokej**? To, že Slováci ho vedia aj hrať, dokazuje zlatá medaila z MS 2002 vo švédskom meste Göteborg a veľký počet kvalitných hráčov v najlepších zahraničných ligách. Viac o histórii a súčasnosti tohto športu na Slovensku sa dá dozvedieť v Sieni slávy slovenského hokeja na Bratislavskom hrade.

… **vynálezcom padáka** je Slovák Štefan Banič? Žil v rokoch 1870 – 1941 a pracoval aj v USA. Práve tu v r. 1914 svoj vynález otestoval pred patentovou komisiou skokom z vysokej budovy. Padák potom patril k štandardnému vybaveniu americkej armády počas prvej svetovej vojny.

**Slovenský kras** je najrozsiahlejšie krasové územie v strednej Európe (440 km²). Nachádza sa tu 1110 jaskýň a priepastí a ďalšie krasové výtvory. Prístupné jaskyne sú Domica, Jasovská, Gombasecká a Krásnohorská. Raritou je Silická ľadnica s 12 m vysokým ľadopádom.

Odviezť sa **historickým vlakom** po úvraťovej úzkokoľajnej lesnej železnici je možné jedine v **Múzeu kysuckej dediny vo Vychylovke**. Je totiž jedinou zachovanou a dodnes funkčnou železnicou tohto druhu v Európe.

Najrozsiahlejším stredovekým hradným komplexom v strednej Európe je **Spišský hrad** – jeho rozloha presahuje 40 000 m2. Hrad je spolu s pamiatkami v jeho okolí súčasťou Zoznamu svetového dedičstva UNESCO.

**Pivnice pod hradom** **Červený Kameň** sú najrozsiahlejšími podzemnými priestormi v strednej Európe a sú vyvrcholením atraktívnej prehliadky hradu. Pôvodne slúžili ako sklad, dnes sú netradičným priestorom na organizovanie spoločenských podujatí a tiež na nakrúcanie filmov.

**Ochtinská aragonitová jaskyňa** je jedinou jaskyňou svojho druhu v Európe. Spolu s ďalšími jaskyňami Slovenského krasu bola zapísaná do Zoznamu svetového dedičstva UNESCO.

**Gotický Dóm sv. Alžbety v Košiciach** je najvýchodnejšie ležiacou katedrálou západného typu v Európe a zároveň najväčším kostolom na Slovensku.

**Múzeum moderného umenia Andy Warhola** v Medzilaborciach je dnes jediné svojho druhu v Európe. Vzniklo v roku 1991 ako prvé na svete. Je umiestnené neďaleko dediny Miková, odkiaľ pochádzali Warholovi rodičia.

**Bratislavský Most SNP** ponad rieku Dunaj je európskym unikátom. Oceľová konštrukcia je zavesená na jednom pylóne a váži viac ako 7000 ton. V pylóne je vo výške 80 m umiestnená reštaurácia. Most je v prevádzke od roku 1972 a získal ocenenie Stavba 20. storočia. Tejto stavbe však padla za obeť veľká časť bratislavského historického podhradia.

**Sad Janka Kráľa** na pravom brehu Dunaja v bratislavskej Petržalke je **najstarším verejným parkom v Európe**. Bol založený v roku 1776 a aj dnes je obľúbeným miestom oddychu.

Najsevernejším miestom v strednej Európe, kam sa dostali rímske légie, bolo mesto Laugaricio – dnešný **Trenčín**. O ich pobyte svedčí **rímsky nápis na trenčianskej hradnej skale**, ktorý pochádza z roku 179.

**Prvou univerzitou v Uhorsku** bola **Academia Istropolitana** založená v roku 1465 kráľom Matejom Korvínom v Bratislave. Jej budova, vyhlásená za národnú kultúrnu pamiatku, je sídlom vysokej školy aj dnes – nachádza sa tu Vysoká škola múzických umení.

**Najväčšie keltské oppidum** v strednej Európe sa rozprestieralo na **bratislavskom hradnom vrchu** a zasahovalo na územie dnešného Starého Mesta až po Námestie slobody. Stredoveká Bratislava by sa na jeho plochu zmestila trikrát.