**PRÍPRAVA NA VYUČOVACIU HODINU Z BIOLÓGIE**

**Vyučujúci:** Bc. Vladimír Plachetka

Cvičný učiteľ (na praxi): Ing. Bronislava Ďurdíková .............................................  
**Dátum:** 29.04.2021 **Podpis cvičného učiteľa**

**Škola:** ZŠ Mníšek nad Hnilcom   
**Trieda:** 5.A  
**Predmet:** biológia

**Tematický celok:** Život vo vode a na brehu **Téma:** Hmyz žijúci vo vode a v jej okolí

**Typ vyučovacej hodiny:** kombinovaná, trvanie 45 minút

**Organizačná forma:** vyučovacia hodina osvojovania učiva, skupinová sociálna forma činností **Vyučovacie metódy:** motivačné čítanie, motivačné riešenie úloh, skupinová činnosť, práca s učebným textom, pojmová mapa

**Učebné pomôcky:** učebnica, preparáty vodného hmyzu, obrázky

**Ciele vyučovacej hodiny  
kognitívny:**

1. Žiak dokáže rozlíšiť zástupcov hmyzu vo vode a na brehu podľa vonkajších znakov potravy a životných prejavov

2. Žiak dokáže zdôvodniť význam kyslíka pre dýchanie vodného hmyzu

3. Žiak dokáže zhodnotiť význam lariev a dospelých jedincov hmyzu pre ostatné vodné živočíchy

**afektívny:**

1. Žiak dokáže adekvátne odpovedať na otázky učiteľa
2. Žiak dokáže spolupracovať v skupinách, dokážu pracovať bez toho aby rušili ostatných spolužiakov, rešpektovať sa navzájom, rešpektovať pokyny učiteľa

**psychomotoricky:**

1. Žiak dokáže zostaviť a napísať podstatné informácie zistené z textu
2. Žiak dokáže bezchybne a plynulo spracovať poznámky do zošita

**Kľúčové kompetencie:**

**Komunikácia v materinskom jazyku:** budem u žiaka rozvíjať pri diskusii o hmyze žijúcich vo vode a v jej okolí.

**Komunikácia v cudzích jazykoch:** budem u žiaka rozvíjať pomocou latinského názvu pre hmyz – insecta.

**Digitálna kompetencia:** budem u žiaka rozvíjať pomocou interaktívnej tabule, na ktorej bude vysvietený pracovný list.

**Kompetencia naučiť sa učiť sa:** budem u žiaka rozvíjať tým, že vypracuje pracovný list na tému hmyz žijúcich vo vode a v jej okolí.

**Didaktické zásady vo vyučovaní biológie**

1. **Zásada vytvorenia optimálnych podmienok pri vyučovacom procese:** príjemné prostredie a navodenie priateľskej atmosféry na hodine biológie.

2. **Zásada primeranosti a individuálneho prístupu:** pri vysvetľovaní učiva zvolím úroveň, ktorá bude vhodná pre študentov 5. ročníka základných škôl.

3. **Zásada vedeckosti:** využívanie faktov a definícií s použitím aktuálnych učebníc.

4. **Zásada názornosti:** pri vyučovaní poznatkov o hmyze žijúcom vo vode a v jej okolí využijem čo najviac obrazových materiálov.

5. **Zásada motivácie a uvedomelosti aktivity:** vzbudenie záujmu o učivo počas motivačnej časti hodiny (motivačným čítaním).

6. **Zásada sústavnosti a primeranosti:** logický postup preberania učiva, nadväznosť na predošlé učivo.  
7. **Zásada trvácnosti a operatívnosti:** pomocou cvičení a otázok vo fixačnej fáze hodiny si žiaci hlbšie precvičia nadobudnuté vedomosti.

8. **Zásada spojenia školy so životom, prepojenia teórie a praxe:** dôležitosť procesu hmyzu pre našu existenciu.

**Priebeh hodiny:**

**1. organizačná fáza** (2 minúty)

Príchod do triedy. Pozdravenie žiakov. Zápis vyučovacej hodiny do triednej knihy. Kontrola prítomnosti.

**2.** **motivačná fáza** (5 minút)

Učiteľ alebo žiak prečíta motivačný text.

Robot, ktorý dokáže chodiť a skákať po vode

*„Juhokórejskí vedci vyrobili malého robota –chrobáka-, ktorý napodobňuje vodný hmyz a dokáže chodiť a skákať po vodnej hladine. Majú veľmi nízku hmotnosť a vodu odpudzujú chĺpky na nohách. Umožňujú im behať aj skákať na vode a ujsť pred živočíchmi, ktoré ich lovia. Dokážu z hladiny vody vysoko vyskočiť.“*

Týmto textom nabudím u žiakov záujem o tému. Opýtam sa otázky: *„Videl už niekto z vás chrobáka, ktorý behá po vode? Vedel by mi niekto povedať ako sa taký hmyz volá?*

**3. expozičná fáza** (Kooperatívne učenie sa metódou skladania – 17 minút)

1. Rozdelím učebný text na strane 65 a 66 na štyri časti a predelím ich štyrom skupinkám žiakov. (Príloha 1)

2. Po prečítaní textu sa vytvoria štyri nové skupinky, ktorých členovia sú experti predchádzajúcich skupín, tak aby v každej skupine bol expert na časť textu. Každý expert oboznámi členov skupiny s obsahom svojej časti textu, zdôrazní dôležité časti textu a odpovedá na ich otázky.

3. Po aktivite žiaci vytvoria pojmovú mapu.

**4. fixačná fáza** (18 minút)

1. Žiaci v skupinách z expozičnej časti riešia úlohy, vzájomne ich prediskutujú, na vyzvanie učiteľa prezentujú ich riešenie. (Príloha 2)

2. Rozdám žiakom krátky pracovný list, pri ktorom budú žiaci pracovať samostatne(Príloha 3)

3. Zopakovanie učiva formou otázok a odpovedí (Príloha 4)

**5. diagnostická fáza** (3 minúty)

V závere vyučovacej hodiny pochválim najviac aktívnych žiakov. Poďakujem celej triede za spoluprácu a za pozornosť na hodine. Nasleduje pozdrav a odchod z triedy.

Príloha 1 – učebný text rozdelený na štyri časti pre štyri skupiny

**1. skupina:**

Väčšina vodného hmyzu a larvy hmyzu dýchajú kyslík rozpustený vo vode. Je veľa rôznych druhov vodného hmyzu. Niektoré druhy žijú vo vode celý život, iné len počas vývinu (larvy). Na život vo vode sú prispôsobené špeciálnymi orgánmi na pohyb a dýchanie. Vodný hmyz a jeho larvy dýchajú kyslík rozpustený vo vode alebo kyslík zo vzduchu.

**2. skupina:**

Potápnik je vodný chrobák. Žije v stojatých vodách. Tretí pár nôh má prispôsobený na veslovanie. Dýcha kyslík zo vzduchu, ktorý sa mu udržiava pod tvrdými vrchnými krídlami (krovkami)

Dospelý komár žije v okolí vôd, larvy a kukly sa vyvíjajú vo vode (sú potravou rýb).Samček sa živí rastlinnými šťavami, samička krvou cicavcov (aj človeka).Komár má bodavý a zároveň cicavý ústny orgán, ním pichne do kože a krvnej cievy, z ktorej cicia krv. Po nacicaní sa bruško viditeľne zväčší.

**3. skupina:**

Vážky a šidlá si preletmi nad vodnou hladinou hľadajú potravu. Lietajú rýchlo, ale dokážu takmer nehybne stáť vo vzduchu. Vážka sa živí hmyzom. Vážky striehnu na korisť na rastlinách a rýchlo za ňou vyrazia. Larvy žijú vo vode, sú dravé (ulovia aj žubrienku).Šidlo veľmi dobre lieta, loví korisť aj vo vzduchu pomocou prvých dvoch párov nôh. Krídla má počas letu vodorovne rozprestreté.

**4. skupina:**

Vodomerka sa pohybuje pomaly, ale prerušovane po hladine stojatej vody. Umožňujú to drobné chĺpky na končatinách, medzi ktorými je zadržaný vzduch. Živí sa hmyzom. Ovad žije v okolí vodných plôch. Samičky sa živia krvou, podobne ako komár. Larvy žijú dravým spôsobom v bahne.

Príloha 2 – otázky

1. Ktoré druhy hmyzu alebo ich vývinové štádiá sú potravou iných vodných živočíchov?

2. Ktorý druh hmyzu sa často premnožuje pri povodniach?

3. Je potápnik vo vodných potravových vzťahoch lovec alebo korisť?

4. Aký význam má vodný hmyz pre život vo vode? Uveď príklad.

5. Zostav potravový reťazec, na ktorého konci bude larva alebo dospelý jedinec hmyzu s dravým spôsobom života (napr. potápnik, vážka, šidlo).

Príloha 3 – Pracovný list na interaktívnej tabuli

1. Podčiarkni hmyz, ktorý žije vo vode a v jej okolí

nezmar rak vážka dafnia potápnik

korčuliarka cyklop kotúľka komár vodniak

bahenník pijavica šidlo vodomerka ovad

škľabka močiarka

2. Zakrúžkuj písmeno so správnou odpoveďou. Aký význam majú larvy vodného hmyzu pre iné živočíchy?

a) sú ich potravou c) žiadny

b) dýchajú kyslík rozpustený vo vode d) sú dravé

Príloha 4 - Zopakovanie učiva formou otázok a odpovedí

1. Ktoré druhy hmyzu sú potravou iných vodných živočíchov?

2. Aký význam má vodný hmyz pre život vo vode?

3. Zostav potravový reťazec z druhov hmyzu, o ktorom sme sa dnes učili