**Ivan Bukovčan: Kým kohút nezaspieva**

**I. Bukovčan**

- rodák z Banskej Bystrice

- vyštudoval právo na Právnickej fakulte v Bratislave

- pracoval ako publicista, scenárista a dramaturg pre Slovenský film v Bratislave

**Z tvorby:** dráma *Pštrosí večierok, Zažeň vlka!*; scenáre k filmom *Statočný zlodej, Šťastie príde v nedeľu, Tango pre medveďa, Medená veža*

**Kým kohút nezaspieva**

**Téma**

Protivojnová psychologická dráma, ktorá rieši morálne otázky zodpovednosti jednotlivca za svoje činy.

**Útvar:** dvojdejstvová dráma

**Postavy**

Rukojemníci nemeckého dôstojníka:

- gymnazistka **Fanka** a študent **Ondrej**, zaľúbená dvojica (nestihli sa vrátiť z rande)

- zverolekár **Dr. Šustek** (po návšteve švagra zmeškal vlak)

- pôrodná asistentka **Babjaková** (tvrdí, že bola pri pôde, ale vykonala interupciu)

- učiteľ **Tomko** (všetkých učil, láskavý človek, tuší, že im hrozí smrť, ale chce, aby sa správali dôstojne, ako sa na ľudí patrí)

- prostitútka **Marika** (má dobré srdce, pani lekárniková nad ňou ohŕňa nos, hoci jej manžel bol jej zákazníkom)

- holič **Uhrík** (každého pozná, jeho pozná každý v meste, je schopný zachrániť si život aj za cenu, že ohrozí život iného)

- starec **Terezčák** (svoj život si už odžil, je šťastný, že sa od Nemcov dozvedel, že jeho syn nespolupracoval s fašistami)

**- cudzí** mladík, **tulák** (vie, čo ich čaká, má skúsenosti s prenasledovaním a väzením)

- **pani lekárniková** (pyšná malomeštiacka panička, postava do počtu)

veliteľ mesta, nemecký major **von Lucas**

obchodník s drevom, slovenský občan nemeckého pôvodu **Fischl**

**Dej**

Do pivnice domu deportovanej židovskej rodiny večer postupne nemecká stráž privádza jednotlivé postavy – je ich desať.

Všetci majú niečo spoločné – nedodržali hodinu stanného práva, po ktorej sa nesmeli zdržiavať vonku.

Dozvedia sa, že sú rukojemníkmi. Zomrú, ak sa do rána *(...kým kohút nezaspieva...)* nenájde vrah zabitého nemeckého vojaka na stráži. Major von Lucas bude k nim veľkorysý. Nezomrú všetci, ak spomedzi seba vyberú toho jedného, pretože ani mŕtvy nemecký vojak nebol bez chyby. Správy im prináša Fisch.

Nastane hraničná situácia, keď blízkosť smrti strháva masky z tvárí. Návrhov je niekoľko:

- nech umrie prostitútka, nežije počestným životom – musí niektorým pripomenúť, že ani oni, ak ju dôverne poznajú, nie sú bez viny,

- nech umrie starý muž, veď žil dosť – ale on chce očistiť pošpinené synovo meno, ktorého pokladajú za zradcu,

- nech umrie mladý cudzí chlapec, veď ho tu nepoznajú – nakoniec sa ukáže, že utiekol z transportu do koncentračného tábora.

Nepomohlo to – chlapca zabije ten, ktorý stihne niekoľkokrát zradiť – holič Uhrík. Práve ten zo strachu pred smrťou klesne až na dno, stane sa hyenou a nie človekom, až si to nakoniec uvedomí a vyjde schodmi k východu dobrovoľne. Učiteľ zabráni Terezčákovi, aby mu podal kľúč od dverí. Holič sa musel rozhodnúť sám. Ostatní začuli len dávku zo samopalu.

**Forma**

Postavy – stali sa rukojemníkmi po zabití nemeckého vojaka (v duchu zásady: za jedného desiati). Okolnosť, že medzi rukojemníkmi sú ľudia rozličného pohlavia, veku a pôvodu, umožňuje autorovi **individualizovať charaktery**. Situácia v druhom dejstve jasne postavy polarizuje (delí na charakterné a bezcharakterné) a odhaľuje, kto je kto.

Hra je **podobenstvom** o ľudskej veľkosti a zrade. Pod hrozbou smrti pud sebazáchovy núti rukojemníkov konať inštinktívne, zhodiť masku pretvárky. Zoči-voči smrti každý odkrýva svoj skutočný charakter.

Názov je **parafrázou** na slová Ježiša Krista o Petrovej zrade. V diele zradia hrdinovia niekoľkokrát jeden druhého, ale hlavne sami seba, svoju ľudskosť a dôstojnosť.