**Veľká epická próza – druhy románu**

**Jozef Cíger Hronský: Jozef Mak**

**J.C.Hronský:**

- nebol len spisovateľom, ale aj maliarom, publicistom a kultúrnym pracovníkom,

- vyštudoval v učiteľskom ústave v Leviciach a spočiatku pôsobil ako mladý učiteľ,

- v roku 1933 stal tajomníkom Matice slovenskej a v roku 1940 jej správcom,

- v roku 1945 emigroval do Talianska a v roku 1948 do Argentíny,

- predstaviteľ slovenskej medzivojnovej prózy, písal prózu pre deti a dospelých.

**Jozef Mak**

**Útvar:** sociálno-psychologický román

sociálny (spoločenský) – autor zobrazuje myslenie a konanie postáv tak, že zdôrazňuje ich závislosť od sociálnych skupín, do ktorých patria; spoločenské udalosti vplývajú na myslenie a konanie postáv.

psychologický – autor sa zameriava na vykreslenie duševného života postáv na zobrazenie vnútorných reakcií postáv.

**Téma:** sociálne problémy dediny, dôraz sa kladie na jej „intímny život“. Príbeh sa odohráva v ťažkej dobe, na prelome 19. a 20. storočia, v čase maďarizácie, emigrácie do Ameriky a vojny.

Boj človeka, človeka – milióna, ktorý prežije všetko navzdory osudu.

**Idea:**

*Trp, Jozef Mak.*

*Človek-milión si, nuž vydržíš všetko, keďže nie je pravda, že najtvrdší je kameň, najmocnejšia je oceľ, ale pravda je, že najviac vydrží na svete obyčajný Jozef Mak.*

**Kompozícia:** Skladá sa zo 75 kratších kapitol označených číslom.

**Dej**

Jozef Mak sa narodil ako nemanželské dieťa Eve Makovej v chalupe jej zosnulého muža s osudom vopred predurčeným: bude to chlapec, ktorý nemôže byť ani Jánom, ani Makom. Keď sa narodí, navštívi ho Ježiš Kristus a daruje mu ukrižované ruky, ale nedá mu ústa: *- Tu si, Jozef Mak? Tu. Neskoro som sa dostal k tebe na návštevu. Nemám už nič. Od včera chodím medzi tichými ľuďmi a všade niečo prosili odo mňa, do svitania neostalo mi nič. Všetko som rozdal, čo som mal. Ale, Jozef Mak, narodil si sa, a nik ťa nečakal okrem materinho strachu, nik ťa nevítal, neobdarúval, nuž dám ti aspoň to, čo ešte mám. Dávam ti ukrižované ruky, tie mi ostali z tejto noci. Vezmi si ich a nehľadaj k nim ústa ani potom, keď budeš ľuďom rozumieť a keď ťa budú chcieť nahovoriť, aby si si ústa od niekoho požadoval.“*

Jozef Mak je teda predurčený ticho a pokorne trpieť a znášať svoje príkoria

(**fatalita = osudovosť** v Hronského próze). Od začiatku odsúdený na ťažký život a utrpenie tam, kde je život aj tak ťažký.

V útlom detstve sa o Jozefa Maka staral starší brat Jano, ktorého sa Jozef aj bál, aj ho mal rád. Brat ho síce často bil, ale často mu rozprával pekné príbehy. Keď Jano ako dospelý mladý muž pracoval v hore a Jozef bol ešte mládenec, prichádzal Jano na nedeľu [domov](http://www.inclick.sk/returns/redirect.php?goto=76&pr=0.11&wid=474&tstamp=1271336451&pid=746&cd=36b1aaf913c551366a3172af2bb530c7), opil sa a vykrikoval bratovi, že je darmožráč, že dom nie je jeho a to sa opakovalo každý týždeň. Matka, aby zabránila sporom, poslala Jozefa do služby ako pastiera. Jozef sa v horách cítil slobodne a šťastne.

Dedinu postihol požiar, pri ktorom zhorel aj dom Makovcov. Jano nový dom stavať nechcel, a tak matku a syna prichýlila krstná mama Meľošová. Jozef sa zaľúbil do jej dcéry Maruše a tá jeho cit opätovala. Potom začal [pracovať](http://www.inclick.sk/returns/redirect.php?goto=219&pr=0.1&wid=363&tstamp=1271336451&pid=746&cd=7c89d5569bd2c2f15003c3917fefe178) u drevorubačov, pretože Marušin otec ho v dome nechcel a keď si vypil, bol agresívny. Keď zomrela krstná mama Meľošová, rozhodol sa Jozef, že postaví vlastný dom. Dom s veľkou námahou postavil, ale urobil chybu, pretože ho postavil na mieste, kde stál pôvodný makovský dom. Jozefa povolali do armády a dom si ani neužil, návrat z vojny mu trval dlhšie, pretože cestou domov si privyrábal a obchodoval s tabakom.

Po návrate zistil, že Marušu si zobral jeho brat, ktorý sa nasťahoval do domu, ktorý Jozef postavil. Maruša po chorobe oškaredela, kvôli zlému manželstvu začala [piť](http://www.inclick.sk/returns/redirect.php?goto=83&pr=0.1&wid=2085&tstamp=1271336451&pid=746&cd=7357c0a856154a31ea3b19844ddaa576) a ľudsky upadla. Jozef si zobral pokornú pracovitú Julu, ktorú nemal rád. Jožo s Julou bývali u Jana a Jožov vzťah s Marušou pokračoval. Jula všetky príkoria znášala. Jano zmizol z dediny, Maruša odišla k svojmu otcovi a Jozef ukončil z pocitu viny voči [žene](http://www.inclick.sk/returns/redirect.php?goto=222&pr=0.1&wid=687&tstamp=1271336451&pid=746&cd=ef4e8ba77ecc3816b4c176df7f34cfae) vzťah s Marušou. Opitá Maruša sa utopila v kotle na pranie...

Jozef vstúpil do služby, aby vykúpil bratovu polovicu domu. Po návrate zistil, že sa mu narodil druhý syn Jozef. Dlhoročné strádanie Julu poznačilo, ochorela a Jozef si uvedomil, že miluje svoju ženu až keď zomierala. Jej srdce nevydržalo a opustila tento svet.

Román sa končí pohľadom na Jozefa Maka sediaceho v kúte, ktorý musí pokračovať ďalej aj napriek tomu, že stratil už skoro všetko aj z toho mála, čo kedy mal. Život nie je román, a preto Jozef Mak musí v druhej tridsiatke žať, čo v prvej tridsiatke sial. Musí ďalej žiť lebo je to Človek-milión.

Jozef prežil prvých tridsať rokov, čaká ho ďalších tridsať rokov vo svete, kde mu *všade niečo vezmú a niečo pridajú*. Ale obyčajný Jozef Mak vydrží všetko.

**Postavy**

Jozef Mak – jeho meno symbolizuje to, čo autor vyjadrí pomenovaním

**človek-milión** (mak)**;** v jeho mene je drobnosť, početnosť, mnohosť, teda nie výnimočnosť; činorodý, usilovný človek, ktorý prijíma svoj osud, koná v súlade so svojou povahou a s ohľadom na okolnosti znesie všetky životné útrapy.

Jula Petrisková - Jula-tieň, ktorú si Jozef Mak zobral, bola nepeknej tváre, mala vyschnutú ruku a bola stvorená strážiť nad biedou iných. Podobne ako Jozef Mak mala osud predurčený: *„...Doma všetky tri vydaté sestry držali ju len tak na milosti, keďže mala ľavú ruku suchú od pleca až po lakeť, a ešte bola malá, keď vyriekali nad ňou súd, že sa vydávať nikdy nebude...“*. Obaja trpeli ticho a pokorne, znášali svoj osud taký, aký bol: *„...Jula, ktorá nikdy neplače na dúšok, lebo narieka po kúsku, ustavične...“* Jozef Mak mal Julu rád, no bola pokorná a takú ju nenávidel. Aj Jula, podobne ako Maruša, sa počas príbehu mení, no naopak, z nepeknej na krásnu: *„...iba tak cítil, že táto jasnota pochodí od troch vecí: od materstva, od únavy a od radosti. Hej, nepekná Jula bola takáto zázračne krásna. A umná, dobrotivá...“*. Rozumeli si, aj keď toho veľa nenarozprávali, niekedy neboli potrebné slová na to, aby obaja vedeli, čo si ten druhý myslí. Ku koncu príbehu si Jula uvedomuje, že Jozef Mak vypĺňa medzeru, čo jej do počtu ľudstva chýba: *„...Nemám ja nikoho na svete okrem teba, Jožko, nemám ja ani seba...“*.

Maruša Meľošová - láska Jozefa Maka, bola krásna a pracovitá: *„...slabá a dobrá Maruša, čo má niekde telo také ako mach, ako zelený mach, čo sa dá prihladiť dlaňou...“*. Jozef a Maruša sa mali radi, spolu si vytvárali „vlastný svet“, ktorý nikomu nechceli ukázať: „*...A Maruša túlila sa k milému. Okrásneli zas, zasa tak, ako ľudské oko nevidí, lebo sa takto nikomu neukážu, veď sa ani sami nevidia. Radi sa mali...“*. Postupne sa ich vzťah a aj samotná Maruša mení. Keď sa Jozef Mak vrátil z vojny, Maruša bola iná, z krásnej sa zmenila na nepeknú a chorú: *„...Videl Marušu suchú, bledú, zohavenú na tvári do nepoznania. Videl ju tupú. Bezcitnú, polomŕtvu, hluchú ako drevo...“*, no napriek tomu ju ďalej miloval, ale postupne sa mu začínala „hnusiť“, až nakoniec považoval za dobré, že zomrela.

**Forma:**

kompozícia – kapitoly na začiatku často s **lyrizáciou v opise prírodnej scenérie**,

autor veľmi účinne využíva **kontrast:**

1. **postáv:** Jozef – Jano, pekná Maruša – nevýrazná Jula, premena Maruše a July
2. **citov a činov:** Jozefova láska k matke, ale aj zahanbenie, že je nemanželský,

láska k Maruši – nečakané sklamanie, úžasná pracovná aktivita a zvesť, že nie je ani len majiteľom domu, v ktorom býva a ktorý sám postavil.

Kontrast často prechádza do **paradoxu** – autor komponuje postavu Jozefa ako jedného z milióna podobných najobyčajnejších, ale prihovára sa mu ako *majestátu,* rozprávač ho oslovuje celým menom, dáva čitateľovi pociťovať, že to nie je len človek z mäsa a krvi, ale aj **symbol** – jednoduchého slovenského človeka, vďaka ktorému národ prežil.

**Jazyk** – kultivovaný ľudový jazyk, veľmi expresívny, výrazne zachytí nežnosť, ale aj akciu a zlosť a opitosť.

Reč postáv je plná **zámlk** a nedopovedaných viet, čo súvisí s neschopnosťou postáv navzájom komunikovať. Postavy v deji mlčia, ale ozýva sa **vnútorná reč alebo rozprávač.**