RNDr. Lenka Škarbeková

Stredoškolská učiteľka BIO-CHE-ENV, Gymnázium Gelnica

Roky štúdia: 2012 – 2017 ENV, ukončenie štúdia učiteľstvo BIO-CHE r. 2018

Každý z nás sníva svoj celoživotný sen. Sny sú na to, aby sa plnili. Môj sen o tom, ako sa stať dobrou učiteľkou sa splnil a stále sa plní. Čo je podstatné, na tejto ceste mal zásadnú úlohu výber vysokej školy. V mojom prípade to bola Prírodovedecká fakulta Univerzity P. J. Šafárika v Košiciach. Vyštudovala som dva magisterské denné programy – **učiteľstvo biológie a chémie** a **environmentálnu ekológiu**. Dodnes nedám na roky strávené na absolvovanej VŠ dopustiť, s radosťou sa na pôdu mojej alma mater aj vraciam. Každý kontakt či návrat do lavíc posluchární vo mne evokuje krásne, stále živé spomienky na študentské časy.

Školu školou v pravom slova zmysle vytvárajú žiaci – študenti a učitelia. Na tejto škole ma učili pedagógovia, ktorým patrí veľká vďaka, pretože každý z nich mal a má na konečnom výsledku svoj podiel. Za všetkých by som rada spomenula tých, ktorí sa na mojom formovaní podieľali v najvýznamnejšej miere. Boli to prof. RNDr. Martin Bačkor, DrSc., doc. RNDr. Mária Ganajová, CSc. a doc. RNDr. Katarína Kimáková, CSc., ktorú ako vzor nielen úžasného PEDAGÓGA, ale hlavne ČLOVEKA s veľkým srdcom, mám v očiach a mysli pri svojej učiteľskej práci každý deň. Nezabudnuteľná je jej podpora, motivácia, usmerňovanie, to, ako v študentov verila a prebudila všetky schopnosti, zručnosti a potenciál, ktoré sme takto mohli ďalej rozvíjať. Prostredníctvom aktivít a zážitkovej výučby didaktiky biológie sme ako budúci učitelia na vlastnej koži zažívali výučbu tak, ako ju zažívajú žiaci. Hodnotnejšie než učebnicové poznatky bolo naučiť nás rôzne spôsoby ako obsah učiva využiť ako prostriedok, nie cieľ výučby, teda ako ho ,,predať“, a hlavne s pridanou hodnotou, so vzbudením zvedavosti, formovaním hodnotového systému, či ako v ich individualite rozvíjať kritické myslenie. Jednoducho a v krátkosti – v rámci prípravy sme nadobudli zručnosti, ktorými má dobrý moderný učiteľ 21. storočia disponovať.

Ani tá najlepšia učebnica nemôže dať toľko, koľko dobrí učitelia. Preto tak, ako som v rámci štúdia autenticky získala vzor ako žiakov pochopiť, naučiť a ako im pomôcť, môžem toto posolstvo ďalej odovzdávať a posúvať svojim žiakom.

Veľmi si vážim aj to, že ukončením štúdia kontakt s vysokou školou neskončil. Dôkazom je implementácia inovatívnych bádateľských metód do vyučovania biológie aj chémie na súčasnom pôsobisku. Príkladnou je aj spolupráca a pomoc ochotných pedagógov, napríklad doc. RNDr. Petra Pristaša, CSc., našim stredoškolským študentom pri vypracovaní projektových prác.

O tom, že sa učiteľom PF UPJŠ z mojej maličkosti podarilo vyformovať a pripraviť kvalitného pedagóga do praxe svedčia v prvom rade pozitívne spätné väzby mojich spokojných a úspešných žiakov s účasťou na celoslovenských a medzinárodných súťažiach, ocenenia za prínos inovatív vo výučbe prírodovedných predmetov či ohodnotenie kvalít a výsledkov 8-ročnej práce so žiakmi odbornou porotou s umiestnením v TOP 10 naj učiteľov na národnej úrovni v ocenení Učiteľ Slovenska celosvetového formátu Global Teacher Prize.

Som hrdá a veľmi rada sa pochválim, že som absolventkou uznávanej vysokej školy, za ktorú hovorí kvalita poskytovaného vzdelania v podobe pre potreby spoločnosti a modernej doby špičkovo pripravených študentov žiadaných a uplatniteľných v praxi.