Predmet **OZD** – III. K: Prosím o doplnenie témy do zošita OZD **PREPRAVNÉ PREKÁŽKY**  a PREKÁŽKY PRI DODANÍ **,** resp. vytlačiť učivo, prečítať, naučiť sa!

Zajtra **15.02.2021 online výuka o 9,35 hod**. účasť žiakov je povinná. Ďakujem

**PREPRAVNÉ PREKÁŽKY**

**Prepravná prekážka nastáva, ak po uzatvorení prepravnej zmluvy nemožno s prepravou zásielky začať, alebo v nej pokračovať**.

Prepravné prekážky spôsobujú:

a) prírodné udalosti,

b) poruchy v prevádzke infraštruktúry

c) opatrenia orgánov štátnej správy a orgánov činných v trestnom konaní,

d) príčiny na strane prepravcu,

e) nedodržanie Nakladacích predpisov,

f) poruchy zapríčinené dopravcom,

g) štrajk.

Pri prepravnej prekážke podľa bodu a), b), c), f) dopravca účtuje dovozné po pôvodnej prepravnej ceste.

Pri prepravnej prekážke podľa bodu d), e), g) dopravca účtuje dovozné po skutočne prejdenej prepravnej ceste.

Dopravca v stanici, v ktorej bola zásielka zadržaná, ihneď podá oprávnenému s dispozičným právom správu o prepravnej prekážke vo vhodnej písomnej forme. Na tento účel môže použiť formulár **Prepravná prekážka** podľa Prílohy 2 Ž PP/N. Dopravca v správe vyzve oprávneného s dispozičným právom, aby doručil návrh ako zaobchádzať so zásielkou.

Pri prepravnej prekážke podľa bodu e) sa bez ohľadu na zápis v nákladnom liste za oprávneného s dispozičným právom považuje vždy odosielateľ. Dopravca zároveň oprávneného s dispozičným právom upozorní, že *zásielku môže zlikvidovať, ak návrh nedoručí do 48 hodín.* Táto lehota začína plynúť nultou hodinou dňa nasledujúceho po dni, keď dopravca odoslal správu oprávnenému s dispozičným právom.

Návrh ako zaobchádzať so zásielkou podá oprávnený s dispozičným právom dopravcovi vo vhodnej písomnej forme. Na tento účel môže použiť formulár Prepravná prekážka podľa Prílohy 2 Ž PP/N, ktorý mu doručil dopravca.

**Správu o prepravnej prekážke dopravca** doručí oprávnenému s dispozičným právom **osobne, poštou, elektronickou poštou, kuriérskou službou alebo faxom**. Správa podaná osobne, poštou alebo kuriérskou službou sa považuje za doručenú oprávnenému s dispozičným právom dňom jej doručenia, správa podaná elektronickou poštou alebo faxom sa považuje za doručenú oprávnenému s dispozičným právom dňom jej odoslania dopravcom.

Oprávnený s dispozičným právom doručí dopravcovi návrh ako zaobchádzať so zásielkou osobne, poštou alebo kuriérskou službou dopravcovi, a to odosielateľ do stanice odchodu a prijímateľ do stanice príchodu alebo priamo do stanice, v ktorej je zásielka zadržaná. Ak oprávnený s dispozičným právom *navrhuje zmeniť stanicu príchodu alebo prijímateľa, odovzdá dopravcovi aj Druhopis*.

Pri prepravných prekážkach vzniknutých počas prepravy nebezpečných tovarov (nebezpečných odpadov) alebo zásielok, ktoré podliehajú podmienkam RID, je dopravca oprávnený prijať okamžité opatrenia na ochranu bezpečnosti železničnej dopravy, ochranu životného prostredia a ochranu zdravia obyvateľstva aj bez vyžiadania návrhu od oprávneného s dispozičným právom. Pri mimoriadnych udalostiach spojených s únikom alebo s hrozbou úniku nebezpečnej látky (nebezpečného odpadu) sa bez ohľadu na zápis v nákladnom liste za oprávneného s dispozičným právom považuje vždy odosielateľ.

Ak je oprávnený s dispozičným právom odosielateľ, môže dať *návrh ako zaobchádzať so zásielkou v prípade vzniku prepravnej prekážky* zápisom do stĺpca 14 „Vyhlásenia odosielateľa" nákladného listu, a to už pri podaní zásielky na prepravu.

Ak prepravná prekážka pominie skôr ako dôjde návrh, dopravca odošle zásielku ďalej do stanice príchodu bez toho, aby vyčkal až návrh dôjde. Oprávneného s dispozičným právom o tom upovedomí.

Ak prepravná prekážka podľa bodu a), b), c), f) a g) trvá dlhší čas, *dopravca určí náhradnú cestu. Pri zásielke prevzatej na prepravu po vyhlásení náhradnej cesty sa dovozné účtuje po tejto ceste. Náhradnú cestu oznámi dopravca v staniciach výveskou*.

**Dopravca účtuje poplatok za zdržanie vozňa podľa tarify**:

- pri prepravnej prekážke podľa bodu a), b), c), a g) po uplynutí lehoty 72 hodín. Táto lehota začína plynúť nultou hodinou dňa nasledujúceho po dni, keď dopravca podal oprávnenému s dispozičným právom správu o prepravnej prekážke. Pri prepravnej prekážke podľa bodu c) tohto článku sa poplatok za zdržanie vozňa účtuje len v prípade, ak sa potvrdí zavinenie zo strany prepravcu.

- pri prepravnej prekážke podľa bodu d) od okamihu podania správy o prepravnej prekážke oprávnenému s dispozičným právom až do jej ukončenia,

- pri prepravnej prekážke podľa bodu e) tohto článku od nultej hodiny dňa nasledujúceho po dni, v ktorom dopravca podal odosielateľovi správu o prepravnej prekážke, až do jej odstránenia.

*Pri prepravnej prekážke podľa bodu f) sa neúčtuje poplatok za zdržanie vozňa*.

Pri prepravnej prekážke podľa bodu d), e) sa okrem *poplatku za zdržanie vozňa* účtujú poplatky podľa tarify a ďalšie náklady, ktoré vznikli dopravcovi v súvislosti s odstraňovaním prepravnej prekážky.

**Pri nedodržaní Nakladacích predpisov dopravca vyhotoví všeobecnú zápisnicu**. Priepis všeobecnej zápisnice pripojí k papierovému nákladnému listu, príp. výtlačku elektronického nákladného listu.

**Ak sa z dôvodu nedodržania Nakladacích predpisov musí zásielka upraviť, preložiť alebo prečerpať, môže dopravca na žiadosť odosielateľa**, ak mu to prevádzkové možnosti dovoľujú a charakter zásielky nevyžaduje pri úprave odbornú znalosť, zabezpečiť odstránenie dôsledkov nedodržania Nakladacích predpisov na náklady odosielateľa.

*Pri odstraňovaní dôsledkov nedodržania Nakladacích predpisov dopravcom, dopravca účtuje poplatok za zdržanie vozňa*. Do doby, za ktorú sa účtuje poplatok za zdržanie vozňa sa zahrnie i čas nevyhnutný na odstránenie dôsledkov nedodržania Nakladacích predpisov, najviac však za 48 hodín, aj keď úprava alebo prekládka dopravcom trvala dlhšie.

**PREKÁŽKY PRI DODANÍ**

Prekážka pri dodaní nastáva, ak dopravca nemôže v stanici príchodu vydať zásielku prijímateľovi, lebo:

a) prijímateľa nie je možné vypátrať alebo prijímateľ odmietne prevziať zásielku,

b) prijímateľ neprevezme zásielku do 7 kalendárnych dní pri obyčajnom tovare a do 2 kalendárnych dní pri ľahko skaziteľnom tovare po podaní správy o pristavení vozňa,

c) z iných dôvodov.

Pri vzniku prekážky pri dodaní podľa bodu 23.1 a) a c) tohto článku *dopravca podá ihneď odosielateľovi správu o prekážke pri dodaní vo vhodnej písomnej forme*. Na tento účel môže použiť *formulár Prekážka pri dodaní* podľa Prílohy 2 Ž PP/N. ***V správe dopravca požiada odosielateľa o doručenie návrhu ako zaobchádzať so zásielkou***. Na podanie návrhu sa poskytuje lehota 24 hodín. Táto lehota začína plynúť nultou hodinou dňa nasledujúceho po dni, v ktorom dopravca zaslal odosielateľovi správu o prekážke pri dodaní. Po uplynutí lehoty 24 hodín dopravca účtuje odosielateľovi poplatok za zdržanie vozňa podľa tarify do času prijatia návrhu. Dopravca zároveň odosielateľa upozorní, že zásielku môže zlikvidovať, ak návrh nedoručí do 48 hodín.

Pri vzniku prekážky pri dodaní podľa bodu b) tohto článku dopravca podá po uplynutí lehoty 7 kalendárnych dní pri obyčajnom tovare a 2 kalendárnych dní pri ľahko skaziteľnom tovare odosielateľovi správu o prekážke pri dodaní vo vhodnej písomnej forme.

Ak prekážka pri dodaní vznikne po zmene prepravnej zmluvy vykonanej na návrh prijímateľa, dopravca podá správu o prekážke pri dodaní pôvodnému prijímateľovi.

Správu o prekážke pri dodaní dopravca doručí odosielateľovi alebo pôvodnému prijímateľovi osobne, poštou, elektronickou poštou, kuriérskou službou alebo faxom.

Odosielateľ alebo pôvodný prijímateľ doručí dopravcovi **návrh ako zaobchádzať so zásielkou** osobne, poštou, elektronickou poštou, kuriérskou službou alebo faxom, a to buď do stanice príchodu alebo stanice odchodu. Návrh odosielateľa alebo pôvodného prijímateľa sa považuje za doručený dňom jeho doručenia dopravcovi.

Ak prekážka pri dodaní pominie skôr ako dôjde návrh od odosielateľa alebo pôvodného prijímateľa, stanica príchodu vydá zásielku prijímateľovi. Odosielateľa alebo pôvodného prijímateľa o tom vyrozumie. Za čas od pristavenia vozňa až do prevzatia vyloženého vozňa dopravca účtuje poplatok za pobyt vozňa podľa tarify.