Predmet OZD – IV. K – opakovanie MO - **Preprava za osobitných podmienok**

(vid. 3. ročník OZD)

**Preprava za osobitných podmienok**

* Preprava koľajových vozidiel na vlastných kolesách
* Preprava vo vozňoch AVV a v Ostatných vozňoch
* Preprava v cisternových vozňoch
* Preprava mimoriadnej zásielky .
* Preprava živých zvierat
* Preprava ľahko skaziteľného tovaru
* Sprevádzanie vozňovej zásielky sprievodcom

**PREPRAVA KOĽAJOVÝCH VOZIDIEL NA VLASTNÝCH KOLESÁCH**

Za koľajové vozidlá na vlastných kolesách sa považujú dopravné prostriedky (NHM 8601-8606) prepravované na vlastných kolesách po dopravnej ceste, okrem koľajových vozidiel patriacich dopravcovi.

Za prepravu koľajových vozidiel na vlastných kolesách sa účtuje dovozné a poplatky podľa tarify; - musí sa podať so samostatným nákladným listom.

**PREPRAVA VO VOZŇOCH AVV A V OSTATNÝCH VOZŇOCH**

Naložené vozne AVV a ostatné vozne sa prepravujú s nákladným listom. Prázdne vozne AVV a ostatné vozne, ktoré sa podávajú na prepravu ako dopravný prostriedok, sa môžu prepravovať s vnútroštátnym nákladným listom alebo s vozňovým listom CUV.

Za prepravu zásielky vo vozňoch AVV a v ostatných vozňoch, ako aj za prepravu prázdnych vozňov AVV a ostatných vozňov sa **účtuje dovozné podľa tarify**.

Pri poškodení vozňa AVV ako aj pri ostatných vozňoch, dopravca v stanici, v ktorej bolo poškodenie zistené vyhotoví „Protokol o poškodení nákladného vozňa“; postupuje ako pri prepravnej prekážke, s tým rozdielom, že sa riadi len pokynmi držiteľa vozňa.

**PREPRAVA V CISTERNOVÝCH VOZŇOCH**

***Na prepravu voľne naložených sypkých, kvapalných a plynných látok sú určené cisternové vozne.*** Dopravca nedisponuje cisternovými vozňami na prepravu plynov.

Cisternové vozne musia mať okrem predpísaných značiek a nápisov na oboch pozdĺžnych stranách vozňa alebo osobitných tabuliach umiestnené čitateľné nápisy značiek druhu tovaru, pre ktorý sa používajú. Pri preprave nebezpečných tovarov v cisternových vozňoch musia byť dodržané podmienky a nápisy a označenia v súlade s RID.

V cisternových vozňoch (okrem vozňov, ktoré poskytol zákazník) je dovolené prepravovať len tieto druhy tovaru:

- benzíny a benzínové zmesi,

- liehoviny,

- metanol,

- motorová nafta,

- rastlinné oleje a tuky,

- oleje z ropy a dechtu - na kúrenie,

- odpadový olej,

- zvieracie a rybie tuky.

**PREPRAVA ĽAHKO SKAZITEĽNÉHO TOVARU**

***Ľahko skaziteľný tovar je tovar, ktorý počas prepravy vyžaduje osobitnú ochranu pred vplyvom tepla alebo chladu***.

Ľahko skaziteľný tovar sa prepravuje v závislosti od druhu a svojich vlastností podľa vzdialenosti prepravy a ročného obdobia vo vozňoch so stálou vnútornou teplotou (***vozne izotermické a chladiace***).

Chladený alebo zmrazený tovar musí byť podaný na prepravu len vo vozňoch s chladiacim zariadením alebo v izotermických vozňoch.

Ak ľahko skaziteľný tovar vyžaduje počas prepravy chladenie, vetranie, vykurovanie alebo inú ochranu pred vplyvom tepla alebo chladu, je odosielateľ povinný dodať potrebné ochranné prostriedky (mokrý ľad, slamu, plsť, papier a pod.). Tieto vo vozni umiestni a zabezpečí odosielateľ. Druh, počet a hmotnosť ochranných prostriedkov odosielateľ zapíše do nákladného listu. Pri tovare, ktorý vyžaduje chladenie, je odosielateľ povinný pred nakládkou chladiaci vozeň predchladiť.

**PREPRAVA MIMORIADNEJ ZÁSIELKY**

*Za mimoriadnu zásielku sa považuje zásielka, ktorá svojimi vonkajšími rozmermi, hmotnosťou, alebo povahou spôsobuje dopravcovi osobitné prevádzkové ťažkosti, alebo ohrozenie bezpečnosti prevádzky. Na prepravu sa môže prevziať len za osobitných technických alebo prevádzkových podmienok.*

Za mimoriadne zásielky sa považujú predovšetkým:

– zásielky, ktoré nie sú naložené a zabezpečené v zmysle Nakladacích predpisov

– zásielky, ktoré vzhľadom na polohu ťažiska nákladu vyžadujú osobitné opatrenia, aby nebola ohrozená bezpečnosť prevádzky,

– zásielky, ktoré svojimi rozmermi prekračujú najmenšiu nakladaciu mieru platnú na stanovenej prepravnej ceste,

– zásielky, ktoré prekračujú údaj prípustnej hmotnosti zásielky pre traťovú triedu zaťaženia na celej alebo časti stanovenej prepravnej cesty,

– zásielky, ktorých tuhá nákladová jednotka je naložená na dvoch alebo viacerých vozňoch s oplenmi/kĺznymi oplenmi s prípadným použitím vložených alebo ochranných vozňov

– zásielky ohybných nakladacích jednotiek dlhých viac ako 36 m na viacerých vozňoch (na vybraných železničných podnikoch nie sú prepravy uskutočnené v ucelených vlakoch považované za mimoriadne, pokiaľ sú dodržané podmienky bezpečného zabezpečenia nákladu v zmysle Nakladacích predpisov),

– zásielky, ktoré nemôžu byť prepravené až do stanice príchodu bez prekládky, ak ich hmotnosť je jednotlivo väčšia ako 25 t a/alebo ak sú naložené na hlbinných vozňoch (platí len v prípade prekládky medzi železnicami s rôznym rozchodom),

– naložené vozne s viac ako 8 nápravami,

– zásielky naložené nad hranicu zaťaženia vozňa až do maximálnej konštrukčnej únosnosti

- vozidlá na vlastných kolesách s technickými zvláštnosťami (hnacie vozidlá, motorové jednotky, električky, stavebné stroje, atď.), ktoré môžu byť dopravované len za zvláštnych dopravných podmienok,

– železničné koľajové vozidlá s rozchodom 1520 mm previazané na rozchod 1435 mm, a to vozne s obrysom 0-VM a 1-VM a vozne bez označenia MC bez ohľadu na ich obrys,

– koľajové vozidlá na vlastných kolesách, ktoré sú predmetom prepravnej zmluvy a sú bez označenia RIV/RIC alebo TEN.

**Žiadosť o súhlas k preprave mimoriadnej zásielky podáva odosielateľ na ZSSK CARGO, sekcia podpory predaja.**

Jednou požiadavkou možno žiadať súhlas na prepravu viacerých mimoriadnych zásielok rovnakého druhu, rovnakých rozmerov, naložených na vozňoch s rovnakými technickými parametrami, a to:

- z jednej stanice odchodu do jednej stanice príchodu,

- z jednej stanice odchodu do viacerých staníc príchodu.

***O súhlas k preprave mimoriadnej zásielky je odosielateľ povinný požiadať písomne najneskôr tri týždne pred predpokladaným začiatkom prepravy.***

V požiadavke odosielateľ uvedie údaje o zásielke, podľa ktorých bude možné posúdiť závažnosť mimoriadnej povahy zásielky. Požiadavka musí v každom prípade obsahovať údaje:

a) názov tovaru a jeho množstvo,

b) počet zásielok rovnakého druhu a rovnakých rozmerov,

c) rad vozňa predpokladaný ako vhodný na požadovanú prepravu,

d) hmotnosť nákladu,

e) obrysové rozmery zásielky (dĺžka, šírka, výška), pri zásielkach s členeným obrysom uviesť všetky údaje presne,

f) trojrozmerné určenie polohy ťažiska,

g) meno a adresu odosielateľa, jeho číslo telefónu, telexu alebo faxu,

h) stanicu odchodu,

i) stanicu príchodu,

j) názov prijímateľa,

k) predpokladaný dátum prevzatia zásielky na prepravu dopravcom,

l) adresa platiteľa dovozného a jeho bankové spojenie,

m) iné údaje o zásielke, ktoré umožnia objasniť mimoriadnosť nákladu, stanovenie podmienok na jeho zabezpečenie proti vychýleniu, prevráteniu, spadnutiu a pod.

**SPREVÁDZANIE VOZŇOVEJ ZÁSIELKY SPRIEVODCOM**

Odosielateľ zabezpečí sprevádzanie vozňovej zásielky:

a) tendrov a koľajových žeriavov

b) vozňov AVV a ostatných vozňov, ak tieto vozne majú strojové zariadenia, ktoré sú v činnosti,

c) pri ktorých sprevádzanie stanovil dopravca (napr. pri mimoriadnej zásielke).

Ak odosielateľ nezabezpečí sprevádzanie vozňovej zásielky, dopravca odmietne prevziať vozňovú zásielku na prepravu.

Každú vozňovú zásielku sprevádza jeden sprievodca. (Výnimočne viacerí sprievodcovia)

Odosielateľ zapíše do stĺpca 14 „Vyhlásenia odosielateľa“ nákladného listu meno, priezvisko, druh dokladu a číslo dokladu (len občiansky preukaz alebo pas) sprievodcu.

Sprievodca zaujme miesto vo vozni s vozňovou zásielkou alebo na prepravovanom vozidle, ktoré sprevádza; prepravuje sa bezplatne.

Odosielateľ zodpovedá za sprievodcu a za všetky škody, ktoré sprievodca počas prepravy svojou vinou alebo neopatrnosťou spôsobí sebe, sprevádzanej vozňovej zásielke, dopravcovi a iným osobám.