Predmet **OZD** – III. K – Pokračovanie v ***preprave za osobitných podmienok*** – Prosím o doplnenie nového učiva **Sprevádzanie vozňovej zásielky sprievodcom** do zošita OZD, prečítať a naučiť sa! Online výučba v Zoom 12. 4. 2021 o 9:35 hod.

Ďakujem

**SPREVÁDZANIE VOZŇOVEJ ZÁSIELKY SPRIEVODCOM**

***Odosielateľ zabezpečí sprevádzanie vozňovej zásielky***:

a) **tendrov a koľajových žeriavov** a keď je to z prevádzkových dôvodov nevyhnutné, aj hnacích vozidiel, ktoré nie sú poháňané vlastnou silou,

b) **vozňov AVV a ostatných vozňov**, ak tieto vozne majú strojové zariadenia, ktoré sú v činnosti,

c) **pri ktorých sprevádzanie stanovil dopravca (napr. pri mimoriadnej zásielke).**

Ak odosielateľ nezabezpečí sprevádzanie vozňovej zásielky, dopravca odmietne prevziať vozňovú zásielku na prepravu.

Odosielateľ môže zabezpečiť sprevádzanie aj inej vozňovej zásielky.

Každú vozňovú zásielku sprevádza jeden sprievodca. Výnimočne môžu sprevádzať jednu vozňovú zásielku viacerí sprievodcovia, ak to vyžaduje osobitná povaha zásielky.

Odosielateľ zapíše do stĺpca 14 „*Vyhlásenia odosielateľa“ nákladného listu meno, priezvisko, druh dokladu a číslo dokladu (len občiansky preukaz alebo pas) sprievodcu*. Ak sprievodca sprevádza niekoľko vozňových zásielok, musí byť tento zápis v každom nákladnom liste.

***Sprievodca predloží dopravcovi v stanici odchodu*** na nazretie svoj **preukaz totožno**sti. Dopravca v stanici odchodu vydá sprievodcovi "**Preukaz pre sprievodcu zásielky**".

Sprievodca je povinný dodržiavať pokyny uvedené v preukaze.

Sprievodca zaujme miesto vo vozni s vozňovou zásielkou alebo na prepravovanom vozidle, ktoré sprevádza. **Sprievodca sa vo vozni s vozňovou zásielk**ou alebo na sprevádzanom vozidle prepravuje **bezplatne**.

Ak pre povahu tovaru alebo pre spôsob naloženia tovaru nie je možné, aby sprievodca zaujal miesto vo vozni s vozňovou zásielkou alebo na prepravovanom vozidle, odosielateľ požiada o poskytnutie samostatného vozňa pre sprievodcu v stanici odchodu objednávkou prepravy. Vozeň podá odosielateľ so samostatným nákladným listom, v ktorom na mieste pre pomenovanie tovaru zapíše: "Vozeň pre sprievodcu". Za prepravu vozňa pre sprievodcu účtuje dopravca dovozné podľa tarify.

*Odosielateľ zodpovedá za sprievodcu a za všetky škody, ktoré sprievodca počas prepravy svojou vinou alebo neopatrnosťou spôsobí sebe, sprevádzanej vozňovej zásielke, dopravcovi a iným osobám*.