Predmet **OZD** – III. K: Prosím o doplnenie témy **ZMENA PREPRAVNEJ ZMLUVY**

doplniť poznámky v zošite OZD, resp. vytlačiť učivo, prečítať, naučiť sa.online výuka o 9,35

**ZMENA PREPRAVNEJ ZMLUVY**

Právo navrhnúť zmenu prepravnej zmluvy po uzatvorení prepravnej zmluvy až do vydania zásielky prijímateľovi má oprávnený s dispozičným právom. Oprávneným s dispozičným právom je buď odosielateľ alebo prijímateľ, podľa toho, ako je to dohodnuté v prepravnej zmluve.

Návrh na zmenu prepravnej zmluvy nesmie zapríčiniť rozdelenie zásielky.

Dopravca môže, ale nemusí povoliť a vykonať zmenu prepravnej zmluvy.

Odosielateľ je oprávnený navrhnúť zmenu prepravnej zmluvy, a to, aby dopravca:

- ***vrátil zásielku odosielateľovi v stanici odchodu,***

***- vrátil zásielku odosielateľovi do stanice odchodu,***

***- zmenil prijímateľa zásielky,***

***- zmenil stanicu príchodu***.

Právo odosielateľa navrhnúť zmenu prepravnej zmluvy zaniká, ak zásielku už prevzal prijímateľ.

Prijímateľ je oprávnený navrhnúť zmenu prepravnej zmluvy, a to, aby dopravca:

- ***zmenil prijímateľa zásielky*** (okrem návrhu vrátenia zásielky pôvodnému odosielateľovi),

- ***zmenil stanicu príchodu***.

Návrh na zmenu prepravnej zmluvy vyhotoví oprávnený s dispozičným právom vo vhodnej **písomnej forme**. Na tento účel môže použiť formulár Zmena prepravnej zmluvy podľa Prílohy 2 Ž PP/N, ktorý je dostupný na internetovej stránke dopravcu www.zscargo.sk.

*Oprávnený s dispozičným právom doručí dopravcovi návrh na zmenu prepravnej zmluvy osobne, poštou, elektronickou poštou, kuriérskou službou alebo faxom*. Zároveň dopravcovi odovzdá Druhopis. Odosielateľ realizuje svoje právo prostredníctvom stanice odchodu a prijímateľ prostredníctvom stanice príchodu. Prijatie návrhu na zmenu prepravnej zmluvy potvrdí dopravca v Druhopise podpisom a odtlačkom dátumovej pečiatky, v elektronickom nákladnom liste spôsobom uvedeným v používateľskej príručke.

Ak dopravca zmenu prepravnej zmluvy povolí, do návrhu na zmenu prepravnej zmluvy a Druhopisu alebo výtlačku príslušného listu elektronického nákladného listu zapíše číslo a dátum povolenia. Druhopis vráti oprávnenému s dispozičným právom.

Ak dopravca návrh na zmenu prepravnej zmeny nepovolí, dôvod uvedie v návrhu na zmenu prepravnej zmluvy, ktorý vráti oprávnenému s dispozičným právom spolu s Druhopisom.

Poplatok za povolenie a vykonanie zmeny prepravnej zmluvy podľa tarify vyberie dopravca od navrhovateľa.

***Pri zmene prepravnej zmluvy dopravca účtuje dovozné zo stanice odchodu do stanice, v ktorej sa zásielka nachádza a z tejto stanice do novej stanice príchodu***. Zároveň účtuje poplatok za zdržanie vozňa podľa tarify od príchodu vozňa do stanice až do času prevzatia návrhu na zmenu prepravnej zmluvy.

Pri vrátení zásielky odosielateľovi v stanici odchodu účtuje dopravca poplatok za zdržanie vozňa od času ukončenia manipulácie do času prevzatia návrhu na zmenu prepravnej zmluvy.