**Opisný slohový postup**

**Opisné útvary a žánre v náučnom štýle**

**Odborný (náučný) opis:**

* sústreďuje sa na vymenovanie znakov a vlastností osôb, predmetov, javov, dejov (činností),
* vymenúva, ale nevysvetľuje,
* kompozícia: úvod, jadro, záver,
* výrazové prostriedky: odborná slovná zásoba (terminológia), neutrálne slová, oznamovacie vety, neverbálne prostriedky (grafy, obrázky...),
* pri statickom opise sa môže meniť poradie opisovaných častí; prevládajú podstatné a prídavné mená,
* pri dynamickom opise je poradie záväzné (logická následnosť), prevládajú slovesá.

**Odborný referát, školský referát**

**Referáty** (z lat. *referere* – podávať správu), rovnako ako všetky útvary náučného štýlu, sú prvotne písané žánre, ale predpokladajú aj ústny prednes pred publikom.

Referát charakterizuje:

* jasná a prehľadná trojčlenná kompozícia,
* kratšie vety, jednoduchšia gramatická stavba,
* jasne formulované myšlienky, vecný, objektívny, presný jazyk.

**Odborný referát** informuje o nových výsledkoch vedeckého výskumu, je určený odborníkom v danej oblasti. Jeho základom je výkladový slohový postup, využíva tiež opisný a informačný postup. Prednesený býva na vedeckej konferencii a slúži ako podklad na odbornú diskusiu. Referáty z konferencií bývajú publikované v zborníkoch, aby boli sprístupnené širšiemu okruhu záujemcov.

**Školský referát** spracúva už známe a dostupné poznatky (o spisovateľoch a ich dielach: námet, postavy, žáner, kompozícia...).

**Administratívny referát** (správa o činnosti) informuje o činnosti organizácie za určité obdobie. Základom je výpočet faktov, prevláda v ňom informačný slohový postup.