# KARIÉRNE KOTVY

## 1. TF- Odborné/ funkčné schopnosti- expert

Ak si skóroval najvyššie v tejto položke, tvoje kariérne ukotvenie je v odbornej alebo praktickej oblasti. Nevzdáš sa možnosti aplikovať svoje poznatky v danej oblasti a pokračovať v ich rozvíjaní. Odvíjaš svoju identitu od uplatnenia svojich schopností a si najšťastnejší, keď sa práca stáva pre teba výzvou. Môžeš byť ochotný riadiť iných v technickej oblasti, ale nezaujíma ťa riadenie samé a vyhýbaš sa mu, pretože by si musel opustiť svoju oblasť pôsobenia. Najväčším problémom pre ľudí tohto typu je, že môžu byť tlačení do riadiacich funkcií, v ktorých môžu zlyhať a ktoré nenávidia.

## 2. GM- Všeobecné riadiace schopnosti

Ak si dosiahol najvyššie skóre v tejto oblasti, tvoja kariérna kotva je schopnosť všeobecného riadenia. Nevzdáš sa snahy dostať sa na najvyššiu úroveň v spoločnosti/riadení. Chceš byť zodpovedný za všetky výsledky a spájaš svoju vlastnú prácu s úspechom v spoločnosti pre ktorú pracuješ. Ak v súčasnosti pracuješ v technickej alebo praktickej oblasti, považuješ to za potrebnú skúsenosť a očakávaš vyššiu pozíciu v manažmente. Tvojou ambíciou je dostať riadiacu prácu tak skoro ako to len bude možné. Úspech v spoločnosti pripisuješ vlastným manažérskym schopnostiam.

## 3. AU- Autonómia/ nezávislosť

Ak si skóroval najvyššie v tejto oblasti, tvoje kariérne uchopenie je autonómia/ nezávislosť. Tvojim cieľom je určiť si vlastnú prácu vlastným spôsobom. Zistil si, že dôležitejšie ako všetko ostatné je pocit slobody a byť sám sebou v tom čo robíš. Niektoré tradičné práce povoľujú určitý druh slobody, ale často sú ľudia tohto typu najlepší ako živnostníci, alebo v prácach, ktoré sú veľmi slobodné. Môžu byť nezávislými poradcami, profesormi, malými obchodníkmi atď. Ak si uviaznutý v spoločnosti, chceš zotrvať v práci, ktorá ti povoľuje flexibilitu ako a kedy pracovať. Niekedy odmietneš povýšenie alebo výhody aby si si zachoval nezávislosť.

## 4. SE- Stabilita, bezpečnosť

Najvyššie dosiahnuté skóre v tejto oblasti znamená ukotvenie v stabilite/ istote. Dôležitá je stabilita a udržanie sa v práci, alebo spoločnosti. Tvoj hlavný záujem je dosiahnuť pocit stability v kariére, tak že môžeš relaxovať. Môže sa to prejaviť v záujme o finančnú stabilitu( dôchodok, dôchodkové plány) alebo pracovnú či geografickú stabilitu, teda byť v oblasti, kde je vždy možné nájsť si prácu. Takáto stabilita/ istota môže viesť k ochote a oddanosti spraviť všetko čo zamestnávateľ chce v snahe udržať si prácu. Menej ťa zaujíma obsah práce a pozícia v spoločnosti, ktorá môže byť vysoká, ak máš talent. Každý človek má niekedy potrebu po stabilite a istote, hlavne keď finančné výdavky sú náročné, alebo keď sa blíži dôchodok. Avšak ľudia, ktorí sú ukotvení týmto smerom sa stále zaoberajú problematikou stability, a cítia, že môžu relaxovať len vtedy, ak dosiahli pocit stability a istoty že to „dokázali“.

## 5. EC- Tvorivosť v podnikaní

Najvyššie dosiahnuté skóre v tejto oblasti znamená podnikateľskú tvorivosť. Snom je vytvoriť si vlastnú spoločnosť, založenú na vlastných schopnostiach a ochote prijať riziko a prekonávať prekážky. Chceš dokázať svetu, že si schopný vytvoriť spoločnosť, ktorá je výsledkom tvojho vlastného snaženia. Môžeš pracovať pre iných pokiaľ sa učíš a stanovuješ si vlastné budúce ciele, ale založíš si vlastnú firmu, hneď ako ju budeš schopný riadiť. Chceš aby tvoja spoločnosť bola finančne úspešná ako dôkaz tvojich schopností. Hodnotíš seba veľkosťou svojej spoločnosti a jej úspechom. Táto túžba je taká silná, že budeš tolerovať mnoho zlyhaní počas svojej kariéry v hľadaní konečného úspechu.

## 6. SV- Služba/ odhodlanie

Ak si dosiahol najvyššie skóre v tejto oblasti tvojim cieľom je práca, ktorá povedie k niečomu hodnotnému, ako napríklad spraviť svet lepším miestom na bývanie, vyriešiť problémy životného prostredia, zlepšiť súlad medzi ľuďmi, pomáhať druhým, zlepšovať bezpečnosť ľudí, liečiť choroby vynájdením nového lieku atď. Chceš dosiahnuť takéto možnosti aj keď to znamená zmenu organizácie práce, a nebudeš akceptovať posun alebo povýšenie, ktoré ťa vezme z práce ktorá napĺňa takéto hodnoty.

## 7. CH- čistá výzva

Najvyššie dosiahnuté skóre v tejto oblasti znamená, že sa nevzdáš možnosti pracovať na riešení neriešiteľných problémov, výhre nad silnými oponentmi, alebo prekonávaním ťažkých prekážok. Jediným podstatným dôvodom pokračovať v práci je že ti to umožňuje vyhrať nad niečím zjavne nemožným. Niektorí ľudia nájdu výzvu v intelektuálnych prácach ako napr. inžinieri, ktorí sa zaujímajú len o náročné návrhy, iní zas nájdu výzvu v komplexných situáciách ako je napr. strategický konzultant, ktorý sa zaoberá klientmi, ktorí sú na pokraji bankrotu. Iní ľudia nájdu výzvu v súťažiach- ako napr. atléti, alebo obchodníci, ktorí definujú každý predaj buď ako výhru alebo prehru. Novosť, obmena a náročnosť sú pre nich výzvou, ak je niečo ľahké, zaraz sa to stáva nudným.

## 8. LS- Životný štýl

Najvyšší počet bodov v tejto oblasti znamená rovnováhu medzi osobnými potrebami, potrebami rodiny a požiadavkami práce. Chceš, aby všetky dôležité zložky tvojho života pracovali spolu a tak si musíš vytvoriť prácu, ktorá zabezpečí dostatok flexibility dosiahnuť takúto integráciu. Musíš obetovať niektoré aspekty kariéry- pre potreby a požiadavky detí a partnera. Definuješ úspech v širšom zmysle ako len kariérny úspech. Cítiš, že tvoja identita je viac spojená s tým ako žiješ svoj život, kde sa usadíš, ako riešiš problémy v rodine. Títo ľudia niekedy organizujú ich vlastnú kariéru okolo kariéry partnera, v zmysle geografickej oblasti kde chcú žiť, alebo v zmysle toho, kde budú deti chodiť do školy. Tento človek môže mať kotvu aj v inej spomenutej oblasti, ale podriadi ju životnému štýlu.