**Pijavica lekárska je liečivý vampír - pomôže srdcu aj zlatej žile**

**Tento tmavý živočích dlhý 8 až 15 cm s charakteristickými žltými alebo pomarančovými pozdĺžnymi pásikmi na chrbte dokáže po nacicaní krvou až niekoľkokrát zväčšiť svoj objem.**

Má 5 párov očí a okolo 300 zubov, ale keď sa zahryzne, človek to pociťuje ako uštipnutie komárom. Dnes sa už vo voľnej prírode pre znečistené prostredie takmer nevyskytuje, na lekárske účely ju chovajú v špecializovaných liahňach. Pre hirudoterapiu sú vhodné len chované a certifikované lekárske pijavice, pri ich kúpe z overeného zdroja nemôže dôjsť k zámene za iný druh pijavice, hoci pijavicu konskú, ktorá môže človeku ublížiť. Vo svete totiž jestvuje niekoľko stoviek druhov pijavíc.

Pijavica lekárska saje krv a z jej slinných žliaz sa do rany dostávajú desiatky biologicky aktívnych látok. Poznáme ich asi sto. Sliny pijavíc majú protizápalové, antibakteriálne, detoxikačné a upokojujúce účinky. Okrem toho pôsobia proti bolesti, zmenšujú opuchy, znižujú tlak, rozpúšťajú krvné zrazeniny, obnovujú poškodené cievky v tkanivách a orgánoch, zvyšujú aktivitu imunitného systému.

Najstaršia zmienka o liečbe pijavicami siaha tritisíc rokov dozadu. Hovorí sa, že pomohli otehotnieť aj Kleopatre. Terapiu pijavicami predpisovali už starovekí lekári ako Hippokrates, Galenos či Avicenna. Obľúbená bola aj medzi vojakmi v Napoleonovej armáde. V 19. storočí ich každý lekárnik mával na sklade pre lekára, ránhojiča i pre domácu potrebu. Dnes sa pijavice opätovne používajú aj v modernej medicíne – význam pijavíc opäť vzrástol po tom, čo ich v roku 1985 americký chirurg použil po prišití ucha dieťaťu. Herečka Demi Moorová sa priznala, že v rámci detoxikácie absolvuje pravidelné procedúry, pri ktorej jej prikladajú na telo pijavice. U nás pijavice pomáhali najmä vystrábiť sa zo zranení niektorým futbalistom z FC Nitra.

### Čo (ne)robiť v deň prikladania pijavíc

* Treba sa osprchovať čistou vodou bez použitia voňavého mydla alebo šampónu, nepoužívať voňavky, spreje.
* Pred výkonom pacient nesmie fajčiť, piť alkohol, jesť ťažké, aromatické jedlá.
* V deň priloženia pijavíc odborníci neodporúčajú vykonávať ťažkú fyzickú prácu ani cvičenia.
* Každá pijavica odsaje 5 – 10 ml krvi, po jej odpadnutí ešte z rany vytečie 20 – 30 ml. Rany môžu krvácať do 24 hodín, je to prirodzený stav a je súčasťou liečby. Po odpadnutí pijavice sa prelepia sterilným tampónom.
* Rany si pacient nesmie škrabať,
* inak by si do nich mohol zaniesť infekciu. Dva dni po priložení pijavíc sa nesmie kúpať.
* Po priložení pijavíc je potrebné dodržiavať pitný režim aspoň 2,5 litra tekutín denne.
* V prípade výraznej alergickej reakcie, miestneho či celkového svrbenia je potrebné konzultovať s lekárom použitie protialergických liekov.
* Tú istú pijavicu nikdy nesmie použiť iný pacient, preto odborníci odporúčajú po použití ju zlikvidovať.

**Liečba pomocou pijavíc je efektívna pri týchto ochoreniach**

* choroby srdca
* vysoký krvný tlak
* kŕčové žily, vredy predkolenia
* hemoroidy (zlatá žila)
* povrchová a hĺbková trombóza ciev horných a dolných končatín
* ateroskleróza ciev dolných končatín, diabetická noha, začínajúca gangréna prstov
* zápal priedušiek, astma
* niektoré očné choroby (glaukóm, zápalové a cievne ochorenia oka)
* chronická hepatitída, cirhóza pečene
* vredová choroba žalúdka, zápal pankreasu
* choroby chrbtice, chronický zápal kĺbov a iné

**Kedy hirudoterapiu nemožno vykonávať**  
- hemofília a znížené zrážanie krvi  
- ťažká málokrvnosť  
- znížený krvný tlak pod 90/60 mmHg  
- tehotenstvo  
- cukrovka (pri užívaní inzulínu)  
- zhubné ochorenia