Človek, od ktorého sa mám stále čo učiť

(Charakteristika osoby)

Každodenne stretávame množstvo ľudí, ktorými sa môžeme inšpirovať a ísť tak príkladom iným. Veď hádam nikto nie je rovnaký. Každý človek je iný a dokonca aj jedinečný. Myslím si, že všetci máme dobré i zlé stránky. Zažili sme chvíle príjemné, ale aj obdobia, kedy nebolo všetko tak, akoby sme chceli a plánovali. Ale taký je kolobeh života. Musíme ísť ďalej. Celý život sa učíme z chýb a snažíme sa byť lepšími. Pri písaní tejto témy som si spomenula na viacero ľudí, ale najmä na osobu, ktorá je mi oporou v každej chvíli. Je to dospelý muž a volá sa Marek.

Otec Marek je od júla minulého roku duchovným správcom našej farnosti. Už od začiatku pôsobil priateľsky a urobil na mňa dojem. Jeho vzťah k mladým ľuďom a chuť s nimi pracovať, to je presne to, čo naša farnosť už dlho potrebuje.

Marek je strednej výšky a má čierne vlasy, ktoré aj napriek zásahom hrebeňa zostávajú stále pekne upravené. Rád nosí okuliare, no štýlom obliekania je nenápadný. Na jeho postave možno vyčítať aj to, že je milovníkom sladkostí. Oči mu stále zažiaria ako malému dieťaťu, keď zbadá čerstvo upečený koláčik. Môžem potvrdiť, že je naozaj maškrtník. Ma štyridsať rokov, ale podľa jeho hlasu by som typovala, že je o niekoľko rokov starší.

Hodiny Biblické s otcom Marekom sú naozaj pestré. Príjemnú atmosféru vytvára svojím zmyslom pre humor i pútavým rozprávaním. Otec Marek sa s veľkým nasadením zapája do slávností obce. Pomohol už pri organizácii obecného plesu, týždňa cirkvi pre mladých či katolíckeho vystúpenia. Myslím si, že je veľmi aktívny a pracovitý.

Jedného dňa mi povedal, že sa narodil v Nálepkove doma pri peci. Na svoju rodnú obec nedá dopustiť. Už ako malý sa hral na kňaza a namiesto čítania z biblie čítal z detskej encyklopédie. Vo voľnom čase sa chodí prechádzať do prírody, kde nachádza ticho a pokoj. Okrem toho aj číta knihy, pozerá duchovné cvičenia alebo sa pripravuje na kázne.

Na otcovi Marekovi sa mi páči jeho večný optimizmus. Podľa neho sa v každom negatíve skrýva pozitívum. Skoro stále je dobre naladený. Ale zastihla som ho aj v situácii, keby bol smutný či do konca plakal. Tragické veci berie dosť vážne. Niekedy, keď sa mu snažím niečo vážne povedať vás tento jeho postoj môže privádzať do rozpakov. Ale neustále mi chodí po rozume, odkiaľ berie toľkú energiu. Otec Marek je presne ten typ, ktorému v našej farnosti hovoríme akčný.

Študentom a deťom sú dvere na jeho domove vždy otvorené. Odohrávajú sa tam potom hodiny náboženstva, ale aj večerné pozeranie filmov alebo aj osobné rozhovory. Všetkých svedomite vypočuje a snaží sa nás rozveseliť. Ak prídete k nemu na návštevu, ponúkne vás dobrou kávou, čajom, malinovkou, džúsom a v čase pôstu, akoby náhodou, nájdete na stole aj kus klobásy alebo dobre prerastanej slaniny.

Mnohí sa ma pýtajú, čo by som sa chcela naučiť od otca Mareka. Ja im vždy odpoviem, že v prvom rade by som chcela mať taký prehľad o cirkevných veciach ako má on. A potom snáď ešte jeho schopnosť a trpezlivosť vysvetľovať jednotlivé cirkevné zákonitosti. No najviac by som sa od neho rada naučila skromnosti. Práve na skromnosť mnoho ľudí zabúda.

Otec Marek je typické decembrové dieťa. Nenechá sa nahovoriť na hocičo, samozrejme, že iba vtedy, ak je to v súlade a jeho zásadami. Mám ho veľmi rada. Možno sa vám táto charakteristika vidí neobjektívna, keďže nespomínam žiadne zlé vlastnosti. Mohlo by sa vám zdať, že otec Marek je úplne dokonalý. Ale taký človek predsa neexistuje. A ak nespomínam jeho zle vlastnosti, tak je to len preto, že som ich zatiaľ na otcovi Marekovi neodhalila. Veď kým spoznáme človeka, trvá to predsa pár rokov.