Svetový deň srdca

Svetový deň srdca je každoročným celosvetovým podujatím, ktoré vyhlasuje Svetová zdravotnícka organizácia spolu so Svetovou federáciou srdca. Základnou myšlienkou Svetového dňa srdca je zvýšiť verejné povedomie o rozpoznaní prvých príznakov ochorení kardiovaskulárneho systému a hlavne propagovať možnosti prevencie ich predčasného vzniku prostredníctvom zdravého životného štýlu.

 Predmetová komisia prírodovedných predmetov si na stredu 26. 9. 2018 v spolupráci so školskou jedálňou pripomenula dôležitosť prevencie výskytu kardiovaskulárnych ochorení. Po skončení piatej vyučovacej hodiny sme sa všetci farebne zladení, oblečení v červenej, ružovej a bielej farbe presunuli k športovým stanovištiam, kde sme si spoločne symbolicky zacvičili, či už skokom cez švihadlo, trénovaním koordinácie pomocou ping-pongovej rakety a loptičky alebo za sprievodu hudby cvičením piloxingu. Po skončení aktivít sme sa všetci spoločne presunuli na školský dvor, kde sme symbolicky vytvorili obrovské srdce. Následne sme si pochutnali na chutnom a zdravom jedle, ktoré ako neodmysliteľná súčasť tvorí jeden zo základov prevencie chorôb srdcovo – cievneho systému.

Ďakujeme všetkým zúčastneným za vytvorenie peknej akcie školy.

Mgr. Ivana Ricnavská