Toľko čertov sme tu ešte nemali.

Ak si myslíte, že malí primani a najmä naše milé primanky sa túžia na Mikuláša preobliecť za anjelikov, zostali by ste veľmi prekvapení. V piatok ráno 7.12. sa pri vstupe do budovy školy zhromaždili malé čertice a každému študentovi, ktorý nebol dostatočne rýchly, venovali malý pozdrav vareškou. Krásni anjelici to hneď napravili a obdarovali všetkých sladkosťami. Prostredníctvom primanov, našich najmladších študentov, zavítal sviatok sv. Mikuláša aj na naše gymnázium.

Mikuláš a jeho pomocníci šírili počas dňa dobrú náladu a pripravili si pre ostatných aj niekoľko vianočných aktivít. Študenti mali možnosť zapisovať svoje odkazy a vianočné priania na spoločnú nástenku a vytvoriť reťaz najväčších prianí. Príjemne nás naladili na blížiace sa sviatky.

Ďakujem žiakom Primy za ich milý a oduševnený prístup. Ani skutočný Mikuláš by sa za nich nemusel hanbiť ☺

Mgr. Kristína Vargová