**Typy krajín v Európe –šírkové pásma a výškové stupne pôd, rastlinstva a živočíšstva**

1. Najsevernejšie územia, t.j. ostrovy v Severnom ľadovom oceáne sú väčšinou **trvale zaľadnené**.

2. Na pobreží SĽO (t.j. severnom pobreží Škandinávskeho polostrova a polostrova Kola, na pobreží Barentsovho mora až po severný Ural a na Islande) sa šíri **tundra**. Dlhé mrazivé zimy a krátke chladné letá zabraňujú rastu stromov. Preto sú tundry bez lesov a sú porastené machmi, lišajníkmi, miestami trávami. Južnejšie rastú zakrpatené vŕby a brezy.

Pôda je dlhodobo zamrznutá, rozmŕza len niekoľko centimetrová vrstva v lete.

Živočíšstvo: sob, zajac snežný, sova snežná, hus snežná

3. Smerom na juh od tundry sa rozprestiera rozľahlá oblasť **lesov mierneho pásma**.

Od severu na juh rastú lesy: ihličnaté – tajga (smrek, smrekovec, jedľa, borovica) – pôdy podzoly

zmiešané

listnaté (dub, buk, hrab, topoľ, jelša, vŕba, lipa, javor...) – hnedé lesné pôdy

Živočíšstvo: jeleň, srna, líška, vlk, vtáky, hmyz, divá sviňa, v ihličnatých aj medveď, veverička, rys a i. a na severe tajgy aj los a soboľ

- ľudia pôvodné lesy na rozsiahlych územiach vyrúbali (najmä listnaté a zmiešané) a premenili ich na polia, lúky, pasienky, záhrady, vinohrady...

4. Ďalší typ krajiny v Európe je **step**. Tvorí súvislé pásmo na juhu Východoeurópskej roviny. Step vznikla v tých oblastiach mierneho pásma, kde málo prší. Nedostatok zrážok neumožňuje rast stromov, preto sú tieto krajiny bez lesov a rastie tu trávnatý porast.

Na stepiach sú veľmi úrodné pôdy – černozeme, preto je väčšina stepí rozoraná a využívajú sa na pestovanie poľnohospodárskych plodín.

Živočíšstvo: zajace, myši, hraboše, jarabice, bažanty...

5. Na juhu Európy na pobreží Stredozemného mora, t.j. v subtropickom podnebnom pásme sa vyskytujú tzv. **subtropické krajiny**. V minulosti tu rástli hlavne lesy, tie sú už väčšinou vyrúbané a v súčasnosti tu prevládajú krovinaté porasty a niektoré druhy stromov, hlavne dub korkový, vavrín, céder, pínia (druh borovice).

Keďže zimy sú tu mierne a daždivé, listy viacerých stromov a kríkov neopadávajú, ale sú po celý rok zelené.

Pôvodne tu žili lesné živočíchy, po vyrúbaní lesov tu prenikli stepné živočíchy: králik, jašterica, divá ovca, divá koza, dikobraz, obojživelníky, plazy, hmyz

- v oblasti Gibraltárskeho prielivu žije jediný druh opíc v Európe: makak magot

V horských oblastiach sa rastlinstvo a živočíšstvo mení so stúpajúcou nadmorskou výškou. V Európe najnižší stupeň tvoria lesy listnaté a zmiešané, vo vyšších polohách ihličnaté. Nad hornou hranicou lesa rastie kosodrevina, nad ňou horské lúky a najvyššie sú už holé skaly s machmi a lišajníkmi, sneh a ľad.

V nižších polohách žijú živočíchy listnatého a ihličnatého lesa, na horských lúkach živočíchy, ktoré sa živia prevažne bylinnou potravou – v našich Tatrách sú to najmä kamzík a svišť, inde rôzne divé ovce a kozy.

Od juhu na sever sa znižuje horná hranica lesa aj výška snežnej čiary.