**Rusko-ukrajinský konflikt, alebo prečo podporovať Ukrajinu**

**Ako sa to začalo**

Po rozpade ZSSR v roku 1991 sa táto veľmoc, ktorá zaberala 1/6 sveta rozčlenila na Rusko a mnoho ďalších dnes už samostatných republík. V poslednom období sa Rusko stále viac usiluje tieto republiky ovládať. Niektoré bývalé zväzové republiky Rusko poslušne počúvajú, iné neodporujú a niektorým ako Estónsku, Lotyšku a Litve sa dokonca podarilo stať sa i členmi EU a NATO. Terčom v poslednom období je však Ukrajina.

V roku 2014 prebehol na Ukrajine Euromajdan, séria protestov proti rozhodnutiu vtedajšieho prezidenta zastaviť proeurópske smerovanie krajiny. Ukrajinci odmietli orientáciu na Rusko a naopak boli a sú presvedčení, že ich cesta vedie do Európy. S tým však nesúhlasí Rusko. Ešte v ten istý rok sa rozhodli Ukrajinu potrestať, anektovali Krym a spolu s proruskými separatistami začali okupovať Donbas. Neskôr tam vytvorili 2 republiky Doneckú a Luhanskú republiku, ktoré právom svet neuznáva. Ukrajinci bojujú už roky o to, aby táto oblasť ostala súčasťou Ukrajiny. Je to predsa ich zem. Rusko má však iný názor, stále viac spochybňuje autonómnosť ukrajinského národa a Putin sa doslova vyjadril, že Ukrajinci a Rusi sú jeden národ. Tým vlastne naznačil, že Ukrajinci nemajú právo existovať samostatne.

Situácia sa vyhrotila v tomto roku, keď prozápadne orientovaný prezident Ukrajiny V. Zelenskyj vyjadril túžbu Ukrajiny stať sa členmi NATO a EÚ a tak definitívne začleniť Ukrajinu na západ.

Rusko však odmieta mať za suseda krajinu, ktorá bude členom NATO, navyše krajinu, ktorú po stáročia ovládalo a vlastnilo. A tak sa rozhodlo, že použije silu, brutálnu a neľudskú, ktorá nerešpektuje hranicu medzi civilným a vojenským územím.

Už tretý mesiac pokračuje ozbrojený konflikt medzi Ruskom a Ukrajinou. Čoho je ešte schopné Rusko a ako ďaleko ešte zájde?

**Každý národ má právo na sebaurčenie a nikto by to právo nemal poprieť, zvlášť ak je väčší a silnejší**

Mám rád každú kultúru každého národa, ktorá rešpektuje ľudskosť a lásku k životu. Cením si, ak je tu snaha o zbližovanie a porozumenie medzi národmi. Mám rád i ruskú kultúru, mnohí velikáni ruskej literatúry, hudby či výtvarného umenia ma poznačili. Inšpiruje ma hrdinstvo a odvahu mnohých Rusov, ktorí obetovali alebo riskujú svoje životy v mene ideálov slobody, demokracie a mieru. Rusko dalo svetu i veľa intelektuálnych osobností, vedcov a filozofov, ale práve toľko, ak nie viac, ich bolo prenasledovaných, mučených, popravených či väznených v gulagoch. Áno Rusko dalo svetu veľa, čo však nemôžem akceptovať, je štýl politiky, ktorú už desaťročia (stáročia) vedú. Politiky, ktorá prenasleduje vlastných ľudí, bije obuškami, zatvára ich a vypočúva len preto, že sa odvážia mať iný názor ako Kremeľ. A prečo podporujem Ukrajinu a odmietam ruskú expanziu? Rusko nie je jediná krajina na svete, sú tu i iné, menšie, slabšie, no všetky majú právo na existenciu. A ešte pre niečo, niet hádam národa vo svete, ktorý neprešiel toľkou tortúrou ako Ukrajina. Ustlané nemala za cárskeho Ruska, v počiatkoch budovania ZSSR si politikou Lenina i Stalina prešla dvoma zničujúcimi hladomormi. Trestalo ju Rusko, lebo nechceli byť ako Rusi, potom prišli Nemci a druhá svetová vojna, opäť hlad, prenasledovania a popravy. Potom dlhé desaťročia života pod cudzou mocou, ktorá sa zavŕšila krutou ranou v Černobyle. Od 90 rokov 20. storočia si Ukrajina užívala čiastočnú slobodu, ktorá však nikdy neprestala byť sledovaná Moskvou. A prišiel rok 2014, Kremeľ anektuje Krym, Ukrajina je opäť vo vojne, opäť musí bojovať o svoju existenciu a opäť musí hromadne pochovávať svojich ľudí.

**Vojna na Ukrajine**

Už vyše 2 mesiacov prebieha na Ukrajine vojna. Koniec zimy nepriniesol Ukrajincom oteplenie, ale ešte horšie a krutejšie dni strádania a súženia. Rusko, najväčší sused tejto krajiny podniklo 24. februára frontálny útok po celej východnej, severnej a južnej hranici s cieľom zmocniť sa kľúčových miest. Padnúť mal i Kyjev. Statoční Ukrajinci si mesto ubránili. Vojna tým však zďaleka nekončí. Ruskí vojaci sa presunuli na východ do Donbasu, aby tak úplne odčlenili 2 odštiepenecké separatistické republiky Luhanskú a Doneckú ľudovú republiku od Ukrajiny a následne ich pričlenili k Rusku, ako to urobili v roku 2014 s Krymom. Ich dobyvačná a koristnícka expanzia však tým nekončí, chcú obsadiť i juh Ukrajiny, ktorý im zase umožňuje prístup do ďalšej odštiepeneckej republike Podnesterska, ktorú svet stále považuje za súčasť Moldavska. Rusko má však svoju geografiu, resp. geopolitiku, kreslí si mapy ako mu vyhovuje. A Podnestersko, Luhansko a Donecko už považuje za svoje. Ale nie len tie, sú to i ďalšie regióny v Gruzínsku ako Južné Osetsko a Abchádzko, kam ruské vojská pod tradičnou zámienkou (ochrana ruskej menšiny) vtrhli a odštiepili ich. Ak by sme si však mysleli, že celú túto novodobú imperiálnu výpravu za zašlou slávou Sovietskeho zväzu režíruje Iba Putin zo svojho kresla v Kremli, bol by to omyl. Má výraznú podporu svojich poddaných, ktorých už roky trávi svojou propagandou, kde jedinou hodnotou je veľkosť a sila Ruska. Kto nie je ochotný riadiť sa pokynmi Kremľa, musí buď emigrovať alebo čeliť represiám vo vlastnej krajine.

**Keď čelíte masívnej propagande**

24. februára 2022 je ďalší dátum, ktorý sa zapíše do učebníc dejepisu. Rusko začalo inváziu do Ukrajiny, susedného štátu s ktorým zdieľa spoločné dejiny, kultúru a v nemalej miere i jazyk. To čo ich rozdeľuje, je pohľad na svet, myslenie a postoj k súčasnému svetu. Rusko si stráži svoj svet, odmieta rozširovanie NATO a tým i právo národov na sebaurčenie. Rusko netúži a dokonca nenávidí liberálny svet, demokraciu a ľudské práva. Rusi nikdy nežili v skutočnej demokracii, v spoločnosti, kde si môžete len tak myslieť čokoľvek, povedať svoj názor, vyjadriť ho na námestí, publikovať v slobodnej tlači. Nikdy nežili v spoločnosti, kde lož je lož a pravda sa cení a je normálne ju hovoriť. I v súčasnosti ruský občan čelí propagande, médiá, ktoré všetky ovláda štát mu predstierajú verziu, kde Ukrajina je zlá, skazená a infikovaná ešte horším a skazenejším západom. Naopak masívne vštepuje svojim občanom, že spravodlivosť je na strane Ruska, že ono bráni skutočné hodnoty, že neútočí na civilistov a nebombarduje civilné ciele. Je to smutné, ale je to tak a je tiež smutné, že tomu verí i veľa Slovákov. Čo povedať na to, ak niekto neverí v zničené mestá, mŕtvych na ulici, masové hroby či státisíce utečencom, ktorí majú unikátne jeden jediný názor - agresor je Rusko. Masová propaganda učí Rusov milovať svoju zem až tak, aby nenávideli západ. Učí ich milovať Putina, učí ich milovať písmeno Z, ktoré je symbolom ruskej vojny. Učí to od mala, od materskej škôlky štiepi do hláv deťom, že Rusko je jedinečnou krajinou, že svet mu chce ublížiť a ono sa musí brániť, hoc i jadrovou zbraňou. Veria tomu politici, bežní ľudia ale i športovci. Je však i veľa Rusov, ktorí vidia aká je pravda, veľa ich už opustilo krajinu, mnohí si trúfnu na protest, i keď vedia čo ich čaká, ale mnohí sú ticho, lebo sa boja.

**Vojna, ktorú nesmú nazvať vojnou**

I takéto paradoxy prináša dnešná doba. Rusko nazýva vojnu špeciálnou operáciou, nie nadarmo a nie zbytočne. Vojna evokuje niečo zlé, i keď sme ju nikdy nepoznali vieme, že prináša smrť, ničenie majetku a deštrukciu sveta okolo nás. Špeciálna operácia znie nenásilne, niekomu môže pripadať ako niečo, čo je potrebné. Vždy však platilo, že ten čo napadne slabšieho je agresor a vedie nespravodlivú vojnu. A Rusko napadlo slabšieho suseda. Povedať to však nahlas znamená v Rusku väzenie, spochybňovať „špeciálnu operáciu“ vyvolá nevôľu vašich známych, príbuzných či priateľov. Čo je to za svet, čo je to za krajinu, kde odmietať vojnu a hovoriť o miery sa nenosí, dokonca odmieta. Žiaľ i taká je realita, i to nám prinieslo 21. stor. Buďme i napriek všetkému, čo príde a čo nás to bude stáť neúprosní obrancovia mieru, pravdy a spravodlivosti. Odmietajme lož, dezinformácie a falošné predstieranie, že nás sa to netýka. Pomenujme veci tak ako sú, že vojna je vojna a Rusko je agresor.

Áno cena za to bude veľká, no aspoň sa ukáže, akú cenu má pre nás svet, v ktorom žijeme.

Učiteľ dejepisu a občianskej náuky